
Nu trebuie căutat în cele ce urmează un studiu erudit și nici o sinteză 
cuprinzătoare. Este un eseu, cu punct de plecare în lucrări și interpretări 
recente. Scenariul propus de autor susţine o teză: aceea potrivit căreia dera- 
pajul nazist nu poate fi imputat vreunei „predispoziţii“ germane, ci se 
prezintă ca rezultat al unei tragice înläntuiri de evenimente. 


Despre „excepţia“ germană 


În urma dezastrului nazist, istoria Germaniei a fost supusă unui drastic 
proces de reevaluare. O reevaluare, într-o primă fază, predominant negativă, 
cu umbra nazismului proiectată asupra întregului trecut german. Impregnată 
de autoritarism si militarism, naționalistă, rasistă și expansionistă, Germania 
s-ar fi angajat pe un drum care nu putea să o conducă decât spre Hitler și 
spre tot ce a urmat. Interpretare univocă pe care o întâlnim chiar la sfârșitul 
războiului într-o expunere de ansamblu a istoriei germane datorată 
britanicului Alan J.P. Taylor și, un deceniu și jumătate mai târziu, în sinteza, 
devenită clasică, privitoare la al Treilea Reich, scrisă de americanul William 


L. Shirer. Istoricii germani conservatori s-au opus acestui proces de 
devalorizare: cazul, cu deosebire, al lui Gerhard Ritter, care n-a încetat să 
conteste filiatia dintre Germania bismarckiană, respectiv wilhelmiană, si 


Reichul lui Hitler.2 Culpabilizarea Germaniei s-a dovedit însă pe placul 
unei noi generaţii de istorici. „Lovitura“ istoriografică a dat-o în această 
privinţă Fritz Fischer, cu faimoasa sa carte publicată în 1961 privitoare la 


scopurile Germaniei în Primul Război Mondial.2 Fischer detalia planurile 
expansioniste ale Germaniei și o considera principala vinovată pentru 
declanșarea conflagrației. Vina pentru un singur război putea fi doar a lui 
Hitler; vina pentru două războaie devenea însă o vină a Germaniei, a unei 
Germanii care, de la un regim la altul, își perpetuase natura agresivă. Cartea 
lui Fischer — comentează istoricul Heinrich A. Winkler — „a avut efectul 
unei eliberäri: ea a retras orice fundament științific versiunii national-ger- 
mane tradiționale, care nega orice responsabilitate specifică a Imperiului 
german în Primul Război Mondial. La al XXVI-lea congres al istoricilor 
germani, care a avut loc în octombrie 1964 în Berlinul occidental, teza lui 


Fischer s-a impus cu mare majoritate la capătul unor dezbateri animate“ 4 


„Efectul unei eliberări“! Germanii aveau satisfacția de a se elibera de 
propriul trecut. Câștiga teren imaginea unei Germanii occidentale complet 
detașate de fostul stat național german: un stat democratic nou, născut la 
„momentul zero“ 1945. De aici și atitudinea mai multor intelectuali care s- 


au opus oricărui gând de reîntregire a ţării. O Germanie scindată pe vecie le 


părea a fi atât o pedeapsă meritată pentru Auschwitz și pentru celelalte 
rătăciri ale trecutului, cât și o garantie faţă de primejdia renașterii statului 
national care făcuse atât rău de-a lungul scurtei sale existente. Din 
nefericire pentru ei, reunificarea din 1990 (și tot comportamentul ulterior al 
Germaniei) le-a infirmat fără drept de apel opţiunea politică. 

Într-un prim moment, perspectiva unei Germanii „întregi“ renăscute a 
provocat un val de emoție printre partenerii europeni. Margaret Thatcher, 
încă prim-ministru al Marii Britanii, s-a pronunţat pe șleau împotrivă. „l-am 
bătut de două ori, și acum iată-i din nou“, ar fi exclamat cu ciudă Doamna 
de Fier. Germania  wilhelmiană, Germania nazistă și Germania 
democratizată a lui Helmut Kohl tot Germania era până la urmă! Nici 
Franţa, aliatul cel mai apropiat, prin președintele Mitterrand, bunul prieten 
al cancelarului Kohl, nu s-a arătat prea încântată. Desigur, nici vorbă nu 
putea fi de revenirea la frontierele din 1937. Dar chiar graniţele din 1945, 
adică, simplu, alipirea Germaniei de Est, o ţară, ca populaţie, de aproape 
patru ori mai mică decât Germania occidentală, puteau să pară o extindere 
îngrijorătoare. Germania redevenea ţara cea mai mare și cea mai puternică 
din Europa. Aceeași ţară care declanșase două războaie mondiale. Para care 
aspirase să domine continentul. Şi dacă acum, în sfârșit, acest proiect îi va 
reuși, nu prin război, ci prin mijloace pașnice, ca o consecință a 
superiorității ei demografice și economice? L-am auzit atunci pe un 
universitar italian (si nu era singurul care să-și facă asemenea griji) susti- 
nând necesitatea integrării Rusiei în Uniunea europeană, așadar o Europă 
până la Vladivostok. Argumentul avea greutate: ar fi fost singura soluţie 
pentru ca Germania să nu domine din nou Europa. Slavă Domnului, există 
și o Rusie! 

Între timp, spiritele s-au calmat. Germania a avut mari dificultăți în 
„asimilarea“ Germaniei de Est. Dinamica ei economică a scăzut 
considerabil; natalitatea e la un punct foarte jos, populaţia îmbătrânește, iar 
numărul locuitorilor scade de la un an la altul. În câteva decenii, dacă se 
menţin tendinţele actuale, Franța, cu o natalitate în creștere, va ajunge să 
depășească Germania. Marja de superioritate demografică și economică de 
care încă dispune este departe de a-i putea asigura o poziţie hegemonică în 
Europa, și cu atât mai puţin în lumea globalizată de astăzi. Dacă se caută un 
candidat la hegemonie, ar trebui privit mai atent spre China, nicidecum spre 
Germania. 


Pasiunile liniștindu-se în prezent, rămâne — ceea ce e mai putin simplu — 
să se normalizeze și trecutul. Se face simțită preocuparea de a pune capăt 
„excepţiei germane“: o Germanie „altfel“ decât celelalte naţiuni, motiv de 
orgoliu pentru germani până la 1945, motiv de inconfort după 1945. Până la 
reunificare, democraţia a fost marele mit fondator al Germaniei occidentale 
(de altfel, si nu oricum, ci înscris chiar în numele țării, și al mai putin demo- 
craticei Germanii Democrate). Redevenind un stat naţional, Germania își 
asumă însă inevitabil și trecutul său de stat naţional. Şi e greu să pretinzi 
cuiva să suporte un trecut predominant negativ. Capitala ţării ar fi putut să 
rămână la Bonn. În mod semnificativ s-a reîntors însă la Berlin, vechea 
capitală a Reichului (din 1871 până în 1945). Dacă se va reclădi, cum arată 
proiectul, și palatul regal și imperial al Hohenzollernilor, demolat de 
regimul comunist, s-ar face încă un pas spre readucerea istoriei în prezent. 
Construirea unui amplu monument al Holocaustului în inima Berlinului stă 
mărturie faptului că recuperarea unui anume trecut nu poate să însemne 
neglijarea altui trecut, ci asumarea deopotrivă a tot ce-a fost. Reechilibrarea 
istoriei se anunţă însă o treabă anevoioasă: prea s-au adunat multe file la 
dosarul multiplelor „excepţii“ si vinovätii germane. Heinrich A. Winkler, 
unul dintre istoricii germani de renume, a publicat o masivă și detaliată 
istorie politică a Germaniei în secolele XIX-XX; fidel liniei inaugurate de 
Fritz Fischer, nu găsește mai nimic bun ţării sale până la 1945; după el, 
cheia „excepţiei“ o constituie deficitul de democraţie, societatea germană 
având de parcurs un drum lung și anevoios până să-și însușească valorile 


democratice de tip occidental.2 

În afara Germaniei, evoluţia interpretărilor se poate aprecia comparând 
cartea lui Shirer cu sinteza cea mai recentă asupra celui de-al Treilea Reich 
(și, dintre toate, cea mai documentată și mai echilibrată), aparţinând istori- 


cului britanic Richard J. Evans S-a terminat cu „inevitabilitatea“ 


nazismului. Rămâne totuși, după Evans, o ,predispozitie“. Nu în sensul 
unor trăsături cu adevărat „excepţionale“. Toate caracteristicile „negative“ 
ale Germaniei bismarckiene și wilhelmiene (autoritarism, expansionism, 
naționalism, rasism, antisemitism...) se regăsesc, în grade și combinații 
diferite, și în celelalte ţări europene. „Excepţia germană“ ar consta în faptul 
că doar în Germania toți acești factori „sunt prezenţi în același timp și cu 


aceeași intensitate“. 


Cea mai sensibilă reevaluare o întâlnim la câțiva dintre istoricii francezi ai 
Primului Război Mondial, care au renunţat să mai vadă în Germania marele 
responsabil al conflictului: o „reechilibrare“ și o nuantare a răspunderilor, 
cu atât mai semnificativă cu cât vine dinspre Franţa, cândva, principalul 
adversar. Şi dacă se reevaluează Primul Război Mondial, înseamnă că 
trebuie reanalizat întregul proces care, pornind de aici, a condus spre deriva 
nazistă. 

Până unde se poate merge în sensul normalizării istoriei Germaniei? 
Exceptia nazistă rămâne, evident. Dar restul? Este excepţia nazistă parte a 
unei mai cuprinzătoare excepții germane? Sau este o excepţie chiar în raport 
cu restul istoriei germane? Două serii de întrebări se pun în această privinţă: 
Cât de asemănătoare sau cât de diferită, în raport cu „ceilalți“, a fost 
Germania de dinainte de nazism? Şi care e partea ei de răspundere în 
declanșarea Primului Război Mondial, dat fiind că tot ce a urmat, și derivele 
totalitare, și al Doilea Război Mondial, își au punctul de plecare în acest 
eveniment fondator al secolului al XX-lea? 

A fost Germania mai naționalistă? 


Două modele s-au confruntat în procesul constituirii naţiunilor: pot fi 


numite modelul francez și modelul german.Z Primul este politic, al doilea 


etnic. Deosebirile dintre ele se explicä prin istorie. Natiunea francezä s-a 
format în interiorul unui stat vechi de secole, mult anterior fenomenului 
naţional; stat unificat și consolidat fără încetare de un lung șir de regi, a 
căror operă a fost continuată și desăvârșită de Revoluţie și de regimurile 
ulterioare. S-au împletit astfel într-un trunchi comun și treptat s-au 
omogenizat elemente inițial disparate: în vremea Revoluţiei, majoritatea 
francezilor încă nu vorbeau frantuzeste. Ceea ce i-a adunat nu a fost 
identitatea etnică, ci un proces politic consecvent. Germania însă nu exista; 
e o întrerupere de veacuri între imperiul medieval și statul national modern. 
Exista doar un spațiu german, extrem de fragmentat politic, însă legat prin 
limbă și cultură. 

Proiectul german aspira să-i reunească pe toți germanii; proiectul francez 
urmărea (și a și reușit) să-i transforme în francezi chiar pe cei care la 
origină nu erau francezi. Indiferent de variante, națiunea se definește ca o 
mare solidaritate: este solidaritatea supremă. Nimic nu-i stă deasupra; nimic 
nu e de egală importanţă; totul îi este subordonat. De aceea, nu poate fi 
vorba de naţiune cât timp au predominat alte tipuri de solidaritate: de clasă, 
religioase sau regionale. Acestea fie că fragmentau în sens social sau 
teritorial spaţiul viitoarelor naţiuni, fie că tindeau spre soluţii de unitate 
peste frontierele existente (precum, în Evul Mediu occidental, Biserica, 
Imperiul, sau cultura latină). Până și în secolul al XVIII-lea, chiar în ajunul 
afirmării decisive a fenomenului naţional, se manifestă un cosmopolitism al 
Luminilor, aristocratic si intelectual, opus în multe privințe apropiatei 
ideologii naţionale. 

Frederic cel Mare a ridicat Prusia la rangul de putere europeană, pregătind 
terenul puterii germane de mai târziu; vorbea însă și scria frantuzeste și 
dispretuia cultura germană; prietenul său, Voltaire, este un mare francez, 
care n-a ezitat totuși să-l felicite pe regele Prusiei atunci când acesta i-a 
înfrânt pe francezi la Rossbach. Nici Frederic, nici Voltaire nu trăiau încă în 
era naţiunilor! Dar tot cam atunci, Jean-Jacques Rousseau afirma în Con- 


tractul social (1762) că suveranitatea aparţine poporului, așadar fiecărui 
membru al comunităţii în egală măsură. Şi, puţin mai târziu, Johann 
Gottfried Herder, în Idei asupra filozofiei istoriei omenirii (1784-1791), 
vedea lumea alcătuită din popoare, fiecare cu spiritul său propriu și cu 
destinul său în lume. Imaginarul democratic stă la baza ideologiei naționale; 
popoarele își asumă destinul (cel puţin în sens simbolic, dacă nu și în fapt). 
Revoluţia franceză a stimulat enorm aceste evoluții, mai întâi prin 
instituirea în Franţa a noilor principii politice, apoi prin extinderea lor în 
Europa în urma războaielor revoluţionare și napoleoniene, și nu mai putin 
prin rezistența popoarelor în fața expansionismului francez. Ideologia 
națională germană a căpătat contur în contextul a ceea ce a devenit un 
adevărat război de eliberare împotriva dominaţiei franceze. 

Nu există o „reţetă“ unică pentru a face o naţiune. Este nevoie însă de un 
„liant“ puternic, oricare ar fi acesta. În Franţa, principiile revoluţionare si 
valorile republicane. În spaţiul german, limba și cultura (cu observaţia că 
limba literară, pornind de la traducerea Bibliei, este cea care a unificat un 
spaţiu lingvistic altminteri fragmentat). Teoretic, modelul francez poate fi 
considerat mai evoluat politic, fiindcă implică alegerea liberă a cetăţenilor, 
și nu o simplă fatalitate „ereditară“. Sunt citate în acest sens vorbele lui 
Ernest Renan: „Națiunea e un plebiscit de fiecare zi“. Sună frumos, dar așa 
ceva, bineînțeles, nu se petrece în realitate. Franţa nu s-a făcut prin 
plebiscit! Singurele teritorii care au intrat în componența Franţei în urma 
unei consultări populare au fost Savoia și Nisa la 1860 (dar, după ce, 
oricum, anexarea lor era gata decisă!). Francezii n-au acceptat nici măcar un 
referendum pentru Alsacia și partea germanofonă a Lorenei la sfârșitul 
Primului Război Mondial, care ar fi avut darul să pună punct unei 
îndelungate dispute; li s-a părut mult mai normal să reia pur și simplu, ca pe 
un drept incontestabil, provinciile pierdute cu o jumătate de secol în urmă. 

S-ar putea ca modelul german să fie mai „primitiv“; este însă cel mai 
răspândit. Natiunea înseamnă altceva decât etnia, dar în cele mai multe 
cazuri etniile alcătuiesc fundamentul naţiunilor moderne. lar etnia este 
percepută de regulă prin limba vorbită într-o comunitate. Dintre toate 
elementele care pot fi luate în discuţie, limba este, așadar, liantul cel mai 
obișnuit și cel mai sigur. Se poate discuta la nesfârșit și în contradictoriu ce 
înseamnă a fi german sau a fi francez. Dar este greu de contestat faptul că, 
înainte de a se identifica prin oricare alte „semne particulare“, germanul 


vorbește nemteste, iar francezul, frantuzeste. Dacă în Germania acesta a fost 
chiar punctul de plecare în conturarea spațiului naţional, în Franţa este un 
rezultat la care s-a ajuns printr-o politică activă și insistentă de omogenizare 
culturală. În Franţa nu mai există minorităţi, nu sunt limbi și culturi 
minoritare, nu s-au păstrat nici măcar dialectele limbii franceze. Toţi 
francezii sunt francezi, în sens politic, fireşte, dar și în sens lingvistic și cul- 
tural (dificultatea fiind acum aceea de a-i integra la fel de bine și pe 
emigranţi, din ce în ce mai numeroși, și mult mai diferiți decât au fost 
cândva bretonii, provensalii sau alsacienii, sub raport cultural și religios). 

Până la urmă, cei mai multi europeni au gândit mai aproape de modelul 
german decât de modelul francez. Tendinţa, destul de generală, a fost aceea 
de a transforma spaţii etnolingvistice în spaţii nationale. Departe, deci, de 
vreo excepție germană: excepţia a fost mai curând Franţa! Germania avea 
însă o problemă, în raport cu restul Europei: spaţiul național german, definit 
prin trăsăturile sale etnice și lingvistice, se prezenta ca cel mai întins și mai 
populat de pe continent, cu excepţia ansamblului rusesc. Bine-cunoscutul 
imn german Deutschland iiber alles îi definea cu precizie limitele: 


„Von der Maas bis an die Memel, 
Von der Etsch bis an den Belt“, 


așadar, de la Meuse (Maas), fluviul care, paralel cu Rinul, se considera că 
mărginește spre vest teritoriul german, la Memel, orașul ultim din Prusia 
Orientală, și de la Adige, fluviul care străbate Tirolul de Sud, la strâmtoarea 
Belt, din dreptul provinciei Schleswig, provincie disputată între Germania și 
Danemarca. Pe lângă teritoriul care a ajuns efectiv să fie înglobat în „mica 
Germanie“ creată la 1871, intrau în acest ansamblu „ideal“ și ţinuturile 
germane ale Imperiului austriac (austro-ungar): Austria propriu-zisă, 
Tirolul, Sudeţii... Hărțile etnografice germane dinaintea Primului Război 
Mondial „anexau“ de asemenea Olanda, Flandra belgiană și Luxemburgul, 
limbile respective fiind considerate dialecte ale germanei (ceea ce lingvistic 
vorbind, nu e incorect: e greu de spus când un dialect încetează să mai fie 
un dialect și devine o limbă de sine stătătoare). Indiferent de apartenența 
lingvistică, Olanda, cel puţin, era de multă vreme o naţiune de sine stătă- 
toare, una dintre cele mai bine conturate ale continentului. Unii ideologi, 
precum Friedrich List (înainte de mijlocul secolului al XIX-lea), o văzuseră 


totuși integrată într-o confederație germană, alții, mai realiști, îi recunoșteau 
specificitatea. 

Controversa în jurul Alsaciei și Lorenei germanofone a ilustrat în maniera 
cea mai dramatică opoziţia dintre modelele francez și german. Din punct de 
vedere francez, alsacienii erau incontestabil francezi, originea lor germană 
și dialectul german pe care-l vorbeau neavând nici o legătură cu apartenenţa 
naţională; pur și simplu, ei aleseseră să fie francezi. Potrivit modelului 
german, dimpotrivă, alsacienii erau germani, fără nici o discuţie, pentru 
simplul motiv că... erau germani. Fiecare avea dreptate, din punctul său de 
vedere, iar o dreptate absolută în chestiunea aceasta nici nu există. Alsacia a 
fost anexată de Germania la 1871, fără ca locuitorii ei să fie întrebaţi, si 
supusă unei politici de germanizare; dar și Franţa o anexase mai înainte, tot 
fără a-i întreba pe locuitori, si procedase, cum prea bine știa (mai subtil si 
mai eficient decât Germania), la francizarea ei (după același criteriu, hărțile 
etnografice germane îi extrăgeau din spaţiul francez și pe bretoni, pe basci 
și pe corsicani; uneori trasau și o linie mai discretă, care îi separa și pe 
francezii din nord de francezii din sud). 

Formula „de la Nistru pân? la Tisa“, care definește România ideală, este 
echivalentul perfect al versurilor amintite din Deutschland über alles: o 
Românie întinsă până la marginile teritoriului locuit de români (chiar dacă, 
spre Tisa, românii sunt mult mai puţini decât ungurii!). Până la 1918, 
Ungaria Mare (în cadrul monarhiei austro-ungare) s-a aliniat modelului 
francez, „generos“, dar mai cu seamă asimilator: o singură naţiune, națiunea 
ungară, care-i îngloba atât pe maghiari, cât și pe celelalte naţionalităţi 
(români, slovaci, sârbi, croaţi, germani). Nationalitätile, la rândul lor, se 
opuneau asimilării, în spiritul modelului concurent german, care a justificat 
în cele din urmă desprinderea de Ungaria și crearea sau întregirea mai 
multor state naţionale, după criteriul etnic/lingvistic. Rămași în Ungaria 
aproape fără minorități și împărțiți ei înșiși între diverse state (Slovacia și 
România în principal), maghiarii au trecut de la modelul francez, care nu le- 
ar mai fi servit la nimic, la modelul german, pentru a-i ţine împreună, cel 
putin în sens cultural, pe toţi cei care, peste frontiere, au o origină și o limbă 
comună. 

Când însă Serbia adună în jurul ei o bună parte a slavilor sudici, formând 
Iugoslavia, sau atunci când cehii și slovacii alcătuiesc o singură ţară, 
modelul german e dus chiar mai departe decât în cazul Germaniei, alăturând 


popoare, cu limbi, ce e drept, asemănătoare, dar care s-au dovedit în cele 
din urmă prea diferite pentru a trăi împreună. Pinând seama de toate aceste 
exemple, nu apare nimic „scandalos“, exagerat sau inedit, în aspiraţiile 
naționale germane. O Germanie Mare ar fi cuprins mai puţine minorităţi 
decât România Mare, ca să nu mai vorbim de Ungaria Mare, și ar fi fost mai 
autentic naţională decât Iugoslavia sau Cehoslovacia. Şi albanezii visează la 
o Albanie Mare, și bulgarii au vrut o Bulgarie Mare, iar românii chiar au 
reușit să înfăptuiască România Mare. Germania Mare ar fi fost însă mult 
mai mare decât oricare dintre statele europene care s-ar fi extins până la 
ultimele limite etnice și incomparabil mai puternică și, în consecinţă, 
amenințătoare pentru echilibrul continentului. 


Note 


7. Cu privire la naţiune și, în continuare, la democraţie, precum Și la alte aspecte istorice, trimit la 
lucrările mele: Două secole de mitologie națională, Humanitas, București, 2005; Mitul democrației, 
ed. a Il-a, Humanitas, București, 2007; Occidentul. O interpretare istorică, Humanitas, București, 
2007. 


A fost Germania 
mai putin democratică? 


Răspunsul este fără ezitare: da, înainte de Primul Război Mondial, 
Germania a fost mai putin democratică în comparaţie cu principalele ţări 
occidentale, Franţa, Marea Britanie și, dincolo de Ocean, Statele Unite ale 
Americii, ca si cu unele ţări occidentale mai mici, Belgia și Olanda, de 
pildă. 

Sistemul politic german instaurat la 1871 se înfățișa ca un compromis 
între moștenirea feudală, chiar absolutistă, și valorile moderne, liberale și 
democratice. Imperiul era o confederație alcătuită din 25 de state de 
dimensiuni foarte inegale: patru regate, restul mari ducate, ducate și 
principate, precum și trei orașe libere (Alsacia-Lorena, teritoriu al 
Imperiului, având un statut special). Alianţă a principilor sau stat național 
cu adevărat? Una sau alta, sau amândouă, după interpretare. Statele 
dispuneau de o relativă autonomie, fiecare cu suveranul, guvernul și 
parlamentul său. Prusia era însă „mai egală“ decât toate celelalte la un loc: 
însuma 60% din teritoriul si din populaţia țării. Regele Prusiei era și împărat 
al Germaniei, iar primul său ministru, cancelar al Imperiului. Influenţa 
Prusiei era, așadar, covârșitoare... si nu în sens democratic. Venea cu o 
lungă tradiție militaristă și autoritară. A rezistat până la capăt și în faţa 
votului universal: parlamentul prusian era ales prin sufragiu inegal și 
indirect, pe trei clase de avere, ceea ce avantaja aristocrația funciară și 
marea burghezie. Statele, sau mai curând principii, își trimiteau delegaţi în 
Consiliul federal (Bundesrat). Democraţia, atâta câtă era, se concentra în 
Reichstag, parlamentul întregii Germanii, singurul ales prin vot universal 
(masculin), egal și direct. Doar că guvernul nu depindea de Reichstag, 
cancelarul fiind numit sau destituit direct de împărat. Reichstagul avea însă 
prerogativa de a aproba bugetul, și în acest fel exercita un anumit control 
asupra guvernului. Rolul său a crescut constant până la Primul Război 
Mondial, fără a se face însă pasul decisiv al introducerii răspunderii 
guvernamentale. Împăratul dispunea de o gamă largă de puteri: guvernul 
depindea de el, și depindeau mai ales domeniile rezervate, care erau politica 
externă și armata. Armata, la rându-i, se prezenta ca un corp privilegiat, un 


soi de stat în stat, prea puţin controlată de factorul politic. Alcătuirea 
politică a Germaniei îmbina astfel elemente absolutiste (împăratul), feudale 
(principii, aristocrația funciară), militare (în tradiţia militarismului prusac) 
și liberal-democratice (Reichstagul). Curioasă constituţie pentru o ţară care 
în multe privinţe se afla în fruntea progresului european. 

Curioasă mai ales privită de astăzi. În epocă, întârzierea politică a 
Germaniei, denunțată de unii, era văzută de alţii ca o virtute. Fapt este că și 
democraţia își are insuficientele și riscurile ei, minimalizate în prezent, 
supraevaluate acum un veac. Există riscul unei derive populiste și, mai grav, 
riscul confiscării puterii în numele poporului. Masele sunt mai ușor de 
manipulat decât elitele. Totalitarismele s-au construit pe fundament 
democratic, de regulă într-o primă fază a democraţiei (perioada interbelică), 
în condiţii de masivă nemulţumire socială și, adesea (nu e cazul Germaniei, 
dar al Rusiei și chiar al Italiei), de precaritate culturală. Mizeria și frustrarea 
maselor, ușor de atras în cursa promisiunilor și utopiilor, s-au împletit în 
mai multe cazuri cu teama de democraţie a elitelor care, supraestimându-i 
pericolele, au preferat ceea ce părea a fi răul mai mic al unor regimuri de 
mână forte (cazul tipic al Germaniei în 1932-1933). În prezent, democraţia 
funcţionează relativ bine în spaţiul occidental, nu doar grație propriului său 
mecanism, ci, în bună măsură, datorită nivelului economic atins și atenuării 
contradictiilor sociale, în condiţiile în care cea mai mare parte a populaţiei a 
ajuns să aparţină clasei de mijloc. Greu de spus ce efecte ar avea asupra 
sistemului reîntoarcerea (ipotetică) la dezechilibrele majore ale anilor 
interbelici. Regimul politic al Germaniei imperiale se dorea a fi o îmbinare 
de principii democratice cu principii conservatoare și chiar autoritare, 
rezultatul (ideal) fiind echilibrul și controlul reciproc al diverselor puteri. 
Era un mecanism extrem de complicat, dar genul acesta de complicatie 
instituțională poate fi o pavăză în faţa posibilelor derive. Inclusiv pentru o 
democraţie autentică, echilibrul puterilor (puterea care se opune puterii) nu 
e mai putin esenţial ca votul universal sau  responsabilitatea 
guvernamentală. Germania era incontestabil un stat de drept. Se conducea 
după reguli conservatoare, însă după reguli. Puterea judecătorească era de 
asemenea bine organizată și suficient de autonomă, chiar dacă, și ea, de 
spirit conservator („există judecători la Berlin“, sunt vorbele — apocrife, dar 
semnificative — cu care morarul nedreptăţit i s-ar fi adresat lui Frederic cel 
Mare într-o vreme când încă nimeni nu auzise de democraţie). În ciuda unor 


abuzuri (cum a fost dubla campanie anticatolică și antisocialistă a lui 
Bismarck), drepturile esenţiale erau garantate: libertatea cuvântului, 
libertatea de întrunire și asociere, libertatea presei... Germania nu era prea 
democratică, dar nici nedemocratică! 

Când regimul bismarckian sau wilhelmian este făcut răspunzător pentru 
evoluţiile naziste ulterioare, se trece prea repede peste faptul că nazismul nu 
a fost un fenomen conservator, ci unul revoluţionar. A preluat, fără îndoială, 
o anume cultură a autorităţii și a personificării puterii prezentă în societatea 
germană, dar în contextul evoluţiilor democratice de după căderea 
Imperiului. N-ar fi fost posibil în vremea lui Bismarck și a lui Wilhelm II. 
L-a făcut posibil nu sistemul imperial, ci prăbușirea sistemului imperial. 

O particularitate a Germaniei, stimulată de rapida ei creștere industrială, a 
fost amploarea căpătată de mișcarea socialistă. În ajunul Primului Război 
Mondial, Partidul Social-Democrat German, cu cei peste un milion de 
membri ai săi, era, de departe, cel mai mare partid al ţării și cel mai mare 
partid socialist din lume (în fapt, cel mai mare partid din lume, pur și 
simplu). Puternic organizat, în spiritul unei ideologii republicane, 
anticapitaliste si antimilitariste, reușise să-și încadreze aderentii în tot felul 
de asociaţii complementare, culturale, educative, sportive... Era deja o altă 
Germanie! La alegerile din 1912 devine primul partid, ca reprezentare, din 
Reichstag: 110 mandate din totalul de 397, aproape 28%; ca număr de 
voturi, obținuse și mai mult, spre 35%: cu alte cuvinte, un german din trei 
votase socialist. Iarăşi un dezechilibru german: acest partid, atât de influent, 
nu adera la sistem, se plasa el însuși în afara sistemului, și sistemul la 
rându-i îl respingea. Între social-democrati si celelalte forte politice nu se 
întrevedea o cale de conlucrare. Revine problema, deloc ușor de rezolvat, a 
ascensiunii ulterioare a nazismului. Solida tradiţie socialistă, ca și, în partea 
opusă, tradiţia aristocratică și conservatoare, ar fi trebuit să fie, în mod 
logic, obstacole decisive în faţa tendințelor care au propulsat mai târziu 
nazismul. Un comentator politic n-ar fi dat, la 1914, decât șanse cu totul 
neînsemnate unui asemenea curent extremist. Discordanta fundamentală 
dintre stânga și dreapta, dintre social-democrati, apoi și comuniști, pe de o 
parte, și partidele „burgheze“ pe de alta, aveau să degajeze un culoar, pe 
care naziștii vor ști să-l folosească, însă aceasta doar în condiţiile speciale 
create de Primul Război Mondial. 


„Drumul lung al Germaniei spre Occident“, cu alte cuvinte anevoioasa 
asimilare a modelului democratic occidental, ar oferi — pentru unii istorici — 
cheia nefericitelor experimente din istoria acestei ţări. Marea Britanie și 
Franţa, fiecare în felul său, simbolizează soluţiile concurente. Marea 
Britanie însă, vreme îndelungată, s-a remarcat mai mult prin liberalism și 
mai puţin prin democraţie (dovadă, încetineala cu care s-a ajuns la votul 
universal, încă incomplet în 1914, sau prerogativele Camerei Lorzilor 
păstrate până în preajma războiului); și tocmai puternica armătură liberală i- 
a scutit pe britanici de alunecări autoritare sau totalitare. Cea mai avansată 
democraţie europeană a secolului al XIX-lea a fost, fără îndoială, 
democraţia franceză. Dar și cea mai capabilă de „surprize“. Confruntarea 
dintre cele „două Frante“ (Franţa monarhică și Franţa republicană, Franţa 
catolică și Franţa laică...) a dus la repetate cutremure de proporţii. Era și 
argumentul celor care opuneau ordinea germană dezordinii franceze. S-au 
transmis de asemenea în democrația franceză (până astăzi!) — cu rădăcini în 
absolutismul Vechiului Regim — o idee „monarhică“ asupra statului, tentatia 
„unanimismului“ republican mai presus de interesele particulare, 
centralizarea excesivă și neacceptarea minorităţilor etnice și lingvistice. La 
1848, nici o ţară nu e atât de avansată pe calea democraţiei precum Franţa. 
Pentru prima dată se aplică aici votul universal (masculin). Urmarea 
imediată este regimul autoritar al celui de-al Doilea Imperiu, în care s-a 
putut vedea, cu exagerare dar și cu o parte de dreptate, prefigurarea 
sistemelor totalitare ale secolului al XX-lea; Napoleon III și-a așezat 
regimul pe o bază populară, practicând dialogul democratic, direct, cu 
„masele“. Aproape un secol mai târziu, o Frantä încă și mai democratică (în 
care tocmai avusese loc episodul Frontului Popular) a produs regimul de la 
Vichy, desigur, în condiţiile speciale ale dezastruoasei înfrângeri din 1940, 
însă la fel de bine și nazismul german a fost o urmare a înfrângerii din 1918 
și diverselor consecinţe ale acesteia. Cert este că acest regim a relevat 
orientări existente în societatea franceză și deloc marginale: falia dintre cele 
două Frante, tentatia autorităţii, aflată la francezi în tandem contradictoriu 
cu refuzul autorității (liderul providential apărând în persoana lui Pétain), 
clericalismul în dezacord cu valorile republicane laice, loialitatea îndo- 
ielnică faţă de Republică a unei bune părți din corpul ofițeresc, un 
antisemitism destul de răspândit... Avansata democraţie franceză nu pare să 
fi fost mai bine imunizată contra derivelor antidemocratice decât imperfecta 


democrație germană! Germania nu era mai „pregătită“ pentru nazism decât 
a fost Franța pentru „vichysm“. Ambele ţări au fost împinse în această 
direcție de evenimente specifice. 


A fost Germania expansionistă? 


A fost, fără îndoială... la fel ca mai toate statele, mari sau mici, în epoca 
la care ne referim. 

Germania s-a creat prin război — printr-o suită de războaie — și sunt istorici 
care văd, precum Fritz Fischer, din primele rânduri ale cărţii sale, în 
maniera „nedemocratică“ de constituire a Reichului un soi de păcat originar, 
sub semnul căruia stau evoluţiile ulterioare. Dacă unificarea s-a realizat de 
sus, asta nu înseamnă că n-a avut, implicit, și un sens democratic: germanii, 
în majoritate, o doreau, așa cum arătaseră deja la 1848, după cum doreau și 
respectarea particularitatilor și autonomiilor regionale, precum s-au și 
petrecut lucrurile. Fără război, nu s-ar fi putut merge până la capăt. Austria, 
mai întâi, trebuia scoasă din Germania, deoarece, cu imperiul ei ieșit mult în 
afara spaţiului german, nici nu putea realiza unitatea în jurul ei, dar nici nu 
înțelegea să se retragă de bunăvoie din joc. Războiul cu Franţa, de 
asemenea, era inevitabil: Prusia trebuia să-l facă, pentru a forţa unitatea 
Germaniei, Franţa trebuia și ea să-l facă, pentru a nu permite unitatea 
Germaniei. A fost o luptă pentru hegemonie în Europa și e inutil să ne 
întrebăm dacă răspunderea unei țări a fost mai mare sau mai mică decât a 
celeilalte. 

Expansionismul Prusiei este „structural“, încă de la începuturile sale. 
Totuși, până la 1870, puterea expansionistă în Europa a fost prin excelență 
Franţa. Şi, bineînţeles, Rusia, la celălalt capăt al continentului. Expan- 
sionismul german a fost nevoit să se manifeste în spaţiul îngrădit prin 
avansarea Rusiei spre vest și a Franţei spre est. E drept, după 1815, Franţa 
trăiește mai mult din amintiri, dar amintirile sunt încă vii, și întretin dorinţa 
de revanșă. Frontiera naturală a Franţei era considerată a fi pe Rin, acolo 
unde o împinsese Revoluţia; Napoleon III are și el în vedere acest proiect 
„renan“, la care în cele din urmă pare a renunţa, dându-și seama că e 
irealizabil. Dacă însă Franţa ar fi fost victorioasă la 1870, frontiera Rinului 
revenea fără îndoială la ordinea zilei. Al Doilea Imperiu avea și soluții 
alternative: în lipsa Renaniei, eventual Belgia, sau cel putin Luxemburgul. 
Până la urmă, germanii au fost cei care au anexat Alsacia și o parte din 
Lorena, dar n-au luat mai mult decât ar fi luat francezii, în cazul înfrângerii 
Prusiei. Pentru Alsacia-Lorena, exista măcar un argument, acceptabil sau 


nu, de ordin etno-lingvistic și istoric, pentru Renania, de cealaltă parte, nu 
era decât pura dorinţă a Franţei de a-și extinde teritoriul până la Rin. 

După 1870 și până la sfârșitul Primului Război Mondial, Franţa nu și-a 
mai putut permite să viseze o lărgire a granițelor sale; singurul gând, 
discret, se îndrepta spre Alsacia-Lorena, dar și recuperarea teritoriului 
pierdut părea problematică. Germania, la rându-i, s-a putut mulțumi un timp 
cu ceea ce realizase: luase locul Franţei, ca primă putere continentală. 
Prioritară pentru Bismarck a fost politica de alianțe, pentru a nu permite 
Franţei, ea singură mai slabă decât Germania, să realizeze o coaliţie 
antigermană. Pentru Cancelarul de fier era mai important ca Germania să 
aibă prieteni decât să-i sperie pe ceilalți printr-un prea mare apetit de putere. 
Istoria i-a dat dreptate: la ce i-a servit Germaniei să fie „cea mai puternică“, 
dar împotriva tuturor? 

S-a petrecut însă un fenomen istoric extraordinar: uluitoarea creștere a 
Germaniei, fără precedent în istoria Europei. Reichul creat la 1871 avea 


cam aceeași întindere cu Franţa (540 000 km? față de 536 000 km?) si o 
populaţie puţin mai mare ca aceasta. Însă de la 39 milioane de locuitori la 
1871, Germania ajunge în 1914 la 67-68 milioane, în timp ce în același 
interval Franţa abia crește de la 38 la 40 de milioane, iar Marea Britanie de 
la 35 la 45. Avantajul demografic al Germaniei devine astfel covârșitor. La 
fel de repede crește și economia, Germania depășind nu numai Franţa, ceea 
ce se petrece imediat după războiul franco-prusian, ci și Marea Britanie (în 
preajma Primului Război Mondial). Potrivit unei estimări statistice, în 1870 
Germaniei îi revenea 6,5% din PIB-ul mondial, Franţei tot 6,5%, iar Marii 
Britanii 9%; în 1913, Germania ajunge la 8,7%, în timp ce partea Marii 
Britanii scade la 8,2%, iar a Franţei la 5,3%. Germania devenea astfel prima 
putere economică a Europei și a doua din lume, după Statele Unite (8,8% 


din PIB-ul mondial în 1870, 18,9% în 1913).8 Economia germană excela 
aproape în toate, și cu deosebire în tehnologiile și ramurile cele mai noi, 
precum industria chimică, produse farmaceutice, aparatură electrică... 
Franţa fusese multă vreme cea mai mare putere teritorială a Europei, iar 
Anglia cea mai mare putere economică. Acum, Germania se instala în 
frunte, ocupând atât locul Franţei, cât și al Angliei. Şi nu erau doar 
economia și numărul oamenilor. În ciuda strălucirii literelor și artelor în 
Franţa și a primatului pe care franceza încă îl mai avea ca limbă a elitelor și 


a diplomaţiei, se poate considera că, în multe privinţe, Germania devenise și 
prima putere culturală a lumii, în mod cert prima putere științifică. 
Instructia elementară era mai răspândită în Gemania decât în oricare dintre 
celelalte mari state. Universitățile germane erau cele mai reputate. Îi 
revenea Germaniei primul loc și la producţia de carte, unde depășea cu mult 
numărul de titluri publicate în oricare altă ţară (si la acest capitol sporurile 
sunt impresionante de la un an la altul: 10 108 de titluri în 1870, 14 941 în 


1880, 18 875 în 1890, 24 792 în 1900 …) A Nimic nu este însă mai 
semnificativ decât însumarea premiilor Nobel științifice. lată cum se 
prezintă tabelul acestora pentru perioada 1901-1918 (în paranteză, numărul 
laureatilor, în cazul când unele premii au fost acordate la două sau trei 
persoane; câte un premiu pentru medicină au mai primit Austria, 
Danemarca și Spania). 

Suprematia științifică a Germaniei reiese din acest tabel în toată 
splendoarea ei: tot atâtea premii Nobel câte au adunat Franţa, Marea 
Britanie și Statele Unite la un loc! 

Asemenea succese, ieșite din comun, au creat în Germania un complex de 
superioritate, însoțit însă și de un complex de frustrare și de nesiguranţă: un 
amestec periculos! Spre 1900, se amplifică sentimentul unei nedreptäti: ţara 
ar merita o poziţie internațională mai înaltă, însă se lovește de poziţiile deja 
ocupate, cu mai puţin merit, de ceilalți. Se adăuga și teama unei încercuiri, 
nu lipsită de fundament, dată fiind așezarea Germaniei chiar în centrul 
Europei. Marea Britanie era invulnerabilă prin condiţia ei insulară; Franţa 
era vulnerabilă la frontiera sa estică, iar Rusia la frontiera vestică; 
Germania, în schimb, era vulnerabilă pe toate frontierele, silită, în cazul 
coalizării celorlalți, să lupte pe două sau mai multe fronturi. Tot mai 
puternică Germania, și tot mai nesigură. 

Ceea ce caracterizează jocul de putere în epocă este foamea de spaţiu. 
Statele simt nevoia să se extindă. Marea Britanie își constituise cel mai 


întins imperiu mondial, în fapt cel mai mare imperiu care a existat vreodată: 


37,5 milioane de km?, în faza de maximă extindere, în perioada interbelică. 
Franţa îi urmează, cu un domeniu colonial care atinge 11,5 milioane de 


km?. Până și mica Belgie sfârșește prin a anexa Congo, o colonie de 80 de 
ori mai întinsă decât metropola. Rusia avansează în toate direcţiile; Statele 
Unite, de asemenea, înghițind și o bună parte din teritoriul mexican. Şi 
Austro-Ungaria face un pas mai departe, în Balcani, anexând Bosnia și 
Herţegovina, fără să intuiască complicațiile care vor rezulta de aici. Pările 
mici, când au ocazia, nu sunt mai putin hräpärete decât cele mari, ajungând 
până la a se încăiera între ele pentru un plus de teritoriu; exemplu clasic: 
conflictele din Balcani. 

În vremea lui Bismarck, Germania e prudentă: mai puţin expansionistă 
dacă o comparăm cu celelalte mari puteri. Își constituie un Imperiu colonial, 
în cea mai mare parte în Africa, cu ceea ce rămăsese încă neocupat (Africa 
Germană de Est, Africa Germană de Sud-Vest, Togo, Camerun), de 
dimensiuni relativ modeste comparat cu ale celorlalți: vreo 3 milioane de 
kilometri pătraţi. Intervine apoi „presiunea“. Presiunea „obiectivă“, prin 
creșterea considerabilă umană și economică a Germaniei, presiune mentală, 
prin imprimarea convingerii că Germaniei i se cuvine mai mult. Rezultatul 
însă, departe de a se conforma reputației germane de ordine, este o mișcare 
complet dezordonată, cu obiective ambitioase, dar prea generale, insuficient 
ierarhizate, și cu tactici contradictorii, chiar haotice. Germania vrea ceva, 
vrea din ce în ce mai mult, dar nu știe prea bine ce vrea. Departe de 
siguranța afișată: ceea ce domneşte e nesiguranța. În faimoasa lui carte, 
Fritz Fischer a adunat tot ce a trecut prin capul germanilor în materie de 
expansiune, lăsând impresia că am avea de-a face cu un proiect coerent, 
minuţios pus la punct. În fapt, politica germană postbismarckiană e prost 
coordonată și păcătuiește tocmai prin lipsa de sistem și de obiective clare. 

Venită mai târziu la masa celor mari, Germania face exerciţii de imitație. 
Mai întâi, preia modelul francez, de hegemonie continentală. Bismarck 
chiar îi împinge pe francezi să-și facă de lucru în colonii, pentru ca Germa- 
nia să se miște nestingherită în Europa. Apoi, odată cu Wilhelm II, se 
manifestă fascinația modelului britanic: expansiunea mondială, coloniile, 
mările, flota... 


Direcţiile posibile de expansiune erau multiple și confuze. Mai întâi, 
Germania nu se desăvârșise nici măcar ca stat național. Un mare număr de 
germani trăiau în Austro-Ungaria (potrivit datelor din 1900, peste 9 mi- 
lioane în Austria și peste 2 milioane în Ungaria: mai mult de o treime din 
populaţia Austriei și cam 11% din numărul locuitorilor Ungariei). În cazul 
dezmembrării monarhiei habsburgice, teritoriile compact germane ale 
Austriei s-ar fi alăturat în mod firesc Germaniei (cel puţin, în sensul 
concepției germane despre naţiune). Oricum, cu Austro-Ungaria relaţiile nu 
puteau fi decât speciale; era ea însăși o întruchipare a germanitätii în mersul 
ei „civilizator“ spre Est. Împreună, Germania și Austro-Ungaria alcătuiau 
un mare bloc al Europei Centrale, populat de germani în cea mai mare 
parte, iar în rest de diverse popoare (slavi, unguri sau români) care purtau 
deja o amprentă culturală germană. „Sudarea“ celor două monarhii într-un 
bloc unic avea să-și găsească expresia cea mai elaborată în cartea lui 
Friedrich Naumann, Mitteleuropa, apărută în 1915. În sens mai larg, o 
Europă Centrală aflată sub influență germană putea cuprinde și ţări aflate 
dincolo de Austro-Ungaria: România, Balcanii și, eventual, eliberate de sub 
stăpânirea rusească, Polonia și ţările baltice. În jumătatea răsăriteană a 
Europei se aflau nenumărate „insule“ de populaţie germană, rezultat al unor 
valuri de colonizare succesive, din Evul Mediu până în secolul al XIX-lea: 
în Ungaria, Transilvania și Banat, în Galiţia și Bucovina, în Rusia, din 
ținuturile baltice până pe Volga, trăiau cu totul mai multe milioane de etnici 
germani, pe care Germania ar fi putut conta într-un proiect de expansiune 
spre Est. De altfel, ideologia statului-natiune se combina în imaginarul 
politic german cu nostalgia Imperiului, un simbol care depășea simpla 
unificare a teritoriilor germane. Germania se înfățișa ca națiunea imperială 
prin excelenţă, cea care deținuse Imperiul în Evul Mediu și căreia îi revenea 
în continuare o misiune hegemonică. Era, într-un fel, corespondentul 
occidental al Rusiei, care și ea se considera învestită cu o misiune imperială 
(„a treia Romă“). 

În ce priveşte proiectele de expansiune extraeuropeană, motivele de 
satisfacţie s-au combinat tot timpul cu frustrările și cu sentimentul unei 
nedrepte inferioritati. Germania avea un imperiu colonial care nu-i folosea 
prea tare. Cu el sau fără el, ponderea ei economică ar fi fost cam aceeași. În 
1913, 37,2% din exporturile Marii Britanii mergeau spre Imperiul său 
colonial, de unde proveneau 24,9% din importuri; Franţa, în relaţia cu 


propriul imperiu, exporta 13% și importa 9,4%.10 Coloniile germane abia 


apar în statisticile comerciale, cu câteva zecimi de procent. S-ar zice că 
Germania nici nu merita să le aibă! Nu reușise să colonizeze un teritoriu 
care să-i aparţină, în ciuda unei emigratii foarte importante pe parcursul 
celei de-a doua jumătăţi a secolului al XIX-lea (emigrație precumpănitor 
rurală, în scădere odată cu procesul de industrializare, de la cifre care în anii 
1880-1890 depășesc 100 000, uneori chiar 200 000 anual, la efective 
oscilând în jur de 30 000 după 1895). Marea majoritate a emigranților 
germani s-au îndreptat spre Statele Unite (între 6 și 7 milioane din 1820 


până la începutul secolului al XX-lea) LL Zeci de milioane de americani au 
„sânge german“. Germanii s-au asimilat însă repede și au fost astfel 
„pierduţi“ pentru „ţara-mamă“. Proporția lor în amalgamul american n-a 
determinat vreo înclinare sensibilă spre Germania, lipsă de atașament care 
s-a putut observa cu prilejul celor două războaie mondiale. 

La distanță de Statele Unite, a doua, de fapt ultima destinație 
semnificativă a emigranților germani, a fost Brazilia; în sudul acestei țări, o 
comunitate germană, apreciată la începutul secolului al XX-lea la circa 350 
000 de persoane, a reușit să-și menţină identitatea: înglobată, totuși, într-o 
mult mai numeroasă populație negermană. Şi aceștia, până la urmă, au fost 
pierduţi pentru Germania. În total, atâtea milioane de germani, care, teoretic 
vorbind, ar fi putut alcătui undeva (dar unde?) o „nouă Germanie“. 

Germania încearcă peste tot. Își afirmă prezenţa în China, unde capitalul 
german ajunge să fie pe locul al treilea, după cel britanic și rusesc (20,9% 
din totalul capitalului străin în 1902). Capătă și concesiunea portului 
Quingdao. În 1900, revolta „boxerilor“ este înfrântă de forţele unei coaliții 
internaţionale aflate sub comanda generalului german Waldersee: motiv de 
orgoliu, mai ales pentru exuberantul Wilhelm II. E vremea când în imagi- 
narul occidental se afirmă tema „pericolului galben“, iar Kaiserul își 
descoperă misiunea istorică de a se pune în fruntea civilizației europene 
pentru a-i descuraja pe „noii huni“. 

Un teren mai apropiat este însă Imperiul Otoman, cu care formele de 
cooperare se înmulțesc, atât în plan economic (concesiunea căii ferate 
Constantinopol-Bagdad, acordată în 1903), cât și politic și militar 
(misiunea germană trimisă în 1909 pentru a reorganiza armata turcă). S-au 
schiţat și proiecte de colonizare, în Anatolia, în Palestina și Siria, în 


Mesopotamia, dovedite cu totul iluzorii. Avantajele atragerii Imperiului 
Otoman în orbita germană rămâneau să se verifice; până una-alta, pătrun- 
derea Germaniei în regiune a avut efectul de a-i neliniști atât pe ruși, cât și 
pe britanici. 

Germania reușește „performanța“ de a părea mai agresivă decât era în 
realitate. Urmărește, desigur, și avantaje reale de putere. Vrea însă și să fie 
luată în seamă, mereu cu sentimentul că noua ei statură mondială nu e 
recunoscută îndeajuns. Doar că era într-adevăr greu de făcut distincţia între 
bluf și ameninţare reală. Specialistul în materie se arată a fi, fără 
concurenţă, Wilhelm II însuși. Personaj teatral și exaltat, el exprimă, cu 
asupra de măsură, dorinţa natiei sale de a inspira respectul celorlalți. 

Cele două crize marocane ilustrează foarte bine distanţa dintre teatru și 
realitatea politică. Pentru a nu lăsa Franţa să-și facă de cap în Maroc (si, în 
plus, pentru a testa soliditatea „antantei“ franco-britanice), Germania dă 
două lovituri spectaculoase, dar cam goale de conţinut. În 1905, Wilhelm II 
debarcă intempestiv la Tanger, de data aceasta nici măcar din proprie 
iniţiativă („une fois n'est pas coutume“!), ci presat de cancelarul von 
Biilow. În 1911, un vas de război german pătrunde în rada portului Agadir. 
De fiecare dată, Germania se trezește izolată. După prima criză nu primește 
nimic, un deznodământ umilitor. După cea de-a doua îi recunoaște Franţei 
dreptul de protectorat asupra Marocului, primind în schimb o fâșie de 
pământ, fără mare valoare, la granița Camerunului. E clar că Franţa ieșea 
mai câștigată. Acţiuni, evident, neinspirate și periculoase pentru pacea 
lumii. E însă curios cum vina i se atribuie Germaniei și deloc Franţei. Nu 
Germania, ci Franţa începuse expansiunea în Maroc, expansiune căreia 
astăzi i-am spune agresiune. Avea Franța mai multe drepturi acolo decât 
Germania? în prezent, răspunsul ar fi clar: nici Germania, dar nici Franţa nu 
aveau vreun drept. Pe la 1900, răspunsul era invers: toți europenii au 
drepturi asupra „neeuropenilor“, drepturi „egale“, așa cum se împărțiseră în 
China, de ce nu și în Maroc? 

Lipsa de inspiraţie a politicii germane apare clar în pariul său naval. O 
mare flotă de război este ceea ce își dorește Wilhelm II și ceea ce amiralul 
Tirpitz reușește să înfăptuiască în puţini ani. O mare flotă de război, pentru 
ce? Ea nu putea deveni chiar atât de mare, încât să surclaseze flota britanică 
și să primejduiască arhipelagul britanic. Era însă de natură să-i indispună pe 
britanici şi chiar să-i arunce în tabăra adversă Germaniei. Întrebarea e dacă, 


în aceste condiţii, jocul merita cu adevărat să fie făcut. De altfel, chiar 
pentru responsabilii proiectului, nu era prea clar la ce servește acesta. 
Pentru împărat, esenţială era prezența Germaniei în lume și protejarea 
liniilor sale comerciale. Pe Tirpitz îl interesa, dimpotrivă, echilibrul naval în 
Marea Nordului. Nu e limpede în ce scop. Verificarea, de altfel, s-a făcut. În 
1916, germanii au câștigat, în Marea Nordului, bătălia navală a Iutlandei 
(bătălia de la Skagerrak, în terminologia germană), singura mare înfruntare 
pe ape din Primul Război Mondial. După care, navele germane s-au retras 
în porturi, și acolo au rămas. Egalitatea navală în Marea Nordului n-a servit 
decât pentru simbolistica unei bătălii câștigate, aproape uitate printre 
detaliile unui război pierdut. Marele paradox este însă acela că Wilhelm II 
dorea prietenia Angliei (cum o dorea de altfel și pe a Rusiei!). Flota era 
pentru el și un mijloc de a se înălța în ochii acestui popor, pe care-l detesta 
și-l iubea totodată (era, de altfel, nepotul reginei Victoria). Până în 
momentul când Anglia a intrat în război, nici el, nici principalii responsabili 
politici germani n-au crezut că britanicii vor face pasul decisiv. Deși îi 
provocaseră fără încetare. Fusese însă în bună parte un joc de orgoliu. Vina 
englezilor: l-au luat în serios. Realpolitik este totuși un cuvânt german: 
germanii însă păreau a-l fi uitat. 

Cu tendinţele ei de afirmare, manifestate în toate direcţiile, și care evident 
nu puteau toate să reușească — și în bună parte nu erau decât manifestări de 
orgoliu — Germania a sfârșit prin a indispune aproape pe toată lumea. Ne 
putem întreba dacă, dovedind mai multă prudenţă, lucrurile s-ar fi petrecut 
altfel. Nu e deloc sigur. Rusia urmărea — și încă mult mai ferm și mai 
consecvent decât Germania — un plan de expansiune în Europa Centrală și 
în Balcani, până la Constantinopol. Miza în acest sens pe solidaritatea slavă, 
popoarele slave (chiar dacă de altă religie și de altă cultură) alcătuind o 
majoritate în monarhia habsburgică, iar în Balcani, pe lângă ideea slavă, 
manifestându-se și solidaritatea creștin-ortodoxă în faţa Imperiului Otoman. 
Rusia era cel puţin în aceeași măsură expansionistă ca Germania, probabil 
chiar mai mult. Susținerea pe care Germania, în mod firesc, o acorda 
Austro-Ungariei (celuilalt mare stat german) a așezat-o în contradicţie cu 
Rusia atât în Europa Centrală (ocupată în mare măsură de monarhia 
habsburgică), cât si în Balcani, unde austro-ungarii, care anexaseră Bosnia 
și Herţegovina, aveau poziţii și interese de apărat; infiltrarea Germaniei în 
Imperiul Otoman, dușmanul secular al Rusiei și o cale de acces spre Asia 


Centrală, unde Rusia avea propriile interese, n-a făcut decât să ascută 
neînțelegerile. Marea Britanie, la rândul ei, avea o problemă simplă, dar 
esențială: echilibrul european. Cândva, acesta fusese dezechilibrat în 
favoarea Franţei: de unde și îndelungata politică antifranceză a britanilor. 
Acum, statul cel mai puternic era Germania: opţiunea britanică nu era greu 
de ghicit (poate doar pentru oamenii politici germani!), cu atât mai mult cu 
cât se adăuga și îngrijorarea stârnită de înarmarea navală. 

Germania n-a fost mai agresivă decât ceilalți; a avut însă — și a plătit 
pentru asta — o politică mai proastă decât a celorlalţi. 

Mai rasisti? 


Germanii erau și rasiști... ca mai toți europenii, occidentalii îndeosebi si 
nordicii în primul rând. În secolul al XIX-lea — cu prelungiri notabile și în 
veacul următor — ideea socotită „corectă“ nu era nicidecum egalitatea rase- 
lor, ci, dimpotrivă, inegalitatea dintre ele. Un discurs „egalizator“ putea să 
pară cel mult un paradox curios. Ierarhia era bine stabilită: albii sus, 
galbenii la mijloc și negrii jos (rasa neagră fiind multă vreme considerată o 
specie intermediară între omul alb și maimuţă). Clasificările rasiale se 
rafinează de-a lungul secolului, rasele principale fragmentându-se în tot 
felul de rase secundare, inclusiv în Europa „albă“. 

Excelenţa biologică și intelectuală tinde să migreze spre nord. Teoriile 
rasiale nu fac decât să urmeze mersul istoriei. Primele civilizaţii sunt 
meridionale și răsăritene. S-a petrecut apoi o deplasare spre vest, dinspre 
Mediterana orientală (Egipt, Siria, Grecia) spre Mediterana occidentală 
(Italia). Şi, în sfârșit, destul de târziu, de prin secolul al XVII-lea, nordul, 
mai precis nord-vestul Europei, s-a așezat în avangarda civilizației, urmat 
de nordul american. Pe vremea lui Cezar sau a lui Leonardo da Vinci, cine 
s-ar fi încumetat să-i proclame pe „germanici“ superiori italienilor? În 
secolul al XIX-lea, raporturile se inversaseră însă complet, în defavoarea 
sudului. 


Nivelurile discursului rasial sunt totuși diferite.L2 Există o antropologie 
științifică, făcută de profesioniști, și o antropologie vulgarizatoare, sensibil 
mai ideologizată și, adesea, cu mai multă priză la public. Antropologii ger- 
mani de renume, în perioada bismarckiană și wilhelmiană, se remarcă în 
genere prin moderație și simţ al nuantelor. De orientare predominant 
liberală, ei se opun cultului rasei germane „pure“, după cum nu agreează 
nici antisemitismul. E caracteristică în acest sens polemica iscată între 
Rudolf Virchow și antropologul francez Quatrefages. Cel din urmă denunța 
unificarea Germaniei drept o „eroare antropologică“, dat fiind că „rasa 
prusiană“, coruptă prin elemente slave și finice, ar diferi de „adevărata rasă 
germană“. Virchow îi atrage atenția că națiunea nu are nimic de a face cu 
profilul rasial al unei populaţii. Francezul e cel care judecă în termeni 
rasiali, în timp ce germanul se dovedește mai apropiat decât el de concepţia 


„franceză“ a naţiunii! Numele de prim rang ale antropologiei germane 
ajung să pună sub semnul întrebării însuși conceptul de rasă; Felix von 
Luschan combătea, în lucrarea Volker, Rassen, Sprachen, apărută în 1922, 
„decuparea omenirii în grupuri artificiale, pornind de la culoarea pielii, 
lungimea sau lărgimea craniului, tipul părului etc.“ Mai devreme ca în alte 
școli antropologice, se afirmă în Germania „genetica populațiilor“, care 
vede în rase un „amestec dinamic“ și nicidecum o configuraţie omogenă și 
fixă: un pas spre eventuala depășire a clasificărilor rasiale. În comparaţie, 
francezii apar mai traditionalisti. Joseph Deniker, într-o carte devenită 
clasică, Les Races et peuples de la Terre, publicată în 1900, propune 
împărțirea populaţiei europene în zece grupuri rasiale distincte (șase rase și 
patru subrase). În 1924, unul dintre volumele introductive ale marii colecţii 
de istorie a lumii, L'Evolution de l’humanité (sub direcţia lui Henri Berr) 
tratează despre „rase și istorie“; autorul, Eugene Pittard, profesor la Uni- 
versitatea din Geneva, acceptă întru totul sistemul lui Deniker și descrie 
„rasele“ strict din punctul de vedere al trăsăturilor fizice (precizând, e drept, 
că popoarele nu sunt omogene sub aspect rasial). Până după Primul Război 
Mondial, antropologii germani nu par, așadar, a fi mai rasiști decât colegii 
lor din alte ţări; sunt poate, în ansamblu, din scrupule profesionale, chiar 
mai puţin rasiști. 

Este drept că-i vedem pe cei mai multi dintre ei alăturându-se politicii 
rasiale a lui Hitler, inclusiv pe adepţii, în principiu sensibil mai nuantati, ai 
„geneticii populațiilor“. Fapt este că după Primul Război Mondial, preocu- 
pările rasiale s-au accentuat în antropologia germană; încă o manifestare, se 
vede, a frustrărilor unei națiuni învinse care înțelegea să-și compenseze 
umilirea prin afirmarea orgolioasă a calităţilor „rasei“. O influenţă notabilă 
a avut, într-un public mai larg, cartea lui Hans F.K. Günther despre 
„rasiologia“ poporului german: Rassenkunde des deutschen Volkes, apărută 
în 1922, și reeditată în numeroase rânduri. Dar chiar și sub Hitler, 
antropologii, raliati la regim, n-au vorbit toţi aceeași limbă; distincția 
rămânea netă între cei care, precum Giinther (mai curând diletant decât 
specialist), vedeau în rase realităţi perfect conturate și fixe și alţii care, 
dimpotrivă, atrăgeau atenţia asupra caracterului lor eterogen și evolutiv 
(însă și o asemenea concepție, în principiu mai bine fundamentată științific, 
își găsea locul în proiectul nazist de ameliorare a rasei: rasa trebuia 
ameliorată tocmai fiindcă nu era perfectă!). 


Tapajul în jurul superiorității unui grup rasial bine definit, chiar în 
interiorul populaţiei albe, l-au făcut iniţial autori neprofesioniști... și nici 
măcar germani. Mai întâi, francezul Arthur de Gobineau, cu al său Essai sur 
l’inégalité des races humaines (1853-1855), potrivit căruia rasa superioară 
era aceea a indo-europenilor sau arienilor, originari, după el, din platourile 
Asiei Centrale. Ei ar fi fost creatorii tuturor marilor civilizaţii; din păcate, 
amestecându-se cu nearieni, și-au pierdut treptat puritatea originară, și acest 
proces nefast anunţă declinul general al omenirii. Influenţa lui Gobineau în 
Germania a fost totuși limitată; cartea îi apare, în traducere germană, abia în 
1898. Al doilea nume de referință, Houston Stewart Chamberlain, face 
pasul decisiv spre Germania, în cartea lui despre Geneza secolului al XIX- 
lea, publicată în 1900; pentru acest britanic, pe jumătate germanizat (se 
căsătorise cu una dintre fiicele lui Wagner), germanii sunt natia nobilă prin 
excelenţă — în antiteză cu evreii! Nici un antropolog german profesionist 
nu-și permitea deocamdată asemenea interpretări radicale. Superioritatea 
Nordului era însă o idee care plutea în aer. Friedrich Ratzel, creatorul 
„antropogeografiei“, vedea în climă principalul factor modelator al 
biologiei umane, cu concluzia că tot ce e spre nord e mai reușit decât ce stă 
sub soarele sudului. Apăreau consecințe curioase chiar în interiorul 
națiunilor constituite: francezii, italienii, germanii sau americanii din nord 
ar fi fost mai presus de compatrioţii lor din sud. Superiori naţiunilor 
meridionale, germanii nu erau nici ei superiori în egală măsură! Arheologul 
Gustaf Kossinna se numără printre cei care duc până la capăt teoria nordică, 
indicând drept loc de obârşie al arienilor sau indo-europenilor, pe care el îi 
numește indo-germani, spaţiul nord-european, mai precis Scandinavia. Aici 
s-ar fi păstrat în cea mai mare măsură puritatea originară a unei rase de 
excepţie, născută sub o climă aspră, garanţia unei selecţii naturale riguroase. 
Evident, nu toţi germanii erau nordici. După Günther, doar 45-50% dintre 


ei aparțineau acestei rase și numai 6-8% erau nordici curaţi.L3 Cum se 


vede, dacă germanii stăteau mai bine decât alte popoare europene 
(exceptându-i pe scandinavi), nici ei nu mai stăteau chiar atât de bine, 
situaţie care făcea necesară „igiena rasei“. 

O obsesie bântuie lumea occidentală în a doua parte a secolului al XIX-lea 
și la începutul secolului următor: primejdia degenerării „rasei“, a rasei albe, 
se înțelege. S-ar fi înmulţit prea tare rebuturile umane, purtătoare ale unei 


ereditäti încărcate, însemnate cu pecetea mizeriei, bolilor și alcoolismului. 
O nouă știință își propune să răspundă acestei sfidări: eugenia. Nici ea nu e 
o creaţie germană. Bazele i-au fost puse de britanicul Francis Galton, a 
cărui principală lucrare, Natural Inheritance, apare în 1889. Autorul o 
definea drept „știința ameliorării patrimoniului ereditar“. Punctul central al 
doctrinei consta în identificarea soluțiilor adecvate pentru dirijarea 
procesului de reproducere, prin încurajarea, pe de o parte, a uniunilor 
benefice și, pe de altă parte, prin oprirea aducerii pe lume a unor fiinţe 
tarate fizic sau mental. În sine, eugenia nu era rasistă; propunea o igienă 
socială, nu neapărat rasială. În fapt, însă, putea aluneca destul de ușor spre 
rasism, în măsura în care superioritatea sau inferioritatea biologică ajungea 
să se decidă și în funcţie de caracteristici rasiale. După 1900 apar în mai 
multe ţări societăţi de eugenie. La Berlin, deja în 1905, se înfiinţează, la 
inițiativa lui Alfred Ploetz, „Societatea de igienă rasială“. Termenul „rasial“ 
pare astăzi o alegere nefericită, fiindcă între timp a căpătat o conotaţie cu 
totul defavorabilă. În contextul dat, sensul nu era acela de discriminare 
rasială în interiorul comunităţii germane, exceptând, firește, distincţia, 
considerată absolut normală în toate țările occidentale, între albi și rasele 
„de culoare“. Sunt printre eugeniști și partizani ai rasei nordice, desigur și 
antisemiti, cu manifestări însă relativ discrete. Dar sunt și numeroși evrei, 
iar cele mai multe dintre articolele cu problematică evreiască din revista 
editată de Societate sunt scrise de autori evrei. Majoritatea participanţilor la 
mișcarea eugenică se opun, până la venirea lui Hitler la putere, 
antisemitismului rasial și rasismului nordic în cercetările si proiectele lor. 
Interesul pentru eugenie este încă mai mare în Anglia decât în Germania. 
Înfiinţată câţiva ani mai târziu, în 1908, „Societatea de educaţie eugenicä“ 
din Londra număra, în 1914, 1 047 de membri, față de 425 (în 1913) ai 
Societăţii similare din Germania. În 1913 se pun bazele și Societăţii 
franceze de eugenie. Câţiva autori francezi exprimă de altfel puncte de 
vedere mai radicale decât putem întâlni la eugeniștii din Germania. Printre 
aceștia, doi savanţi celebri, ambii laureați ai premiului Nobel pentru 
medicină. Charles Richet publică în 1919 o carte despre „selecţia umană“ 
(La Selection humaine), în care preconizează „regenerarea națiunilor și a 
oamenilor“ în vederea creării „unei rase umane admirabile“; printre 
metodele recomandate figurau „evitarea oricărui amestec al raselor umane 
superioare cu rasele umane inferioare“, precum și eliminarea persoanelor 


„anormale“. lar doctorul Alexis Carrel susține în cartea sa L'Homme, cet 
inconnu, apărută în 1936 si devenită un bestseller international, aplicarea 
riguroasă a principiilor eugenice prin înlăturarea „rebuturilor“ umane; un 
mijloc recomandat era camera de gazare (cu doar câţiva ani înainte de 
folosirea acestei „tehnici“ în Germania nazistă)! 

În ce priveşte punerea în practică a principiilor eugenice, aceasta 
depindea, firește, de receptivitatea publică și de implicarea instituţiilor 
statului. Germania nazistă atinge limita extremă. Dar comparatia se cade a 
fi făcută între tipuri similare de societate, cu alte cuvinte între ţări cu regim 
liberal/democratic și Germania de până la nazism. lar concluzia este, din 
nou, că nu în Germania se întâlnește răul cel mai mare. Spre sfârșitul 
Republicii de la Weimar s-a discutat o lege, care n-a mai apucat să intre în 
vigoare, privind sterilizarea „voluntară“; au fost și cazuri, nu foarte multe, 
de aplicare efectivă a acestui procedeu. În Statele Unite însă, legile au 
permis sterilizarea, între 1907 si 1960, a circa 60 000 de alienati, 
handicapati mintal, criminali „ereditari“ și alte asemenea categorii. lar 
Suedia, socotită și ea printre campioanele democraţiei, a mers pe aceeași 
cale, și asta până într-o perioadă recentă; abia în 1986 s-a aflat, cu stupoare, 
că în această ţară au fost sterilizate, împotriva voinţei lor, între 1941 și 
1975, nu mai puţin de 13 000 de persoane, pentru asigurarea „igienei 
sociale“. Asemenea recorduri „democratice“ Germania nu le-a putut depăși 
decât odată cu venirea lui Hitler la putere. În iulie 1933 este adoptată legea 
care prevedea sterilizarea obligatorie a persoanelor atinse de tot felul de 
deficienţe, iar în octombrie 1939, la scurt timp după începerea războiului, 
Hitler dă un ordin (ţinut secret) prin care se oficializează eutanasia. 

Cum se vede, prejudecățile rasiale și strategiile discriminatorii (cu sau 
fără motivații rasiale) sunt foarte împărţite; e greu de stabilit, în această 
privință, „cota“ Germaniei în raport cu a altor naţiuni: foarte ridicată în anii 
nazismului, ea nu pare să fi fost mai pronunţată decât a altora până la deriva 
provocată de consecinţele Primului Război Mondial și chiar până la venirea 
lui Hitler la putere. Nu se poate totuși ignora — cu atât mai mult cu cât se 
știe ce a urmat — existenţa unor factori potential favorizanti, începând cu 
însăși concepția germană a națiunii, văzută ca o comunitate „ereditară“. 
Curentul „v6lkisch“ (de la volk = popor), destul de răspândit, punea în 
evidență specificitatea etnică și culturală; de aici, se putea aluneca spre 
conceptul unei specificitäti rasiale. În plus, li se oferea germanilor, chiar de 


către unii negermani, o poziţie de vârf în ierarhia raselor, în calitatea lor — 
fie doar pe jumătate! — de „nordici“. Şi apoi, indiferent de teorii, își făcea 
loc un sentiment de superioritate față de popoarele latine „în declin“ și, încă 
si mai accentuat, față de popoarele slave. Faptul că Germania se mărginea la 
Est cu Europa slavă, jumătatea mai puţin dezvoltată a continentului, a cărei 
întârziere istorică îndemna în logica vremii la judecăţi rasiale, nu putea 
decât să-i încurajeze pe germani în buna lor impresie despre ei înșiși. 
Germanii au putut să pară mai înclinați spre rasism și fiindcă rasismul lor se 
exercita îndeosebi asupra altor membri ai familiei europene, în timp ce 
rasismul britanicilor și al francezilor avea un teren larg de acţiune în 
imperiile lor coloniale, iar rasismul americanilor se aplica în primul rând 
propriei populaţii de culoare. Era mai puţin convenabil între albi, ceea ce 
părea oarecum natural în raporturile cu „ceilalţi“. 

Nu este deloc sigur că o comparaţie între Germania, aparent „predispusă“ 
la rasism și nazism, și Statele Unite, marele model al democraţiei, ar fi, în 
privinţa abordărilor rasiale, în favoarea acestora din urmă. Exceptând, 
firește, perioada nazistă, Statele Unite apar încă mai marcate decât 
Germania de teoriile și practicile rasiste. Discriminarea legală a negrilor — 
în statele din Sud — s-a prelungit un veac după eliberarea lor din sclavie, 
până în deceniul 1960-1970. În genere, ierarhiile rasiale au fost temeinic 
înrădăcinate în mentalul american, poziţia dominantă ocupând-o până mai 
ieri anglo-saxonii protestanți și alți germanici, cum s-ar spune, „elita 
nordică“. Ellen C. Semple, admiratoarea americană a lui Ratzel, a reluat 
teoriile acestuia (în Influences of Geographic Environment, 1911), prezen- 
tând un tablou extrem de contrastant între nordicii înzestrați cu toate 
calitățile și meridionalii din bazinul mediteranean, cărora nu le mai rămân 
decât defectele, accentuate încă la negrii din zona ecuatorială. O carte 
influentă a fost The Passing of the Great Race (1916) a lui Madison Grant: 
iarăși „blonzii din nord“ — mai puternici, mai inteligenţi și mai virtuoși 
decât ceilalți membri ai speciei umane. O marotă a americanilor s-a dovedit 
— și încă mai e — estimarea „științifică“ a indicelui de inteligenţă, faimosul 
I.Q. Un raport întocmit în 1921 îi așeza pe imigranții originari din ţările 
nordice: Anglia, Olanda, Germania... cu mult deasupra mediei. Spre 
marginea de jos a listei, cu cel mai scăzut nivel de inteligenţă, se aflau 
imigranții proveniţi din Rusia și Polonia (slavi, evrei), precum și italienii. 
Negrii stăteau, evident, încă și mai rău, deși distanţa dintre ei și italieni era 


ceva mai mică decât cea dintre italieni și britanici.14 Aceste concluzii au 


stat la baza legii imigrației din 1921, menită să favorizeze imigrația „nor- 
dică“ (a cărei pondere, în consecinţă, avea să crească, de la 20% în preajma 
Primului Război Mondial, până la 80%). 

Se pot spune multe în favoarea Americii si în defavoarea Germaniei. Ar fi 
însă exagerat și nedrept să-i vedem pe germani mai înclinați spre rasism 
decât au fost americanii. E un capitol la care cu greu America ar fi putut fi 
depășită. 

O Germanie „mai puţin“ antisemită 


Dintre toate păcatele Germaniei, antisemitismul a fost cel mai tare pus în 
evidenţă: lesne de înțeles, date fiind oribilele excese antisemite ale 
regimului nazist. Perceptie explicabilă, dar nu întru totul corectă: în 
imaginarul zilelor noastre, Germania prenazistă a ajuns să pară mai antise- 
mită decât a fost în realitate. 

Evident că a existat un antisemitism german, în contextul mai larg al 
antisemitismului european. Traditional, motivaţia a fost predominant 
religioasă; pentru creștini, evreii se făceau vinovaţi de a-l fi ucis pe 
Mântuitor. Credinţa lor diferită, dar nu chiar atât de diferită, reprezentând 
trunchiul din care s-a despărțit la un moment dat creștinismul, marca și mai 
puternic diferenţa celor care ar fi putut, dar n-au vrut să devină creștini, 
indicându-i drept exponenti tipici ai alterităţii în lumea profund religioasă a 
Evului Mediu si începutului de epocă modernă. Într-o fază ulterioară, 
alteritatea religioasă s-a îmbogăţit sau a ajuns chiar să fie înlocuită cu noi 
motive de adversitate. Evreii au apărut ca exponentii cei mai vizibili ai 
capitalismului financiar. Şi, invers, odată cu mișcarea socialistă și 
comunistă, ca animatori ai unei ideologii revoluţionare, care-și propunea să 
distrugă societatea capitalistă. Cu alte cuvinte, fiecare orientare își putea 
găsi un adversar în evreu, ceea ce explică extinderea atitudinilor antisemite. 
Interpretările rasiale au adus un plus de „justificare“: biologic și mental, 
evreii apăreau ca o specie umană aparte în raport cu comunitățile în 
mijlocul cărora trăiau: chiar renunțând la religia lor, tot evrei rămâneau! 

Fenomenul, încă o dată, e general european. Problema nu este să 
constatăm antisemitism în Germania: este ușor de constatat. Problema este 
de a aproxima, de la o ţară la alta, ponderea și intensitatea manifestărilor 
antisemite. Or, în această privință, Germania de dinainte de nazism a fost 
departe de a se afla pe primul loc. Istoricii încep, parcă, să-și dea seama de 
această realitate, chiar dacă revizuirile propuse nu sunt lipsite de 
contradicții. Rămâne încă o nepotrivire între „obligaţia“ pe care se pare că 
și-o asumă de a detalia precedentele antisemite ale nazismului și situația 
efectivă de pe teren, care nu apare chiar atât de gravă. Astfel, Richard J. 
Evans trece în revistă tot felul de publicaţii și atitudini antisemite, începând 
cu pamfletul lui Wilhelm Marr din 1873, intitulat Victoria iudaismului 


asupra germanitätii, şi fără să uite, firește, ostilitatea lui Richard Wagner 
faţă de compozitorii evrei și faţă de evrei în general. Prejudecätile 
antisemite, subliniază același autor, „erau de asemenea puternice în păturile 
superioare ale societății, în magistratură, funcţia publică, armată și 
universităţi“. După care, tot Evans ne spune că Franţa afacerii Dreyfus sau 
Rusia progromurilor apăreau în epocă drept mai ostile evreilor decât 
Germania, unde „comunitatea evreiască era puternic aculturată și unde 
antisemitismul politic explicit sau violent era relativ puţin răspândit în 


raport cu alte tări“ Le Şi, atunci, n-ar trebui schimbat sensul argumentaţiei? 
Informaţia corectă, care s-ar cuveni să fie enunțată explicit, nu este aceea că 
Germania era antisemită, ci că era mai putin antisemită decât alţii! Nepo- 
trivirile sunt flagrante la Heinrich A. Winkler. Istoricul înregistrează până în 
cele mai mici detalii un șir lung de luări de poziţie antisemite: desigur, sunt 
multe! Consideră chiar că, în ce privește antisemitismul modern, Germania 
a fost initiatoare și le-a dat exemplu celorlalți. Două pagini mai departe, 
aflăm totuși că (în ultimele decenii ale secolului al XIX-lea) „doar o 
minoritate de germani urmăreau consemnele antisemitilor extremiști“. 
Imediat urmează remarca: „cei care chemau la luptă împotriva antisemitis- 
mului nu reprezentau însă nici ei decât o minoritate“. Ar fi trebuit să se 
mobilizeze o majoritate pentru a denunța un fenomen marginal (si pe care, 
bineînţeles, nimeni nu putea atunci să-l pună în vreo legătură cu ceea ce se 
va întâmpla în vremea lui Hitler)? Cât despre voturile obținute de partidele 
antisemite la alegerile pentru Reichstag, „saltul“ cel mare se petrece în 
1893: 3,4% față de numai 0,7% în 1890; în 1903 si 1907, vor fi 2,6%, 
respectiv 2,2%. Cifre cu totul modeste. Totuși, în ciuda declinului partidelor 
antisemite, precizează Winkler, iudeofobia nu numai că n-a dispărut, ci a 
pătruns în programele altor partide și organizaţii (la conservatori, de pildă), 
devenind astfel și mai eficientă. Concluzia pare a fi aceea a unui important 
filon antisemit. Bilanţul final al cărţii contrazice însă acest punct de vedere, 
prezent explicit sau implicit în mai multe pasaje. Citim, în final, 
următoarele: „Antisemitismul a fost un fenomen paneuropean și nu s-a limi- 
tat la Europa. În Germania, cultura politică burgheză era deja impregnată de 
prejudecăţi antievreiești înainte de 1914, dar această observaţie se aplica de 
asemenea și altor ţări. ludeofobia era chiar mai pronunţată în Imperiul țarist 
rus, în Balcani și în Austro-Ungaria, și chiar în Franţa, decât în Reichul 


german. Doar în urma Primului Război Mondial, a înfrângerii, a revoluţiei 
si a inflației, Germania a ajuns din urmă Franţa în materie de ură față de 


evrei“ 16 


Bineînţeles că Germania a ajuns din urmă Franța și chiar a depășit-o cu 
mult odată cu nazismul, dar în discuție nu e derapajul de după Primul 
Război Mondial, ci situația de până atunci. Iar în această privință s-ar fi 
putut spune clar, de la bun început, că Germania nu a fost „mai antisemită“, 
ci „mai puțin antisemită“. 

Între evrei și germani a existat o strânsă legătură istorică. Cea mai bună 
ilustrare a acestei relaţii speciale o oferă chiar idișul, limba vorbită de 
majoritatea evreilor europeni, derivată din germană. Nicăieri evreii nu s-au 
simţit mai „acasă“ ca în Germania. De nici o altă cultură nu s-au simţit mai 
puternic atrași. 

Beno Bränisteanu, un jurnalist român evreu, a scris câteva pagini foarte 
interesante despre atracţia exercitată asupra evreilor de cultura germană. Se 
referea la evreii din România, deci nici măcar la cei care trăiau în mediul 
german. Explica prin aceasta și atitudinea germanofilă a celor mai multi 
dintre ei în Primul Război Mondial, în contrast cu francofilia majorităţii 
românilor. „Singuri evreii — spune el — aveau în masa lor o atingere, o 
legătură culturală seculară cu germanii. Limba lor, idișul [...] e totuși un 
dialect german, care a menținut, vreme de secole, legătura evreilor cu 
cultura germană. Îmi aduc aminte din copilăria mea că aproape nu exista la 
lași o casă de burghezi, de mici burghezi, în care să nu se găsească operele 
lui Lessing, ale lui Schiller și chiar ale lui Goethe. Mama mea avea și ea 
aceste opere și niciodată în decursul conversatiilor nu contenea să citeze din 


clasicii germani. [...] Copiii evrei învățau toți si nemţeşte.“17 


Dacă așa stăteau lucrurile cu evreii în genere, cu atât mai mult evreii 
germani erau foarte bine integrați în comunitatea națională. Reprezentau 
cam 1% din populația Reichului: în 1900, numărul celor de confesiune 
israelită se ridica la 587 000, față de 56 367 000, numărul total al 
locuitorilor. Erau relativ numeroși evreii care renuntau la religie sau aderau 
la creștinism. Pătrundeau mai greu în profesiunile unde încă se menținea un 
spirit de castă: corpul ofițeresc si magistratura, îndeosebi. Dimpotrivă, multi 


făceau carieră — și adesea, o carieră strălucită — în profesiunile liberale și în 
universități. Oamenii de știință evrei, unii dintre ei laureați ai premiului 
Nobel, contribuiseră masiv la gloria științifică a Germaniei; numele-simbol 
este cel al lui Albert Einstein. Când regimul nazist, în 1933—1934, i-a exclus 
din învățământ pe profesorii evrei, a fost un cutremur în viaţa universitară. 
Unele discipline, precum fizica sau biologia, se bazau pe ei în bună măsură. 
În ansamblu, erau în universităţile germane mai multi profesori evrei decât 
catolici (deși catolicii reprezentau o treime dintre germani, faţă de un singur 
procent care revenea evreilor). 


Fenomenul cel mai interesant, care ilustrează clar inexistența unui 
antisemitism generalizat în Germania, este frecvenţa căsătoriilor mixte și, în 


consecință, numărul semnificativ al persoanelor cu „sânge“ amestecat, 18 
Potrivit unei estimări, numărul căsătoriilor între evrei și germani ar fi 
crescut de la numai 200, între 1831 și 1840, la 8 220, între 1901 și 1910, 12 
660 între 1911 și 1920, și 15 288 între 1921 și 1930. În 1932, deci într-un 
singur an, s-a ajuns la 3 400, iar în 1933 aproape 40% din căsătoriile 
contractate de evrei au fost mixte. Dacă ar fi să ne raportăm strict la acest 
indicator, nicicând Germania n-a fost mai puţin antisemită ca în momentul 
instaurării dictaturii naziste. În 1934, procentul a scăzut la 15%, cu totul 
explicabil; încă e de mirare că au mai fost germani dispuși să se înrudească 
cu evrei în condiţiile date. 

Pentru regimul nazist a fost o mare bătaie de cap definirea modului cum 
trebuiau clasificați și trataţi cei care aveau o origine amestecată, germană și 
evreiască. Termenul folosit era „Mischlinge“, în traducere „corcituri“. Se 
împărțeau în două categorii: „Mischlinge“ de gradul I, cei care aveau un 
părinte evreu și celălalt german (deci, evrei 50%) si „Mischlinge“ de gradul 
II, cu un singur bunic evreu (așadar, evrei 25%). O apreciere, considerată 
mult exagerată, din 1935, a Ministerului de Interne, dădea cifra de 750 000 
„Mischlinge“ de ambele grade. Chiar exagerarea e însă semnificativă, 
fiindcă reflectă conștiința existenței multor legături de sânge între germani 
și evrei. O statistică mai precisă, din 1939, scade considerabil acest număr, 
reținând (pentru Germania propriu-zisă, fără Austria și Sudeți) cifra de 318 
000 evrei „totali“ sau „parţiali“, dintre care 52 000 „Mischlinge“ de gradul I 
și aproape 33 000 „Mischlinge“ de gradul II. Diferenţa dintre cele două 


estimări nu se poate explica decât în măsură limitată prin emigrarea între 
timp a sute de mii de evrei și de „Mischlinge“. Fapt este că, în afara celor 
direct vizati, un număr și mai mare de germani ajunseseră să se afle în grade 
mai apropiate sau mai îndepărtate de rudenie cu evrei sau cu „evreo- 
germani“. Responsabilii naziști n-au încetat să caute soluţii pentru problema 
acestei „specii“ intermediare. O ieșire din impas — propusă, dar neaplicată — 
ar fi fost asimilarea pur și simplu cu evreii a categoriei „Mischlinge“ de 
gradul I și, invers, cu germanii arieni, a categoriei „Mischlinge“ de gradul 
II. În ultima perioadă a războiului (începând din 1944), majoritatea 
bărbaţilor „Mischlinge“ de gradul I au fost trimiși în lagăre de muncă 
(femeile fiind și ele obligate la diverse munci în localităţile unde se aflau). 
N-a existat însă un proiect de exterminare. Un motiv va fi fost, inclusiv 
pentru Hitler, grija de a nu indispune excesiv categoria germanilor „puri“ 
înrudiți cu aceste „corcituri“. 

Obsesia antisemită a nazismului nu poate fi interpretată drept continuare 
și amplificare a unei tradiții antisemite specific germane. Paradoxul german 
stă în faptul alunecării dinspre un antisemitism limitat (sub nivelul „mediu“ 
al antisemitismului european), la un antisemitism extrem. E o logică aparent 
bizară, și totuși o anumită logică. Fenomenele istorice se derulează adesea 
în tandemuri contradictorii. În societatea germană, tocmai fiindcă n-a 
existat un antisemitism masiv care să le bareze drumul, evreii au ajuns să 
ocupe poziţii centrale, chiar la vârf în anumite domenii. Se asimilaseră în 
bună măsură, dar nu până la contopirea deplină. E o situaţie periculoasă, 
atunci când se caută un „tap ispăşitor“. „Celălalt“, aflat în inima cetăţii si 
prezentând mai puţine semne vizibile de alteritate, poate fi perceput ca un 
adversar mai primejdios decât un potenţial inamic îndepărtat sau ușor de 
identificat. Evreii aveau să fie excluși tocmai fiindcă se integraseră prea 
bine. Aveau să plătească pentru succesivele eșecuri ale Germaniei, de la 
înfrângerea din 1918 până la Marea Criză din 1929-1933. 


Note 


15. Richard J. Evans, Le Troisième Reich, op. cit., vol. I (L'avenement), p. 63. 


16. Heinrich A. Winkler, Histoire de l'Allemagne, XIX-XX" siècle, op. cit., în principal pp. 203, 
205, 241-242 și 993. 
17. B. Brănișteanu, Jurnal, vol. I, București, 2003, p. 200. 


18. Informaţiile care urmează sunt preluate din articolul lui Jeremy Noakes, „The Development of 
Nazi Policy towards the German-Jewish «Mischlinge», 1935-1945“, Leo Baeck Institute Yearbook, 
vol. 34, 1989, pp. 291-354. 


1914: polemica responsabilitätilor 


Este Primul Război Mondial, declanșat în august 1914, imputabil 
Germaniei? Vina acesteia a fost explicit formulată de învingători în textul 
tratatului de la Versailles (semnat, de nevoie, și de Germania); cum Austro- 
Ungaria deja dispăruse, răspunderea nici măcar nu se mai putea împărți. Un 
timp, germanii n-au încetat să-și clameze inocenta, dar au venit nazismul, al 
Doilea Război Mondial și o nouă înfrângere, mai gravă încă decât prima, 
care au aruncat, pe drept sau pe nedrept, o lumină defavorabilă asupra 
Germaniei din toate timpurile. Fritz Fischer a denunţat încă și mai sever 
scopurile expansioniste ale ţării sale (deși nu e sigur că mai recunoștea 
Reichul ca fiind ţara sa) în Primul Război Mondial decât o făcuseră învin- 
gătorii de atunci. Cei care i-au preluat mesajul — chiar dacă pe un ton mai 
putin vehement — continuă să vadă în Germania principalul factor 
responsabil. Citez din lucrarea recentă a lui Heinrich A. Winkler: „Dacă nu 
se poate imputa Germaniei întreaga responsabilitate a Primului Război 
Mondial, se poate vedea totuși în ea principala responsabilă a acestei 
conflagrații. Fără sprijinul german, Austro-Ungaria n-ar fi putut declara 
război Serbiei. Partidele războiului din Berlin și Viena s-au susținut 


reciproc, și au dat elan celui din Sankt Petersburg, “19 Întrebarea ar fi dacă 
tot Germania a fost vinovată pentru proiectele expansioniste ale Serbiei si 
pentru atentatul de la Sarajevo! 

Lucrul interesant este că, în timp ce unii istorici germani continuă să facă 
„mea culpa“, sunt destui istorici „negermani“ care nu mai par atât de 
preocupaţi să condamne Germania. Richard J. Evans recenzează în detaliu 
toate posibilele antecedente ale celui de-al Treilea Reich; nu uită, firește, 
nici diversele episoade ale Primului Război Mondial; dar nu spune nici un 
cuvânt despre izbucnirea conflictului și responsabilitätile respective. Or, 
tocmai în acest punct putea fi judecată Germania și se putea stabili o 
legătură între expansionismul celui de-al Doilea și al celui de-al Treilea 
Reich. Dacă nu e o uitare explicabilă altminteri (dar cum?), concluzia ar fi 
că istoricul britanic nu crede în vreo răspundere a Germaniei mai mare 
decât a altora la 1914. 


Însă surpriza o oferă istoricii francezi. În Franţa, vina Germaniei, 
dușmanul „ereditar“, era de la sine înţeleasă. Or, sunt deja destui istorici din 
această ţară care au renunțat să mai acuze Germania pentru declanșarea 
războiului. Nu o consideră, desigur, nevinovată, dar nici neapărat „mai 
vinovată“. Actuala apropiere politică franco-germană își spune desigur 
cuvântul. Totusi, chiar în noile condiţii ale raporturilor dintre cele două 
națiuni, interesul francez ar fi fost ca Germania să aibă o parte cât mai mare 
de răspundere, nedreptatea ei fiind în fond garanţia dreptăţii Franţei. Fără a 
neglija noua atmosferă politică, e de constatat și o nouă atmosferă 
istoriografică: împrejurările Primului Război Mondial încep să fie judecate, 
în sfârșit, „fără ură și părtinire“, sau cel puţin cu un dram de înţelegere și 
pentru cealaltă parte. 

Jean-Jacques Becker, poate în prezent cel mai cunoscut dintre specialiștii 
francezi ai Primului Război Mondial, constată „erorile de apreciere“ ale 
liderilor germani, dar nicidecum dorinţa de a provoca un război european; 


în ce privește mecanismul declanșării conflictului, decizia „fără întoarcere“ 
ar fi fost mobilizarea generală decisă de Rusia, care a provocat imediat 


riposta Germaniei.20 Într-un recent Dicţionar al Marelui Război, apărut sub 
direcția lui François Cochet și Rémy Porte, se apreciază (sub inițialele lui 
Rémy Porte), că atitudinea cea mai condamnabilă a fost a statului-major 
austro-ungar, „ceilalţi participanţi (Rusia, Germania și Franţa îndeosebi) 
păcătuind mai ales prin lipsă de coerenţă, ezitări, contradicții între discurs și 


fapte“ 24 Cum se vede, Germania e pusă alături de Franța, fără vreun grad 
de vinovăție în plus! Într-un alt articol, privitor la „cauzele războiului“, scris 
de François Cochet, unde Germania e criticată moderat (în fond, nu mai 
mult decât ceilalți actori), concluzia — sau lipsa de concluzie! —, departe de 
traditionalele puncte de vedere transante, este aceea că „intrarea în războiul 
din 1914 rămâne o alchimie foarte complexă, care scapă în parte înţelegerii 


sau cel puţin unei analize pur raţionale“. 22 În sfârșit, până și marele 
instigator la măcel, considerat a fi fost kaiserul Wilhelm II, este exonerat, 
într-o biografie publicată de Christian Baechler, de intenţia provocării 
războiului, punându-i-se în seamă doar incapacitatea de a i se opune. 
„Nimic — scrie istoricul francez — în atitudinea lui Wilhelm IT si în 
declaraţiile lui nu ne permite să conchidem că ar fi dorit și pregătit un 
război preventiv.“ Îi plăcea să fie privit ca un „Împărat al păcii“. „A rămas 


atașat păcii până la capăt“, însă n-a reușit să reziste celor care predicau 


intransigenţa.22 


Abordăm acum problematica, aparent simplă (dacă ne-am lua după 
siguranţa cu care o rezolvă istoricii), în fapt însă extrem de încurcată, a 
cauzalităţii istorice. Istoricul decide cu aparentă autoritate asupra cauzelor, 
dar n-are nici un mijloc pentru a verifica validitatea soluţiilor avansate. 
Istoria nu e o știință experimentală: nu are cum să măsoare ponderea 
fiecărui element care intră în compoziţia sa. Pe vremuri, istoricii 
colectionau cauze „mici“; e cunoscută remarca lui Pascal privitoare la nasul 
Cleopatrei (care, arătând altfel, ar fi dat un alt curs istoriei). Istoricii mo- 
derni, dimpotrivă, s-au orientat tot mai mult spre cauzele mari, potrivit unor 
abordări structurale. Un război — pentru a ne apropia de subiect — își afla 
origina în contradicții majore: interese economice, zone de influenţă și așa 
mai departe. Se constată însă, în tratarea Primului Război Mondial, o 
interesantă reorientare spre luarea în considerare a „detaliilor“, a deciziilor 
punctuale, a ezitărilor și estimărilor neinspirate, de natură să ne apropie mai 
mult de mecanismul intim al declanșării conflictului decât enuntarea foarte 
generală a unor contradicții de amploare, existente fără îndoială — dar oare e 
sigur că tocmai acestea au provocat războiul? 

Henry Kissinger se află printre autorii care cred în inevitabilitatea 
Primului Război Mondial, bazându-se tocmai pe cauzele majore care l-ar fi 
generat. lată ce scrie fostul secretar de stat american în cartea sa despre 
Diplomatie: „Aspectul cu adevărat uluitor al izbucnirii Primului Război 
Mondial nu este faptul că o criză mai simplă decât altele care fuseseră 
rezolvate a dus în cele din urmă la declanșarea unei catastrofe planetare, ci 


că a durat atât de mult până când s-a aprins scânteia.“24 Așadar, scânteia 
trebuia să se aprindă, deoarece cauzele mici sunt subordonate cauzelor 
mari. Kissinger vede jumătatea goală a paharului, ceea ce e pe deplin 
justificat. Nu ia însă în considerare și cealaltă jumătate, jumătatea plină, 
ceea ce n-ar fi fost mai puţin justificat. Exista în Europa un echilibru de 
forţe, care putea degenera în conflict, aşa cum s-a și întâmplat, dar putea la 
fel de bine să asigure în continuare pacea. „Uluitor“ sau nu, acest echilibru 
a funcţionat destul de bine până la 1914, trecând peste crizele marocane, 
peste criza balcanică din 1908, peste războaiele balcanice din 1912-1913... 
Era un echilibru de putere care avea să se dovedească aproape perfect 


tocmai în condiţiile războiului: prelungirea acestuia cu mult peste 
previziunile iniţiale s-a datorat potenţialului sensibil egal al celor două 
tabere. Nimeni nu poate afirma că, fără atentatul de la Sarajevo, o altă 
scânteie n-ar fi aprins până la urmă războiul. Dar, și invers, nimeni nu are 
cum să dovedească inevitabilitatea unei scântei declanșatoare. Primul 
Război Mondial e o realitate istorică; nu avem suficiente motive pentru a-l 
privi ca pe o fatalitate. Cert este că nici unul dintre actorii principali ai 
războiului, dacă ar fi avut măcar o vagă idee de ce se va întâmpla, n-ar fi 
făcut pasul decisiv. Dacă tot căutăm cauze, cauza cea mai puţin contestabilă 
a războiului a fost inconstienta. 

Argumentatia mai veche — și rămasă oarecum izolată — a lui A.J.P. Taylor 
este exact opusul convingerii lui Kissinger, și în genere a opiniei comune 
privitoare la „cauze“. „E moda astăzi — spunea istoricul britanic — să se 
caute cauze profunde marilor evenimente. Poate însă că războiul care a 
izbucnit în 1914 nu a avut cauze profunde [...]. În iulie 1914, lucrurile au 
mers rău. Singura explicaţie valabilă este că lucrurile s-au întâmplat pur și 
simplu fiindcă s-au întâmplat.“ Şi, în alt pasaj, mai explicit: „Lucrurile care 
sunt blamate pentru războiul din 1914 — diplomaţia secretă, balanţa de 
putere, marile armate continentale — au dat tot ele Europei o perioadă de 
pace fără precedent [...]. Nu e o bună întrebare «ce factori au provocat 
izbucnirea războiului?» Chestiunea e mai curând «de ce factorii care au 


prezervat atâta timp pacea în Europa n-au mai reușit s-o facă în 1914?»“22 
Analogia pe care o sugerează Taylor este aceea a unui accident de mașină. 
Cauza obligatorie — dar mult prea îndepărtată — a oricărui accident de 
mașină se poate spune că e inventarea motorului cu combustie internă. În 
fapt cauzele directe, luate în considerare de poliție, sunt diverse și multe 
fortuite: greșeala șoferului, viteză excesivă, starea proastă a drumului și așa 
mai departe. „Așa e și cu războaiele“, conchide Taylor. Se poate face 
analogia și cu un exploziv; acesta nu explodează decât „provocat“ de un 
detonator. Problema la 1914 este să identificăm detonatorul. Până la urmă, 
ca să rămânem la cazul german, nici nu mai are importanță dacă Germania 
dorea sau nu colonii sau alte câștiguri teritoriale sau economice. Întrebarea 
nu e dacă le dorea sau nu, ci dacă a intrat sau nu dintr-un asemenea motiv în 
război. Pentru Taylor, antigerman visceral, evident, cauza „specifică“ e 
clară: „declanșatorul“ constă în deciziile luate de Austro-Ungaria și 


Germania. Păstrând ideea generală a istoricului britanic, putem privi astăzi 
totuși mai detașat problema responsabilităților. 

Fritz Fischer, în prezent, e abandonat sau cel putin sensibil nuantat. El a 
adunat cu migală tot felul de proiecte expansioniste germane din preajma 
războiului. Dar cine nu avea asemenea proiecte? E de altfel un amalgam de 
opinii diverse, provenind din cercuri diferite și exprimând tendinţe 
contradictorii, unele teoretic realizabile, altele mai curând utopice. Nu se 
poate extrage din ele o acţiune politică premeditată a Germaniei, care, după 
cum am spus deja, a păcătuit în politică mai mult prin lipsă de consistență 
decât prin prea multă consistență. Cât despre militari, evident că ei se joacă 
de-a războiul, aceasta este meseria lor (nu doar în Germania!). E greu de 
găsit — pentru a încerca o analogie — un text mai expansionist decât cel 
conceput de viitorul general Charles de Gaulle în 1932, în cadrul 
secretariatului general al consiliului superior al Apărării naţionale; e un 
aproape incredibil proiect de hegemonie franceză în întreaga lume, din care 
nu lipsește alipirea Renaniei, extinderea imperiului colonial african, 
sporirea influenţei nu numai în Europa Centrală și Răsăriteană, dar și în 
America Latină (evident, în detrimentul Statelor Unite), neutralizarea 
posesiunilor britanice (Gibraltar, Malta, Suez)... și așa mai departe. Putem 
trage de aici concluzii privind responsabilitatea Franţei pentru al Doilea 
Război Mondial? Cât despre proiectele expansioniste germane, enunțate 
după august 1914, bineînțeles că acestea sunt numeroase și mult mai 
aplicate: era război, un război pe care Germania îl considera impus și pentru 
care se aștepta la o „plată“ corespunzătoare. Dar n-avem decât să comparăm 
proiectele germane, nu cu simplele proiecte ale celorlalţi, ci cu realitatea 
însăși a păcii de la Versailles: nu s-ar spune că învingătorii au înţeles să 
profite mai putin decât ar fi profitat Germania în caz de victorie. Pe de altă 
parte, s-a arătat în mod convingător că intensa propagandă a „scopurilor de 
război“ a fost destinată cu deosebire opiniei publice germane (altminteri, 
într-adevăr, ce rost ar fi avut să se clameze aceste obiective); opinia publică 
trebuia convinsă, și menținută în această convingere în anii grei ai 
războiului, pe de o parte de dreptatea Germaniei, pe de altă parte de 


avantajele care îi vor reveni în urma sacrificiilor consimtite 22 


La antipodul lui Fritz Fischer, Jean-Jacques Becker consideră că în 
,inläntuirea care a condus la războiul european, interesele materiale sunt 


absente sau au un loc foarte restrâns“.27 Au contat mult sentimentele și 
antagonismele nationale. A contat, în toate marile ţări implicate (Austro- 
Ungaria, Germania, Rusia și Franţa — și de remarcat că istoricul francez nu 
face aici nici o deosebire între Germania si Franţa) presiunea statelor- 
majore: planurile de război erau minuţios puse la punct și trebuiau aplicate 
întocmai, altminteri existând riscul unor grave disfunctionalitäti (Rusia ar fi 
putut mobiliza doar împotriva Austro-Ungariei? Poate că da, dar planul său 
de război prevedea o mobilizare generală. Germania ar fi putut ataca doar 
Rusia? Poate că da, dar planul von Schlieffen prevedea, în prima fază, o 
ofensivă împotriva Franţei...). În sfârșit, intră în joc masiv și mentalitätile, 
imaginarul războiului; generaţia de la 1914 credea despre război două 
lucruri: mai întâi că era inevitabil și în al doilea rând că avea să fie de scurtă 
durată. Presupusa fatalitate a conflictului și convingerea că se va încheia 
repede au contribuit la acceptarea cu sufletul împăcat a unei înfruntări care 
ar fi fost, totuși, evitabilă. 

Singurul punct de plecare incontestabil al războiului a fost atentatul de la 
Sarajevo. În rest, cauzele mari pot fi discutate în fel și chip, pot sau nu să fie 
luate în considerare. Fără atentatul de la Sarajevo n-ar fi izbucnit atunci 
războiul european. Poate ar fi izbucnit altădată, poate n-ar mai fi izbucnit. 

La Sarajevo, capitala Bosniei anexate de monarhia habsburgică, tânărul 
sârb bosniac Gavrilo Princip a reuşit să-i asasineze pe arhiducele Franz 
Ferdinand, moștenitorul tronului Austro-Ungariei, și pe soţia acestuia. 
Autorităţile de stat ale Serbiei n-au fost propriu-zis implicate în atentat, dar 
grupul de atentatori era în legătură cu organizația teroristă sârbă Mâna 
neagră, condusă de colonelul Dragutin Dimitrievici, șeful serviciilor de 
informaţii ale armatei sârbe; au primit pe această cale arme și bani. Austro- 
Ungaria a găsit prilejul potrivit pentru a trimite mai întâi un ultimatum 
Serbiei și apoi — în condiţiile acceptării aproape în întregime, dar nu în 
totalitate, a ultimatumului — pentru a-i declara război, la 28 iulie 1914. 

Evident că Austro-Ungaria a căutat războiul cu tot dinadinsul (mai mult 
Austria decât Ungaria, aceasta din urmă având și aşa destule necazuri cu 
nationalitätile, inclusiv cu propria populaţie sârbă, și, mai presus de 
responsabilii politici, statul-major austriac... dar, în final, aceasta a fost 
decizia). Monarhia habsburgică este, așadar, prima vinovată... cu condiţia 
de a scoate din context evenimentele anului 1914. Să spunem, totuși, mai 


întâi, că atentatul de la Sarajevo nu a fost deloc o crimă „minoră“. Lovea, 
simbolic, în inima imperiului. Austro-Ungaria, dacă n-ar fi reacționat, și-ar 
fi pierdut credibilitatea de mare putere (o mare putere cam suferindă, dar 
încă, formal, o mare putere). Ceea ce i se poate reproșa nu e prima reacţie, 
care se cuvenea oricum să fie suficient de dură, ci disproportia dintre 
motivul real și declaraţia de război. Cu alte cuvinte, lucrurile s-ar fi închis, 
inclusiv în favoarea Austriei, dacă rămâneau limitate la ultimatum și 
acceptarea acestuia aproape completă de partea sârbă („un magnific succes 


diplomatic“ pentru dubla monarhie, după cum apreciază un istoric).28 

Privită în cadrul strict al lunii iulie 1914, Serbia apare, dacă nu cu totul 
nevinovată, oricum mai puţin vinovată decât Austro-Ungaria. În realitate, 
văzute într-un cadru istoric mai larg, lucrurile nu stau chiar așa. Serbia era 
mult mai mică decât Austro-Ungaria, dar nu mai puţin expansionistă. Poate 
chiar mai expansionistă, în condiţiile în care Austro-Ungaria își cam 
atinsese limitele (și orice extindere în Balcani, prin înglobarea suplimentară 
a unor populaţii slave, n-ar fi făcut decât să amplifice complicațiile 
naţionale din imperiu), în timp ce Serbia tocmai căpătase gustul măririlor 
teritoriale. 

I s-a reproșat Austro-Ungariei și tratamentul discriminatoriu aplicat 
numeroaselor naţionalităţi reunite în acest imperiu multietnic. S-ar fi 
înfățișat ca o structură anacronică, în plină eră a afirmării națiunilor. Serbia, 
dimpotrivă, ar fi urmărit un proiect naţional în spiritul vremii. Şi sub aceste 
aspecte sunt mai multe de spus. Dacă, în vremea Primului Război Mondial, 
tendința generală, pe care războiul a accentuat-o, mergea în sensul dezidera- 
telor nationale, era postnaţională care se anunţă astăzi ne poate dispune la 
mai multă înțelegere pentru alcätuirile supranationale. Austro-Ungaria ar fi 
avut şansa să devină o federaţie a popoarelor din Europa Centrală. O șansă 
pe care a ratat-o, dar ar fi meritat poate să n-o rateze. Statele „naționale“ 
care s-au constituit pe ruinele ei au fost doar partial sau deloc state 
nationale; era aproape imposibil să se traseze frontiere net despärtitoare 
între popoare pe care istoria le amestecase. În partea austriacă a monarhiei 
se făcuseră de altfel pași în direcţia unei eventuale federalizări: existau 
autonomii provinciale, iar din 1907, introducându-se votul universal, 
germanii ajunseseră să fie minoritari în Parlament. Ungaria însă se menținea 
în ideea strictă a statului naţional ungar și a naţiunii ungare unitare: a fost o 


mare neînțelegere a cursului istoriei, pe care ungurii aveau să o plătească 
scump. 

În ce privește proiectul „naţional“ al Serbiei, astăzi îi cunoaștem istoria de 
la început până la capăt, așa că îl putem judeca mai bine. Deși la scară mai 
mică și cu justificările naţionale de rigoare și Serbia prezintă tot un caz de 
imperialism. Urmărea nu numai constituirea „marii Serbii“, ci a unui stat 
atotcuprinzător al slavilor sudici si chiar dincolo de hotarele lor, unde sârbii 
urmau să fie „mai egali“ decât ceilalți. Croaţii, care făceau parte din 
monarhia habsburgică, erau foarte apropiaţi de sârbi prin limbă, însă prin 
istorie, religie și cultură se prezentau ca un popor sensibil diferit de aceștia, 
legaţi nu de Balcani, ci de Europa Centrală (singurii, de altfel, care în cadrul 
Ungariei dispuneau de o anume autonomie). Slovenii erau un popor 
distinct, slav, firește, dar care evoluase integrat în spațiul german. 
Macedonenii se simțeau mai aproape de bulgari, dar sârbii ţineau neapărat 
să-i aducă mai aproape de ei. Albanezii erau pur și simplu albanezi. Pentru 
a ajunge la Adriatica, Serbia a încercat în războiul balcanic din 1912 să 
ocupe întreg teritoriul locuit de aceștia. Până la urmă, mai ales datorită 
Austriei, s-a constituit Albania, ca stat de sine stătător, rămânând însă 
ținuturi albaneze (în Kosovo și Macedonia) înglobate în Serbia. Ar fi naiv 
să ne închipuim că Serbia era mai binevoitoare cu nationalitätile decât 
Austro-Ungaria. I-a lipsit, ca peste tot în Balcani, cultura acceptării 
diversităţii etnice și a identităţilor minoritare. Sutele de mii de români din 
Valea Timocului n-aveau nici atunci, cum nu au nici astăzi, statutul 
recunoscut al unei minorităţi etnice. Despre Bosnia, orice discuţie e inutilă; 
recentul genocid ar fi fost de neconceput sub stăpânire austro-ungară. 
Austro-ungarii discriminau, dar nu masacrau. Trebuie spus că Serbia (ca si 
Croaţia de altfel) a dovedit, de-a lungul unui întreg secol, un potenţial de 
violenţă ieșit din comun, de la cumplita scenă a asasinării regelui Alexandru 
Obrenovici și a soţiei sale, în 1903, până la vărsările de sânge din Bosnia și 
Kosovo; atentatul de la Sarajevo din 1914 e doar un episod, care nu poate fi 
izolat de un secol de istorie. 

Nu e cazul nici să inversăm rolurile, pentru a pune în evidenţă în prea 
mare măsură partea de dreptate a Austro-Ungariei și, implicit, partea de 
nedreptate a Serbiei. Fiecare din cele două părți a avut si n-a avut dreptate, 
sau a avut propria dreptate, care nu era și a celuilalt. Austro-Ungaria căuta 
să-şi consolideze poziţiile în Balcani și să evite tentatiile secesioniste ale 


slavilor din Imperiu. Serbia urmărea să-i reunească în jurul ei pe toți slavii 
sudici, inclusiv pe cei din monarhia vecină, și să devină o putere regională. 
Anexarea, în 1908, a Bosniei și Herțegovinei de către Austro-Ungaria (care 
le administra din 1878) a făcut să crească tensiunea, sporită încă prin răz- 
boaiele balcanice din 1912-1913. Prăbușirea stăpânirii otomane în Balcani 
și împărţirea teritoriilor între micile state naționale din peninsulă păreau să 
anticipeze un scenariu similar și pentru Austro-Ungaria. Serbia, chiar dacă 
nu a anexat tot ce și-ar fi dorit, a ieșit întărită din conflict, în dauna 
Bulgariei, pe care mizase Austro-Ungaria. Ocuparea Macedoniei de către 
Serbia a provocat de altfel riposta Bulgariei și declanșarea celui de-al doilea 
război balcanic. Era de așteptat să urmeze un conflict direct între Viena și 
Belgrad. Austro-Ungaria a profitat de atentatul de la Sarajevo pentru a 
rezolva o situaţie care i se părea periculoasă pentru Imperiu, și chiar era 
periculoasă. Trebuiau stopate, din punctul său de vedere, iredentismul și 
expansionismul sârbesc. S-ar putea ca temerile austro-ungare să fi fost 
exagerate, iar acuzele parțial nedrepte. Şi unele, și altele aveau însă un 
fundament. lar până la urmă, ceea ce contează în relațiile internationale — și 
în toată gama raporturilor interumane — nu sunt strictele realități, ci 
reprezentările. Viena percepea Serbia ca pe o ameninţare. Şi Statele Unite 
au profitat — dacă e să încercăm o analogie — de atentatul de la 11 sep- 
tembrie pentru a intra în Irak, chiar cu mai puţină îndreptăţire ca în cazul 
conflictului dintre Austro-Ungaria și Serbia. E clar că a fost o greșeală, pe 
care Austro-Ungaria a plătit-o prin dispariţia ei, dar, într-o judecată 
echilibrată, nu se poate afirma pur și simplu că riposta Austro-Ungariei ar fi 
fost cu totul nejustificată. Imprudentă, cu siguranţă, și dezastruoasă prin 
consecinţele ei. 

Revenim la Germania. Acum începe tragedia Germaniei, care se 
desfășoară implacabil, ca orice tragedie, din prima clipă până în ultimul 
moment. Factorul declanșator e atentatul de la Sarajevo. Fără să aibă idee 
de ce va urma, Gavrilo Princip — un personaj astăzi complet uitat — a marcat 
cursul istoriei mai mult decât oricare altă personalitate a secolului. Nici 
Hitler n-ar fi existat fără el (dacă admitem că, neavând loc atentatul de la 
Sarajevo, nu s-ar mai fi ajuns la război). Germania a ajuns să ia decizii și să 
facă mișcări care s-au înläntuit aproape obligatoriu. S-ar spune că nu mai 
avea cale de scăpare (încercând să ne așezăm în termenii judecății de 


atunci; astăzi, când știm cum s-au petrecut lucrurile, am căuta, firește, alte 
soluţii). 

Mai întâi, Germania se simţea izolată și încercuită. A fost desigur aceasta 
și o temă de propagandă, pentru a justifica declaraţiile de război și strategia 
adoptată. Exprima însă și o convingere, larg răspândită, exagerată până la 
un punct, dar și justificată în parte. Războiul de altfel a dovedit-o: în timp 
ce Franţa și Rusia au avut de luptat pe un singur front, Germania a trebuit să 
facă față pe două fronturi, atât împotriva Franţei si a Angliei, cât si a Rusiei. 
Era consecinţa eșecului politicii germane de alianţe, dar și consecinţa 
datelor geopolitice obiective; poziţia central-europeană a Germaniei se 
dovedea extrem de incomodă. În aceste condiţii, Austro-Ungaria rămânea 
un aliat preţios, singurul pe care Germania mai putea conta. Era, în bună 
măsură, tot un imperiu german, printr-o parte a populaţiei, prin istoria sa, 
prin marca de civilizație imprimată popoarelor care-l alcătuiau. Alternativa 
la Austro-Ungaria ar fi fost o Europă Centrală și sud-estică împărțită între 
slavi, cu Rusia ca putere hegemonică: pentru Germania, o ipoteză 
intolerabilă. Când se discută responsabilitätile războiului, Rusia face figură 
oarecum secundară, fiindcă, dacă a avut partea ei la început, nu i-a mai 
prins și sfârșitul. Un Prim Război Mondial sfârșit și cu victoria Rusiei ar fi 
interesant de imaginat. Deja rușii căpătaseră din partea aliaţilor occidentali 
învoirea de a se instala în strâmtorile Mării Negre. Pe drept sau pe nedrept, 
Austro-Ungaria avea ceva de împărţit cu Serbia. Dar Rusia de ce s-a grăbit 
să sară în ajutorul Serbiei? Sub pretextul solidarităţii slave, urmărea — și 
urmărea de multă vreme — să-și extindă dominaţia în Balcani, ca și în 
Europa Centrală. Nu putem ști ce s-ar fi întâmplat în caz de victorie 
rusească, dar o analogie se poate face ușor cu ceea ce s-a întâmplat la 
sfârșitul celui de-al Doilea Război Mondial: o parte însemnată a Europei 
trecută sub stăpânirea Rusiei. 

Din toate aceste motive, Germania a luat partea Austro-Ungariei, fără 
rezerve, doar cu unele nuanţe care nu s-au dovedit esenţiale. Ştim astăzi că 
n-a fost un calcul bun. Atunci părea justificat. Susținerea acordată Austro- 
Ungariei n-a însemnat însă, într-o primă fază, o opţiune în favoarea 
războiului. Până în momentul începerii ostilităţilor, războiul a părut de altfel 
putin probabil. Nimeni nu-l dorea (cu excepția Austro-Ungariei, care voia 
strict un război limitat cu Serbia). Lucrurile se puteau opri la ultimatumul 
austriac și acceptarea lui de către sârbi. Un pas mai departe, însemna 


războiul cu Serbia; în acest caz, Puterile Centrale sperau totuși că Rusia nu 
va interveni (și bine ar fi făcut, inclusiv pentru propriul destin!). Dacă Rusia 
intervenea și se isca, din vina ei (după interpretarea germană, cel puţin), un 
război general, atunci germanii se consolau cu gândul că „mai bine acum 
decât mai târziu“. „Mai târziu“, peste câţiva ani, ar fi însemnat o Rusie mai 
bine pusă la punct din punct de vedere militar și al transporturilor feroviare; 
cum un război cu Rusia părea inevitabil, mai bine, așadar, să fie „mai 
devreme“. Când Serbia „aproape“ acceptă ultimatumul, Wilhelm II e 
încântat și consideră diferendul pe cale de soluționare (scrie cu mâna lui: 
„Strălucit rezultat pentru un termen de doar 48 de ore. E mai mult decât se 
putea aștepta! Un mare succes moral pentru Viena, dar cu asta dispare orice 
motiv de război. [...] N-aș fi ordonat nicicând mobilizarea pentru așa 


ceva“).29 Se petrece însă o „bâlbâială“ diplomatică. Instrucţiunile date de 
cancelar ambasadorului german la Viena sunt echivoce, spre deosebire de 
intenţiile declarat pacifice ale Kaiserului. Fără importanţă, de altfel: la 28 
iulie, Austro-Ungaria declară război Serbiei fără să se mai ostenească a 
consulta partea germană: se simţea, oricum, susținută (poate că o consultare 
a celor două Puteri Centrale ar mai fi lăsat păcii o șansă, dată fiind poziţia 
mai nuanţată a Germaniei, a Kaiserului în orice caz). Din acest moment, un 
mecanism de precizie se pune în mișcare, care se pare că nici nu mai ascultă 
de oameni: totul se petrece automat. Pe 30 iulie, Rusia ordonă mobilizarea 
generală. La fel cum Austro-Ungaria conta pe Germania, tot așa Rusia 
simţea că se poate baza pe sprijinul Franţei. În criza care a precedat 
războiul, Germania și Franţa au avut comportamente complet diferite... 
conducând însă la rezultate similare. Germania și-a susţinut activ aliatul, în 
timp ce politica franceză a fost de o desăvârșită pasivitate. Poate ar fi prins 
bine un sfat de moderație adresat rușilor. Pasivitatea francezilor i-a convins 
că totul e în regulă: Franţa va merge cu ei. La fel ca Austro-Ungaria faţă de 
Germania, nici Rusia n-a socotit de cuviință să ceară acordul aliatului 
francez atunci când a întreprins pasul decisiv: mobilizarea generală. 

Dialectica vinovätiilor germane 


Îndată după ordinul rusesc de mobilizare, Germania a declarat război 
Rusiei, la 1 august 1914. Într-o ultimă încercare de a limita războiul, 
Wilhelm II a cerut statului său major să oprească pentru moment atacul 
împotriva Franţei. Cu alte cuvinte, să renunţe la planul von Schlieffen. 
Imposibil! Planurile de război nu se mai schimbă în momentul începerii 
conflictului. La 3 august, Germania a înaintat Franţei declaraţia de război. 

Pentru a nu fi oprit angrenajul, toate marile puteri implicate au partea lor 
de răspundere. Una dintre ele — oricare — să fi declarat explicit că nu are 
intenţia de a intra în joc, și jocul s-ar fi oprit. Austro-Ungaria nu s-ar fi 
lansat în conflict dacă ar fi avut îndoieli cu privire la sprijinul german. 
Rusia n-ar fi făcut un pas decisiv spre război dacă n-ar fi simţit Franţa 
alături de ea. „Fiecare guvem, în fiecare moment, a ales soluţia care 


conducea spre războiul general“30, scrie Jean-Jacques Becker care, încă o 
dată, nu înţelege să separe Franţa de responsabilitatea generală. Culmea este 
că nici unul dintre viitorii beligeranti n-a dorit războiul, cel putin nu un 
război de asemenea amploare. „N-am vrut așa ceva“, avea să spună mai 
târziu Wilhelm II. Nimeni n-a vrut, dar nimeni, pe de altă parte, nu a fost 
dispus să cedeze cât de cât de dragul păcii. Oricum, „teza Fischer“ cade. 
Pentru Germania n-a fost un război de agresiune, pregătit din timp și cu un 
rezultat considerat sigur în favoarea ei (fiindcă altfel nu l-ar fi făcut). 
Indiferent de ce proiecte de mărire, reale sau imaginare, ar fi avut Germania 
(mai bine zis unii sau alții dintre responsabili, o parte sau alta a opiniei 
publice), războiul nu s-a declanșat din pricina acestor proiecte. De altfel, 
responsabilii germani nu par a fi fost chiar atât de siguri de victorie. Aveau 
dubii si Wilhelm II, și cancelarul Bethmann-Hollweg, și generalul 
Falkenhayn, ministrul de Război, devenit apoi șef al Marelui Stat-Major. 
Într-o exprimare sumară și prea putin academică, dar poate mai aproape de 
adevăr, se poate spune că războiul a fost rezultatul unei nemărginite prostii 
colective. Nu e deloc încurajator că o prostie de asemenea proporţii s-a 
înscris drept eveniment fondator al secolului al XX-lea. Mai toate 
frământările și transformările ulterioare pornesc din august 1914: istoria ar 
fi avut alt curs fără Primul Război Mondial. 


Răspunderea Germaniei a fost mare, dar a ajuns să pară și mai mare decât 
a fost în realitate. Destinul nefericit al acestei ţări a fost acela de a se instala 
— durabil — în rolul, real sau presupus, al agresorului. Istoria „simplificată“ a 
Primului Război Mondial reţine până la urmă doar momentele cruciale. Mai 
întâi, agresiunea austriacă (încurajată de Berlin) împotriva Serbiei. Apoi, 
declaraţia de război germană la adresa Rusiei (în schema simplificată, 
mobilizarea armatei ruse e aproape trecută cu vederea). Pasul următor: 
Germania declară război Franţei. Urmează nu numai pătrunderea armatei 
germane în Franţa, dar și invadarea Belgiei, ţară neutră, a cărei neutralitate 
fusese garantată și de Germania. E de fapt episodul care atrage și intrarea în 
război a Marii Britanii, exact ceea ce Germania sperase să poată evita (deși 
britanicii probabil s-ar fi angajat oricum, urmărind să restabilească echili- 
brul de putere, devenit prea favorabil Germaniei). 

Împovărător dosar! În fapt, toate aceste mișcări, care i-au afectat puternic 
și pentru multă vreme imaginea, îi erau aproape impuse Germaniei, dacă nu 
de datele obiective ale situației, în orice caz de modul cum se vedea situația 
dinspre Berlin. Era de la sine înţeles că Germania trebuia să susțină Austro- 
Ungaria. Odată ce Rusia a decis să mobilizeze, Germania nu-și mai putea 
permite să aștepte, pentru a se lămuri dacă rușii într-adevăr vor ataca, și 
dacă vor ataca și francezii, aliaţii rușilor, la frontiera cealaltă. Ar fi fost o 
așteptare extrem de riscantă. Planul von Schlieffen prevedea un război- 
fulger împotriva Franţei, care s-ar fi încheiat în cele câteva săptămâni 
necesare forțelor rusești pentru a deveni operaţionale. Așa se face că un 
conflict austro-sârb s-a transformat aproape peste noapte într-un război 
franco-german. Planul von Schlieffen s-a dovedit în cele din urmă prea 
optimist. Şi-a avut însă logica lui și ar fi putut să reușească, dacă, de pildă, 
francezii ar fi rezistat la fel de slab ca în 1870 sau ca mai târziu, în 1940, si 
nu așa de bine cum au rezistat într-adevăr la 1914. Reușita planului 
depindea însă de învăluirea prin Belgia a flancului armatei franceze, ceea ce 
a părut suficient pentru a justifica invadarea acestei ţări. Totul s-a legat 
logic, dar într-o logică pur militară, care ea însăși și-a arătat insuficiența, în 
timp ce daunele politice s-au dovedit enorme, Germania instalându-se în 
postura de agresoare, inclusiv de „violatoare“ a statelor neutre. Ar fi avut 
însă alternativă? Nu prea. Eventual să aștepte invazia ruso-franceză și să-i 
lase pe ceilalți să facă figură de agresori. 


Pentru imaginea Germaniei, toate aveau să meargă prost de acum înainte. 
A fost desigur o parte de vină, dar și o parte de fatalitate. Exceptând un 
scurt moment la începutul războiului, când francezii au pătruns în Alsacia și 
rușii în Prusia Orientală, Germania n-a cunoscut prezenţa trupelor inamice 
pe teritoriul său. În schimb, armatele germane au ocupat tot timpul teritorii 
străine: o parte din Franţa, Belgia, un spaţiu care s-a tot lărgit în zona 
apuseană a Imperiului rus, mai târziu o parte a României... Inevitabil, și-a 
asumat rolul ocupantului, care nu e niciodată un rol demn de laude. Când au 
pătruns în Serbia, austro-ungarii s-au dedat la tot felul de atrocități; dar nu 
știm ce ar fi făcut sârbii, dacă ar fi intrat ei în Austro-Ungaria. Atrocitäti si 
în Balcani: aproape o tradiţie locală. Germanii nu s-au comportat deloc 
blând în Belgia si în Franţa. În primele două săptămâni, 5 500 de civili 
belgieni au fost executați, precum și 500 de francezi. Mii de clădiri au fost 
distruse, fără vreo necesitate militară, inclusiv monumente istorice. Acestor 
fărădelegi ordonate li se adaugă și abuzuri individuale, violuri îndeosebi. Pe 
lângă barbaria care însoțește de regulă războiul, era aici, până la un punct, si 
o „filozofie“ a strategilor. În această privință, militarii germani sau francezi 
vorbeau cam aceeași limbă. Generalul Helmut vun Moltke: „În orice război, 
cea mai mare binefacere e de a termina repede. În acest scop, trebuie stabilit 
că toate mijloacele sunt bune, inclusiv cele mai condamnabile.“ Generalul 
francez Henri Bonnal: „În război, totul trebuie sacrificat succesului 
operaţiilor..., orice exces de sensibilitate, orice slăbiciune care ar putea 
compromite vigoarea trupelor și în cele din urmă succesul lor e o crimă 


împotriva patriei. “al Ministrul de Război al Franţei trimitea, îndată după 
începerea ostilităților, instrucţiuni privind luarea de ostateci pe măsură ce se 
va înainta în teritoriul inamic. Scurta prezenţă a francezilor într-un colț din 
Alsacia-Lorena s-a ilustrat și prin scene precum cea care urmează (relatată 
în corespondenţa unui soldat francez): „Într-o fermă germană, intră un grup 
de husari și îi întreabă pe fermieri dacă nu sunt germani în fermă. Ei spun 
că nu, dar, îndată ce intră, doi husari cad uciși de doi ulani ascunși sub un 
hangar. Se face dreptate pe dată, ferma e încercuită. Locuitorii sunt ridicaţi 
și duși în piaţa satului, împușcați imediat și, câteva secunde mai târziu, 


ferma era pradă flăcărilor.“32 Sunt episoade care se întâlnesc mai des în 
teritoriul ocupat de germani. Nevoiti să se retragă, francezii n-au mai avut 
ocazia să procedeze la fel. Nu lipsesc de altfel nici exagerările, chiar fabu- 


latiile, pe tema atrocităților: e și asta o parte a propagandei de război. 
Germanii mai pun și de la ei atunci când înșiră actele de barbarie ale rușilor 
în Prusia Orientală, iar francezii nu se lasă mai prejos imaginând macabra 
temă a copilașilor cu mâinile retezate de nemți: o pură născocire! 

O altă iniţiativă strategică a Germaniei care i-a stricat și mai tare imaginea 
a fost războiul submarin. Din nou însă Germania nu avea de ales: lucrurile 
se combinau în așa fel încât toate decizile sale apăreau mai condamnabile 
decât ale celorlalți. Alternativa ar fi fost să nu mai întreprindă nimic, pentru 
a nu mai gresi! De la bun început fusese supusă unei blocade, pentru 
realizarea căreia aliaţii nu avuseseră de făcut nici un efort: blocada rezulta 
de la sine, prin poziţia centrală a Germaniei, înconjurată de adversari, 
adăugându-se la aceasta și stăpânirea engleză a mărilor. Au rezultat mari 
dificultăți de aprovizionare, care au stânjenit efortul de război german și, 
mai ales prin lipsurile alimentare, au săpat încetul cu încetul moralul 
populaţiei. Germania avea de ales între a se resemna (ceea ce în război nu e 
recomandabil) sau a institui la rândul ei o contrablocadă. Dincolo de 
aspectul moral și de consecinţele planului german, sunt de remarcat laolaltă 
imaginaţia strategilor, performanţa tehnologică și îndrăzneala echipajelor. 
Începând din februarie 1917, s-a angajat războiul submarin nelimitat. Flota 
de submarine a Germaniei a tăiat liniile de comunicaţie ale Marii Britanii, 
scufundând atât nave inamice, cât și vase neutre (americane îndeosebi) care 
contribuiau la aprovizionarea britanicilor. Nave însumând 540 000 de tone 
sunt trimise pe fundul mării în februarie 1917; în luna mai, tonajul 
scufundat se ridica deja la 885 000. Traficul porturilor engleze s-a redus la 
un sfert. Anglia începuse să se asfixieze și se contura perspectiva pierderii 
războiului; fără sprijinul britanic s-ar fi prăbușit și frontul francez. A apărut 
însă la timp soluţia salvatoare: gruparea vaselor de comerț în convoaie, 
escortate de nave de război. Pierderile au început să scadă (rămânând totuși 
ridicate), iar comerțul britanic s-a revigorat. Germania a rămas tot sub 
blocadă, în timp ce adversarii săi au reușit să limiteze efectele 
contrablocadei. Riscurile acestei strategii au fost mari și, desigur, conștien- 
tizate de germani: riscul unor noi acuze de barbarie, odată ce neutrii nu mai 
erau crutati; riscul, mai ales, al antrenării Statelor Unite în război, 
americanii neputând tolera la nesfârșit loviturile germane. Germanii sperau 
ca succesul campaniei submarine să determine încheierea generală a 
conflictului, înainte ca Statele Unite să ia o decizie (au declarat război 


Germaniei în aprilie 1917) și înainte, în orice caz, ca armata americană, care 
aproape nu exista, să înceapă să existe și să ajungă pe frontul din Franţa. S- 
au înșelat în această privinţă, cum s-au înșelat și cu planul von Schlieffen; 
în ambele cazuri, costurile s-au dovedit mai ridicate decât avantajele. În 
fapt, germanii, ca și ceilalți, căutau cele mai bune soluţii pentru a câștiga 
războiul; doar că datele geopolitice îi favorizau pe ceilalți și, defavorizând 
Germania, o împingeau la combinaţii strategice, care și-au avut logica lor, 
dar au condus la rezultate perverse. Problema Germaniei a fost de la un 
capăt la altul al războiului predominarea rațiunii militare asupra raţiunii 
politice; trebuia obținut un avantaj militar oricare i-ar fi fost costul politic. 
De altfel, treptat, casta militară se impune la vârful deciziei, îndeosebi odată 
cu numirea mareșalului Hindenburg, secondat de generalul Ludendorff, în 
fruntea Statului-Major General; în fapt, cel de-al doilea avea să fie, până 
aproape de sfârșitul războiului, omul cel mai puternic din Germania. 
Relativa „militarizare“ a guvernării ţării se potrivea cu tradiţia mili- 
tarismului prusian, dar era și răspunsul dat unei situaţii excepţionale: 
Germania trebuia să-și mobilizeze cât mai eficient mijloacele, în vederea 
unei lovituri decisive, orice întârziere jucând împotriva ei. 


Note 


30. Jean-Jacques Becker, op. cit., p. 23. 
31. Jean-Jacques Becker și Gerd Krumeich, op. cit., p. 170. 


32. Ibidem, p. 171. 


Cum a pierdut Germania 
un război pe jumătate câștigat 


După ce evenimentele s-au petrecut, a devenit ușor să se demonstreze că 
Germania trebuia să piardă războiul. Balanța obiectivă de putere: teritoriu, 
populaţie, resurse, înclina sensibil de partea cealaltă. Germania era mai 
puternică decât oricare dintre adversarele ei, dar nu putea fi mai puternică 
sau mai rezistentă decât toate la un loc. Cu atât mai mult cu cât propriii 
aliaţi, și așa puţini: Austro-Ungaria, Imperiul Otoman, Bulgaria, n-o ajutau 
decât în mică măsură. Sau chiar o împovărau, impunându-i eforturi 
suplimentare. Trupele germane au trebuit să sară în sprijinul austro- 
ungarilor, care nu mai făceau față, pe frontul rus, pe frontul sârbesc, pe 
frontul românesc... Se consideră că un război scurt i-ar fi avantajat pe 
germani, iar un război lung, așa cum a fost până la urmă, le era defavorabil, 
date fiind resursele mai mari ale adversarilor. Interveneau însă și evoluţii 
greu de anticipat; cine ar fi putut, la începutul conflictului, să prevadă 
revoluţia din Rusia sau angajarea Statelor Unite! Factorul moral era de 
asemenea esenţial și imposibil de cuantificat. Cine va rezista mai mult, pe 
front, ca si în spatele frontului, într-un război de uzură, în care rezistenţa 
psihică era serios pusă la încercare? Rusia a cedat prima. Avea să urmeze 
oare Franţa? În primăvara anului 1917, un soi de descurajare se răspândește 
printre francezi, a cărei expresie dramatică o reprezintă numeroasele revolte 
ale soldaților, fenomen de o amploare necunoscută în celelalte mari armate 
occidentale; condamnări la moarte, execuţii... în cele din urmă lucrurile s- 
au liniștit. Germania s-a comportat bine până aproape de sfârșit. A pierdut 
războiul; ar fi putut să-l câștige. 

Esuarea campaniei-fulger pe frontul de vest, în urma înfrângerii de pe 
Marna, i-a lăsat totuși pe germani stăpâni peste o bună parte a Franţei nord- 
estice, căreia i se adăuga și Belgia, ocupaţie prelungită, fără modificări 
notabile de front, până în ultimele luni ale conflictului. Pe de altă parte, la 
scurt timp după Marna, armatele rusești care pătrunseseră în Prusia 
Orientală sunt cumplit bătute la Tannenberg și la Lacurile Mazuriene 
(victorie oarecum estompată, prin succesele obţinute în același timp de ruși 
împotriva austriecilor, în Galiţia; de altfel, scenariul se va repeta: de regulă, 


rușii îi băteau pe austrieci, și germanii pe ruși, ceea ce corespundea și 
ierarhiei efective de putere). Acest șir de bătălii a stabilit un anume 
echilibru, care s-a menţinut ani de zile, nici una dintre alianțele în conflict 
nereușind să dea lovitura decisivă. Făcând suma succeselor sau eșecurilor 
limitate, de fiecare parte, se poate totuși conveni asupra unui ușor avantaj al 
Germaniei, aflată, pe ambele fronturi, dincolo de propriul său teritoriu; un 
avantaj care, e drept, nu însemna prea mult, în condiţiile în care Germania 
nu reușea să meargă până la capăt și să obţină victoria. Încercarea de a 
zdrobi frontul francez la Verdun, în 1916, s-a soldat cu un rezultat nul, în 
contrast cu bilanţul extrem de încărcat al pierderilor suferite de ambele părți 
(770 000 de morţi francezi și germani). Încă și mai sângeroasă și cu același 
rezultat nesemnificativ a fost ofensiva aliată, britanică în principal, de pe 
fluviul Somme... 

La un moment dat s-a petrecut însă o ruptură de echilibru, și aceasta în 
favoarea Germaniei. Revoluţia din Rusia din februarie 1917 l-a dat jos pe 
tar si a instituit un guvern „democratic“. Intenţia noii guvernări era de a 
continua războiul, chiar cu vigoare sporită, și urmărind aceleași scopuri: 
„eliberarea“ slavilor din monarhia habsburgică și controlul asupra 
Constantinopolului și strâmtorilor Mării Negre. În fapt, rușii se dovedeau 
obosiţi de război, iar așteptările și frământările generate de revoluţie nu erau 
deloc prielnice continuării acţiunilor militare. Unele tentative de negociere, 
în martie-aprilie 1917, au rămas fără urmări, dat fiind că scopurile de 
război ale Germaniei, susținute îndeosebi de militari, nu aveau nimic de a 
face cu pacea fără anexiuni care i-ar fi tentat pe ruși, ci urmăreau 
dimpotrivă extinderea considerabilă a prezenţei germane spre est. Era 
opțiunea militarilor care câștigaseră tot mai multă influenţă, în frunte cu 
generalul Ludendorff, devenit omul forte al momentului; era însă în fond și 
dorința clasei politice și a opiniei publice, cărora li se părea firesc ca 
Germania să aibă partea ei de garanţii și de profit după atâţia ani de efort și 
de sacrificii. De altfel, germanii deja ocupaseră o parte din țările baltice, din 
Polonia si din Bielorusia: cum să le cedeze tocmai acum, când se aflau în 
poziţie de forță? În iulie 1917, generalul Brusilov a mai încercat o ofensivă 
în Galiţia, repede oprită din cauza refuzului soldaților de a mai lupta. 
Dezertärile si anarhia duceau cu repeziciune la dizolvarea armatei ruse. În 
aceste condiţii se petrece cea de-a doua revoluţie, revoluţia bolșevică din 
octombrie (noiembrie, potrivit stilului nou). În imposibilitate de a continua 


războiul și neprimind nici un răspuns la propunerea lor de pace generală și 
imediată fără anexiuni, bolșevicii au fost nevoiţi să încheie mai întâi un 
armistițiu (în decembrie 1917), iar apoi să semneze la 3 martie 1918 dezas- 
truosul tratat de la Brest-Litovsk, care semăna aproape cu o capitulare fără 
condiţii. Rusia trebuia să evacueze Ucraina și Bielorusia și renunţa la orice 
pretenție asupra posesiunilor baltice și Poloniei; pierdea un sfert din 
populaţie, cam tot atât din capacităţile industriale și cea mai mare parte a 
resurselor ei miniere. Pe teritoriul eliberat erau în curs de formare mai multe 
state independente, formal independente sau semiindependente: Finlanda, 
Ucraina, Polonia, Lituania, Letonia, Estonia, toate aflate, într-un fel sau 
altul, sub tutela sau influența Germaniei. Era un succes uluitor. 

Ca orice fapt istoric, Brest-Litovsk poate fi privit sub unghiuri diferite. Pe 
vremea când germanii denuntau Tratatul de la Versailles, le plăcea să 
prezinte pacea impusă de ei Rusiei ca un model de soluţie moderată și 
echitabilă. Pentru adversarii Germaniei, dimpotrivă, Brest-Litovsk era 
detestabilul exemplu de pax germanica, reamintit germanilor, pentru a 
înceta să se mai plângă de Tratatul de la Versailles, considerat incomparabil 
mai blând. Adevărul e probabil ceva mai nuantat decât aceste interpretări 
contradictorii. A fost, bineînţeles, o pace dictată de învingător, și dictată 
fără menajamente. Era o pace menită să asigure supremaţia germană în 
Europa central-orientală. Nu era însă o pace impusă unor popoare libere, ci 
marelui imperiu rus, asupritor al popoarelor, fie în mai vechea alcătuire 
țaristă, fie în mai noua alcătuire comunistă, pe cale de a se impune. În urma 
Tratatului de la Brest-Litovsk se creau state naționale, acolo unde până 
atunci nu existase decât o singură stăpânire imperială. Statele acestea intrau 
desigur în orbita germană. Era mai bine, era mai rău decât stăpânirea 
rusească? Idealul pentru ele ar fi fost să scape și de Rusia, și de Germania. 
Ceea ce s-a și întâmplat, însă doar preţ de două decenii, în perioada 
interbelică (nu și pentru Ucraina, care a fost la scurt timp reanexată de 
Rusia comunistă). 

Odată cu scoaterea din război a Rusiei, Germania și-a reglat problemele și 
cu România, care se alăturase Antantei în august 1916, în vederea alipirii 
teritoriilor majoritar românești din Austro-Ungaria (Transilvania, Banat, 
Bucovina). România suferise o primă înfrângere în toamna anului 1916, 
când germanii, veniţi în sprijinul austro-ungarilor, ocupaseră tot sudul țării, 
inclusiv capitala, București. Retrase în Moldova, trupele române rezistaseră 


cu succes încercării mareșalului Mackensen de a desăvârși cucerirea țării. 
Odată cu defectiunea rusească, românii nu mai aveau însă nici o şansă să 
țină singuri tot frontul. Ca și rușii, au încheiat un armistițiu în decembrie 
1917 și apoi pacea preliminară de la Buftea (martie 1918) și pacea socotită 
„definitivă“ de la București (mai 1918). Era o pace deloc mai blândă decât 
cea de la Brest-Litovsk. România pierdea Dobrogea și cea mai mare parte a 
munţilor. Evident că ar fi intrat și ea în preconizatul sistem politico-eco- 
nomic al unei Europe Centrale dominate de germani. Reușise cel puţin să 
recupereze Basarabia (în martie 1918), detașată de Rusia în urma 
dezmembrării imperiului. 

Se terminase cu frontul de est (Serbia era în întregime ocupată încă de la 
sfârșitul anului 1915). Germania câștigase războiul pe jumătate. Scăpase de 
obsesia luptei pe două fronturi, își putea așadar concentra toate forțele în 
vest. Își rezolva, măcar parţial, și o problemă de aprovizionare, putând 
profita de bogăţiile naturale ale teritoriilor care trecuseră sub controlul său. 

Rămânea doar marea lovitură pe frontul de vest, cu atât mai necesară cu 
cât războiul submarin aproape își epuizase posibilitățile, iar trupele 
americane, încetul cu încetul, se adunau în Franța (circa 40 000 de soldaţi 
americani în octombrie 1917, 160 000 în ianuarie 1918, 1 500 000 în 
septembrie 1918... care intră în foc începând din vara anului 1918). 
Ofensiva germană — o serie de ofensive, de fapt — se desfășoară din martie 
până în iunie 1918. Iniţial, succesul e spectaculos, iar victoria Germaniei 
începe să pară apropiată. Din nou, trupele germane se apropie de Paris: se 
trage cu tunul asupra capitalei franceze. Germanii n-au însă forța să meargă 
mai departe. Contraofensiva aliaților, declanșată în iulie 1918 (a doua 
bătălie de pe Mama) va continua fără întrerupere, împingând trupele 
germane spre frontierele Franţei, până la acceptarea de către Germania a 
armistițiului din 11 noiembrie 1918, de fapt recunoașterea înfrângerii. 

Ceea ce s-a petrecut — foarte repede — a fost aiuritor. De la un război deja 
câștigat în est — și câștigat într-o manieră zdrobitoare — și de la un război 
desigur încă necâștigat în vest, dar care evolua tot în favoarea sa, Germania 
a ajuns, în numai câteva luni, să fie complet înfrântă. S-au combinat mai 
multi factori care explică această dramatică întorsătură. Mai întâi, stoparea 
ofensivei, în iunie 1918, le-a arătat germanilor că nu mai pot câștiga 
războiul. lar un război necâștigat echivala în perspectivă cu un război 
pierdut, dat fiind că balanța de forte n-ar fi făcut decât să se modifice 


constant în defavoarea Germaniei, prin revărsarea pe front a forțelor 
americane. În plus, succesiva defectiune a aliaţilor a lăsat Germania 
singură: Bulgaria încheie armistițiul la sfârșitul lunii septembrie 1918, 
urmată de Turcia, o lună mai târziu, si de Austro-Ungaria (care suferise pe 
frontul italian înfrângerea de la Vittorio-Veneto, și în fapt nici nu mai exista, 
dat fiind că Ungaria tocmai se separase de Austria), pe 3 noiembrie 1918. 
Mai gravă decât orice s-a dovedit prăbușirea moralului. Germanii crezuseră 
în victorie, acum nu mai credeau. Ani de zile, înduraseră privatiuni mult 
mai severe decât aliaţii occidentali. Lipsurile de tot felul, mai ales 
alimentare, au generat o stare de nemulţumire, manifestată inclusiv prin 
greve, al căror număr s-a înmulţit în 1916 și 1917, apoi în ianuarie 1918. O 
rază de optimism s-a strecurat odată cu eliminarea Rusiei și cu ultima ofen- 
sivă germană pe frontul de vest, evoluţii care păreau că anunţă sfârșitul 
apropiat — și victorios — al războiului. Cu atât mai mare a fost dezamăgirea 
atunci când s-a ajuns din nou în impas. Costurile umane ale ofensivei 
fuseseră enorme. Se presupune că Germania ar fi rezistat ulterior mai bine 
dacă în loc să forțeze inutil câștigarea războiului ar fi trecut în defensivă. În 
vara anului 1918, armata germană ajunsese la capătul puterilor. Se 
înmulțiseră actele de insubordonare: dezertări, întârzieri la reîntoarcerea în 
unități. O parte cel putin dintre soldaţii germani — epuizați, prost hraniti și 
cu speranţele pierdute — nu mai voiau să lupte și destul de mulţi se lăsau să 
cadă prizonieri. Efectivele erau descompletate din pricina celor care 
dispăreau sau nu mai reveneau pe front; o anchetă ulterioară face referire la 
aproape un milion de soldaţi „absenţi“. Se spunea că Ludendorff ajunsese să 
transmită ordine unor divizii care nu mai existau! Atmosfera ajunge să se 
degradeze și în spatele frontului. Revolta marinarilor din portul Kiel în 
primele zile ale lunii noiembrie a dat semnalul unei ridicări revoluţionare în 
mai multe parti ale Germaniei. La 9 noiembrie, Wilhelm II s-a văzut nevoit 
să abdice: regimul imperial s-a prăbușit. Germania nu mai rezista: nici 
frontul, nici spatele frontului. Nu i-a rămas decât să accepte semnarea 
armistițiului, la 11 noiembrie 1918. 

Ar fi putut să fie altfel? În principiu, totul poate fi și altfel. Pentru aceasta, 
ar fi trebuit însă ca germanii — și cei de pe front, și cei de acasă — să fie 
deciși să continue războiul, exact ceea ce nu mai voiau. Îndată după armis- 
titiu, s-a conturat în Germania ceea ce se numește „legenda loviturii de 


pumnal în spate“.33 Fa pune în cauză fie un grup relativ restrâns: 
spartakiști, comuniști, evrei, acuzaţi de subversiune, fie spatele frontului în 
genere, care ar fi abandonat o armată până atunci neînvinsă. În varianta 
restrânsă, legenda e desigur tendentioasä, așezată în tiparele bine- 
cunoscutei mitologii a conspirației. Forma extinsă ar fi mai aproape de 
adevăr... cu condiţia unei si mai largi extinderi. Nu numai spatele frontului 
a cedat, a cedat și „neînvinsa“ până atunci armată germană (si nu doar sub 
influenţa propagandei revoluţionare și a agitatiilor din spatele frontului). N- 
a fost o lovitură de pumnal pe la spate, ci o sincopă generalizată. Dacă 
germanii ar fi fost pătrunși de ideea de a lupta până la capăt, până pe 
străzile Berlinului, așa cum avea să se întâmple în al Doilea Război 
Mondial, nu le-ar fi fost prea ușor aliaţilor, ei înșiși epuizați, să obţină 
victoria decisivă. 


Note 


33. O analiză a acestei disputate interpretări, la Gerd Krumeich, „La legende du coup de poignard 
dans le dos“, Mémoires allemandes, sub direcţia lui Etienne François și Hagen Schulze (selecţie și 
traducere din ediţia germană, 2001), Paris, 2007, pp. 508-525. 


Sistemul de la Versailles 


Comparând fără prejudecăţi, Tratatul de la Versailles (împreună cu 
tratatele conexe: Saint-Germain, cu Austria; Trianon, cu Ungaria; Neuilly, 
cu Bulgaria; Sèvres, cu Turcia) nu pare să fi fost mai binevoitor cu învinșii 
de cum fuseseră tratatele de la Brest-Litovsk și București, dictate de 
Germania Rusiei și României. Teritoriul Germaniei era sensibil diminuat 
(cu atât mai mult dacă socotim și coloniile), și se impunea reducerea 
drastică a potenţialului său economic și militar. Turcia era tratată mai 
curând ca o ţară neeuropeană, împărţită, după practica colonialistă, între 
puterile învingătoare. Austro-Ungaria, e drept, dispăruse de la sine, însă 
Ungariei, atât cât rămăsese din ea, i s-au trasat cele mai defavorabile 
frontiere, care lăsau o bună parte dintre maghiari în afara țării. 

Când au semnat armistițiul, responsabilii germani nu erau încă pe deplin 
lämuriti că semnează de fapt o capitulare necondiționată. S-au lămurit 
curând, însă pasul decisiv fusese făcut și Germania nu mai avea cum să reia 
ostilitățile. Articolul 231 al Tratatului de la Versailles decreta că Germania 
și aliatele sale erau singure vinovate de războiul de agresiune pe care îl 
declanșaseră, și responsabile în consecinţă pentru toate pierderile suferite de 
statele aliate. Cum Austro-Ungaria dispăruse, iar ceilalți apăreau oricum ca 
o cantitate neglijabilă, Germania urma să suporte aproape întreaga povară 
morală și materială a răspunderilor. Ştim astăzi că vina Germaniei a fost 
mai mică decât vina nelimitată care i s-a atribuit atunci. Această „lipsă de 
generozitate“ pe care, în numele Franţei, o recunoștea recent președintele 


Sarkozy34, a contribuit în mare parte, poate chiar în mod decisiv, la 


dereglările care au aruncat lumea în al Doilea Război Mondial. 

Misiunea cea mai delicată a învingătorilor a fost aceea de a redecupa harta 
politică a Europei. Imperiile aveau să dispară, iar locul lor îl luau statele 
naţionale, potrivit „dreptului popoarelor de a dispune de ele însele“, 
principiu enunțat de președintele Wilson al Statelor Unite. Principiul era 
însă mai ușor de enunțat decât de aplicat, cu atât mai mult cu cât în discuţie 
era în primul rând Europa Centrală, caracterizată printr-un amalgam de 
etnii, între care cu greu se puteau stabili linii despärtitoare. La drept 


vorbind, Europa Centrală ar fi fost mai potrivită pentru o formulă de tip 
confederativ decât pentru separarea brutală a unor teritorii cu populaţie 
mixtă. Din păcate, nu se putea trece de la o zi la alta de la discriminare și 
confruntare la egalitate și bună înţelegere. Criteriul luat în considerare a fost 
cel al limbii vorbite, iar definirea unui teritoriu drept naţional s-a făcut în 
virtutea elementului etnic majoritar, cu prea puţină grijă pentru minoritari, 
oricât ar fi fost aceștia de numeroși. Lucrurile s-au complicat și mai tare 
prin punerea în balanţă, alături de criteriul etnic, și a altor criterii, uneori 
opuse celui dintâi, în funcţie de interesele celor aflați în tabăra 
câştigătorilor. La nevoie, s-a invocat dreptul istoric: astfel, Boemia (Cehia) 
a rămas întreagă între limitele sale istorice, deși „dreptul popoarelor“ ar fi 
trebuit să ţină seama de existenţa a două populaţii, bine delimitate teritorial: 
cehii și germanii. Criterii geografice, strategice, sau pur și simplu „dreptul“ 
învingătorilor au contribuit de asemenea la stabilirea noilor linii de 
frontieră. Trasarea graniței pe Dunăre a permis anexarea la Slovacia a unei 
întregi regiuni locuite de unguri, care s-ar fi cuvenit să rămână Ungariei. 
Așezarea frontierei între Italia și Austria, la cumpăna munţilor (pasul 
Brenner) a rupt o bună parte din Tirolul majoritar german (austriac) în 
favoarea Italiei. Cert este că nici una dintre aceste excepţii n-a jucat în 
favoarea învinșilor! 

Statele naţionale rezultate au fost naţionale mai mult cu numele. În 
Europa Centrală, cel mai aproape de modelul naţional (dar încă destul de 
departe, am zice la mijloc între un stat national și unul multinațional) a fost 
România. Provinciile alipite cuprindeau numeroase minorităţi (maghiari și 
germani în Transilvania, ucraineni și germani în Bucovina, ruși și ucraineni 
în Basarabia, evrei în toate aceste regiuni), însă românii, cel puţin, erau 
aproape peste tot majoritari. De aceea, România a și rezistat mai bine decât 
celelalte creaţii ale sistemului de la Versailles. Polonia s-a folosit de dreptul 
etnic spre vest, dar a revendicat în est dreptul său istoric, înglobând în cele 
din urmă teritorii locuite majoritar de ucraineni sau bieloruși. Despre 
Cehoslovacia nu se poate spune decât că era un stat aproape la fel de 
multinațional ca defunctul imperiu habsburgic: pe lângă cehi și slovaci, 
cuprindea regiuni locuite compact de germani, maghiari și ucraineni. La 


prima vedere, Iugoslavia semăna ceva mai bine cu un stat national, dat fiind 
că popoarele slave care o alcătuiau erau foarte apropiate prin limbă (deși, 
alături de ele, se aflau destule minorităţi: albanezi, unguri, români, ger- 
mani...). E un caz care dovedește însă insuficienţa criteriului lingvistic 
pentru a contura, în lipsa altor factori de legătură, o unitate de tip naţional. 
Sârbii ortodocși, croații catolici și bosniacii musulmani, chiar vorbind 
aceeași limbă, s-au dovedit în cele din urmă nu numai foarte diferiţi, ci și 
ostili unii altora. 

În aceste condiţii, de aplicare foarte generoasă a criteriului etnolingvistic 
(în fapt, definiţia „germană“ a natiunii!), germanii aveau motive întemeiate 
să solicite un tratament egal. Cu alte cuvinte, în schimbul renunțării la 
teritoriile negermane pe care le dețineau, să realizeze în sfârșit reunirea 
tuturor ținuturilor germane. Regiunile pierdute au reprezentat 13% din 
suprafaţa și 10% din populaţia Reichului. Germania se reducea de la 540 


000 km? la 472 000 km. Franţa a recuperat Alsacia-Lorena, fără 
referendum: singurul caz când nu limba vorbită a fost criteriul, ci 
apartenența națională, potrivit concepţiei franceze (de fapt, germanizarea și 
integrarea în ansamblul german făcuseră între timp progrese; e greu de spus 
în 1918 în ce măsură alsacienii se simțeau mai mult francezi sau mai mult 
germani). Polonia a căpătat provinciile Posen și Prusia Occidentală (cu un 
„coridor“ până la Marea Baltică), cu certă majoritate poloneză, dar și cu o 
minoritate germană destul de semnificativă; în urma unui plebiscit i-a 
revenit și extremitatea estică a Sileziei. Tot prin plebiscit, Danemarca a 
reintrat în posesiunea părţii de nord a provinciei Schleswig. Pe lângă 
teritorii majoritar negermane, germanii au trebuit să cedeze și în câteva 
locuri unde erau ei majoritari. Au pierdut astfel orașul Danzig (actualul 
Gdansk), devenit „oraș liber“, la capătul „coridorului“ polonez. La Memel 
(în extremitatea Prusiei Orientale) ar fi urmat să se organizeze un plebiscit; 
lituanienii au ocupat însă orașul fără să se încurce în formalitäti. Malmédy, 
de limbă franceză, a trecut la Belgia, dar, odată cu Malmédy, și districtul 
Eupen, întru totul de limbă germană (si ca totul să fie perfect si de 
necontestat, populația germană din Eupen a ratificat prin referendum 
această anexare!). 

În schimb, s-a refuzat categoric dreptul germanilor din afara Germaniei de 
a se uni cu Germania. Exista o puternică dorinţă de unire — reciprocă — între 


Germania și Austria. „Alungată“ din Germania în 1866, dar rămasă acum 
fără imperiu, părea cu totul natural ca Austria, cu nimic mai puţin germană 
decât oricare alt stat german, să se reîntoarcă în sânul Germaniei. Vetoul 
opus Anschluss-ului de învingători i-a dezorientat pe austrieci și i-a 
nemulțumit profund pe germani. Discutia s-a încheiat și mai repede în 
privinţa alipirii la Germania a regiunii sudete, populată în mare majoritate 
de germani. S-a dat câștig de cauză cehilor și argumentului că nu se poate 
desface unitatea istorică a Boemiei! Nedrepte, aceste decizii sunt lesne de 
înţeles: Austria, cu 6,5 milioane de locuitori, și regiunea sudetă, cu 3 
milioane, ar fi adăugat Germaniei, în termeni de populaţie, dar și de valoare 
generală a teritoriilor, mai mult decât fusese nevoită să cedeze. În urma 
înfrângerii, Germania ar fi câștigat în loc să piardă. Așa ceva nu se putea 
accepta. Cu atât mai rău pentru principii: ele nu se aplicau și germanilor! 
Cel puţin nu s-a ajuns la dezmembrarea Germaniei, o idee nu lipsită de 
adepţi în Franţa, și care părea realizabilă, odată ce Reichul nu data decât de 
la 1871, iar în interiorul său diferitele state își păstraseră identitatea. 
Chestiunea Renaniei a fost însă mai spinoasă. Francezilor le-ar fi plăcut să 
anexeze acest teritoriu, situat la vest de Rin (28 000 de kilometri pătraţi, cu 
5,5 milioane de locuitori și cu o importantă capacitate economică). Soluţia 
anexării se arăta însă greu de înfăptuit: n-ar fi acceptat-o aliaţii anglo-saxoni 
și bineînțeles nici populaţia germană a regiunii n-ar fi primit-o cu 
entuziasm. Rămânea formula independenţei, combinată cu o uniune vamală 
cu Franţa. Sau, în varianta minimală, măcar o largă autonomie în cadrul 
Germaniei: susținută de altfel și de o mișcare autonomistă renană destul de 
activă. Francezii urmăreau ca într-un fel sau altul frontiera occidentală a 
Germaniei — și dacă nu frontiera politică, cel puţin frontiera militară — să se 
oprească pe Rin. Mareșalul Foch, învingătorul din 1918, considera că 
Franţa trebuie cu orice preţ să-și asigure o apărare avansată pe linia acestui 
fluviu. Francezii au venit la congresul de pace și cu teoria conform căreia 
locuitorii Renaniei au fost la origină celți, romanizați ulterior și doar în cele 
din urmă germanizati, însă supuși tot timpul unei puternice înrâuriri 


franceze; una peste alta, erau mai apropiaţi de francezi decât de germani!32 
Englezii și americanii s-au opus cu hotărâre acestor tentative, de natură să 
provoace un nou diferend de tip Alsacia-Lorena, în sens invers. În cele din 
urmă, Clemenceau s-a văzut nevoit să cedeze. Franţa a continuat însă și în 


anii următori să pescuiască în apele tulburi ale separatismului sau 
autonomismului renan, fără să obţină însă vreun rezultat. Singura 
posibilitate de anexiune a rămas mica regiune de frontieră Saarland (Sarre 
în franceză), de 2 000 de kilometri pătrați, cu 800 000 de locuitori. O parte 
a ei aparținuse un timp Franţei, până la 1815. Interesul cel mare privea însă 
bogatele sale zăcăminte de cărbune. Franţa a obținut proprietatea minelor și 
includerea regiunii în propriul spaţiu vamal. În termen de 15 ani, un 
referendum urma să decidă asupra statutului ulterior: fie unirea cu 
Germania, fie cu Franţa, sau continuarea regimului de autonomie sub egida 
Societăţii Naţiunilor. Verdictul populaţiei (în 1935) a fost fără apel: marea 
majoritate în favoarea reintegrării în Germania. Toate aceste pretenţii 
franceze au înveninat încă și mai tare raporturile dintre cele două naţiuni și 
au fortificat în Germania spiritul de revanșă. 

Dacă teritoriul Reichului a fost diminuat, însă nu dezmembrat, posesiunile 
coloniale germane au avut parte de un tratament mult mai radical: toate au 
fost confiscate. Învingătorii si le-au împărţit — pentru a face impresie mai 
bună — sub egida Societăţii Naţiunilor. Marea Britanie primea Africa 
Orientală Germană (Tanganyka, corespunzând în mare parte Tanzaniei 
actuale). Togo și Camerun se împărțeau între Marea Britanie și Franţa. 
Africa Germană de Sud-vest era atribuită Uniunii Sud-Africane, deci tot 
imperiului britanic. Belgiei îi revenea Ruanda. Japonia lua concesiunea 
Quingdao, în China, și împărțea cu Marea Britanie posesiunile insulare 
germane din Pacific. Era un act de spoliere, pur și simplu, chiar dacă 
nedreptatea poate să pară astăzi mai puţin flagrantă, în măsura în care orice 
stăpânire colonială e socotită nedreaptă în raport cu populaţiile colonizate. 
Evident că faimosul drept al popoarelor de a dispune de ele însele nu se 
aplica și raselor „de culoare“. Pentru Germania însemna mai puţin o 
pierdere materială, cât o pierdere de prestigiu, o pierdere simbolică. I se 
punea în vedere că e restrânsă de acum înainte la spaţiul ei european, în 
contrast cu Marea Britanie și Franţa, puteri mondiale, cu posesiuni și 
interese pe toate continentele. Încă o umilire. 

Sub toate dimensiunile, Germania trebuia să fie „redusă“. Armata i se 
limita la 100 000 de oameni, exclusiv pentru menţinerea ordinii interne. 
Flota de război, care urma să fie predată, a fost sabordată. În plan economic 
i s-au impus Germaniei tot felul de obligaţii discriminatorii. Culmea 
abuzului l-a atins însă datoria de război, fixată — în 1921 — la enorma sumă 


de 132 miliarde mărci-aur; potrivit unei eșalonări ulterioare, Germania ar fi 
avut de plătit până în 1988! Dificultăţile economice și financiare au dus de 
la bun început la o întârziere a plăţilor. Franţa a profitat pentru a ocupa în 
1923 regiunea Ruhr, urmărind, pe lângă forțarea achitării sumelor 
convenite, și punerea în slujba sa a potenţialului economic al regiunii, ca și 
stimularea separatismului renan. Până la urmă, operația a fost un eșec; 
forţele franceze s-au retras în 1924, și în același an, prin adoptarea planului 
Dawes, s-a recalculat și datoria germană, într-o manieră mai puţin 
împovărătoare. În total, Germania avea să plătească (până când va fi 
„iertată“, în 1932) suma de 23 de miliarde din totalul de 132, disproportie 
care ilustrează caracterul excesiv al pretențiilor initiale. 

În aducerea Germaniei în stare de disperare, răspunderea Franţei a fost 
mai mare decât a aliaţilor săi anglo-saxoni. Nu odată aceștia au îndemnat 
Parisul la moderație. Initial, nu păreau convinși nici de drepturile Franţei 
asupra Alsaciei și Lorenei; oricum, n-au acceptat pretenţiile ei asupra 
Renaniei. La scurt timp, de altfel, Statele Unite au adoptat o linie politică 
„izolaţionistă“, dezinteresându-se de Europa. Marea Britanie își continua 
tradiționala ei strategie a echilibrului european: odată Germania slăbită, nu 
era cazul să se întărească prea mult Franţa. Între Franţa si Germania, 
lucrurile erau însă mult mai complicate. Se declanșase un angrenaj 
conflictual încă din vremea războaielor napoleoniene. Mereu, fie germanii, 
fie francezii aveau să-și ia revanșa pentru înfrângerile și pierderile 
anterioare. Anglia ocupând o poziţie mai specială, de putere cu interese 
pretutindeni în lume, cele două ţări concurau și pentru statutul de primă 
putere europeană. Acum, francezii aveau multe de recuperat și multe de 
plătit: înfrângerea din 1870, pierderea Alsaciei și a Lorenei, trecerea pe un 
plan de putere secundar în raport cu Germania, invazia din 1914, ocupaţia 
germană a unei parti din teritoriul national, cu toate daunele și traumele 
decurgând de aici... Din punctul de vedere francez, Germania trebuia să 
plătească, fără vreo limită, cu vârf si îndesat. O asemenea secătuire a puterii 
concurente ar fi trebuit să ducă la inversarea rolurilor: o Frantä redevenită 
prima putere europeană (cu atât mai mult cu cât și Rusia era pentru un timp 
scoasă din joc). Noul proiect francez de hegemonie s-a manifestat în fel si 
chip, prin prezenţă sau intervenţii militare în diverse părţi ale Europei, prin 
tentative de preluare a „moștenirii“ economice germane, prin cultivarea 
unor raporturi strânse cu noile state din Europa Centrală (Polonia, Mica 


Antantă: Cehoslovacia, România, lugoslavia). Problema este că această 
politică era prea ambițioasă pentru puterile Franţei. Chiar diminuată, 
Germania rămânea mai mare și potenţial mai puternică decât adversara sa: 
60 de milioane de germani, în interiorul noilor frontiere, în 1919, faţă de 40 
de milioane de francezi; de asemenea, oricât de mari au fost pierderile si 
dificultățile de după război, capacitatea economică a Germaniei, industria 
cu deosebire, depășea cu mult posibilitățile economiei franceze. Spiritul de 
revanșă al francezilor este de înţeles, după toate câte se întâmplaseră; după 
cum și visul lor de hegemonie, întreținut de nostalgia unei epoci când 
Franţa era de departe prima putere europeană. O politică mai înţelegătoare 
faţă de Germania — este drept, mai ușor de imaginat acum decât în 
atmosfera de atunci — ar fi putut să aibă însă efecte pozitive asupra 
evoluţiilor ulterioare. Şi Franţa a lucrat, fără să știe si fără să vrea, la 
ascensiunea lui Hitler și la pregătirea propriei înfrângeri, două decenii mai 
târziu. În mod semnificativ, dintre toate campaniile celui de-al Doilea 
Război Mondial, cea mai populară a fost în Germania ofensiva împotriva 
Franţei din mai-iunie 1940. Înfrângerea acesteia, rapidă și totală, a fost 
percepută ca o binemeritată lecţie pentru umilintele îndurate de Germania la 
sfârșitul războiului precedent. 


Note 


34. Din discursul lui Nicolas Sarkozy rostit la 11 noiembrie 2009 (reprodus în Le Monde, 13 
noiembrie 2009): „Cette paix n'avons pas su la faire en 1918, non seulement parce que les 
vainqueurs manquèrent de générosité, mais aussi parce qu’ils refusèrent de voir le destin tragique qui 
les liaient aux vaincus et que l’indicible horreur de la guerre venait de révéler“ („Pacea aceasta n-am 
Știut să o facem în 1918, nu numai fiindcă învingătorii au dovedit lipsă de generozitate, dar și fiindcă 
au refuzat să vadă destinul tragic care îi lega de cei învinși Și pe care nespusa grozăvie a războiului 
tocmai îl pusese în evidenţă“). 

35. Punct de vedere susţinut de Andre Tardieu, colaborator apropiat al lui Clemenceau, Și reluat în 
cartea sa La Paix, Paris, 1921, p. 185. 


Republica de la Weimar 


Lumea de dinainte de Primul Război Mondial ar fi putut să evite această 
conflagrație. E însă greu de imaginat cum ar fi putut lumea de după Primul 
Război să-l mai evite pe cel de-al doilea. Drumul conduce aproape inevi- 
tabil de la un război la celălalt. În Europa anului 1914 exista un echilibru al 
puterilor care din păcate a funcţionat prost în momentul decisiv. În Europa 
de după 1918 nu mai există nici un fel de echilibru, iar contradicţiile sunt 
mai puternice ca înainte de război. Statele Unite s-au spălat pe mâini, Franţa 
joacă un rol care o depășește, iar Germania și Rusia pândesc momentul 
când vor putea recupera ce au pierdut sau chiar mai mult decât atât. Europa 
central-orientală, complet fragmentară în urma dispariţiei Austro-Ungariei, 
se prezintă ca o pradă ideală. În faţa Germaniei, la 1914, se deschideau 
multe căi virtuale. După 1918, drumul se îngustează și conduce tot mai 
drept spre catastrofă. 

Sfârșitul războiului, mai întâi de toate, s-a dovedit pentru germani 
intolerabil, aproape de neînțeles. Germanii avuseseră impresia că aproape l- 
au câștigat, ca să afle a doua zi că în realitate l-au pierdut, și încă în mod 
dezastruos. Avuseseră convingerea că duc un război de apărare, ca să li se 
spună la sfârșit că tocmai ei fuseseră agresorii. Căpătaseră sentimentul — în 
bună măsură justificat — că civilizația germană atinsese un punct foarte înalt 
și se treziseră aruncaţi, fără menajamente, la marginea lumii civilizate. Nici 
un german nu putea accepta asemenea consecințe. Germania era 
„programată“ să-și ia revanșa. 


Nu Republica de la Weimar avea să o ţină în frâu.28 Se instalase de la o zi 


la alta în locul Imperiului, în condiţiile impuse de înfrângere, de valul 
revoluţionar și de abdicarea lui Wilhelm II. N-a fost niciodată prea iubită. 
Coloana vertebrală a regimului o alcătuiau social-democratii, și ei în criză 
de identitate. Renuntaserä să mai fie un partid revoluţionar, fără ca prin 
aceasta să-și atragă simpatia burgheziei, dar provocând o falie adâncă între 
ei și comuniști. La dreapta rămânea vie nostalgia imperiului, la extrema 
stângă nostalgia unei revoluţii care nu mersese până la capăt. Mulţi dintre 
germanii cu vederi de dreapta s-au raliat Republicii din rațiune sau din 
oportunism, nu din vreun sentiment republican; nici electoratul socialist nu 


era prea satisfăcut de o republică devenită mai mult burgheză decât socială, 
urmarea fiind, mai ales în anii crizei economice, erodarea voturilor 
tradiționale ale Partidului Social-Democrat. Scriitorii și artiștii — categorie 
influentă într-o perioadă de mare efervescenţă culturală —, eliberați de 
prejudecățile și constrângerile Germaniei imperiale, nu numai că nu lăudau 
noua stare de lucruri, dar își manifestau neadaptarea la societatea în 
mijlocul căreia trăiau. 

Guvernarea a fost ani de-a rândul asigurată de o coaliţie între social- 
democrați și două formaţiuni burgheze moderate: „Centrul“ și Partidul 
Democrat German. Cele trei partide au obţinut trei sferturi din sufragii în 
ianuarie 1919, dar au scăzut sub jumătate în 1920, și de atunci n-au mai 
avut niciodată majoritate absolută. Pentru a mai păstra ceva din ideea 
„imperială“ de stat, Constituţia republicană acordase puteri importante 
președintelui; acesta putea dizolva Reichstagul și îl numea pe cancelar fără 
să fie obligat să ţină seama de raportul de forte din legislativ. Cel dintâi 
președinte a fost social-democratul Friedrich Ebert. I-a urmat în 1925 
mareșalul Hindenburg, ales în turul al doilea de scrutin cu 48,3% din voturi, 
față de 45,3% obţinute de centristul Marx. Hindenburg, un aristocrat si un 
militar credincios tradiţiei imperiale, numai republican nu era; alegerea lui 
dovedea că o bună parte a corpului electoral rămânea sceptică (sau chiar de- 
a dreptul ostilă) față de simbolistica republicană. Hindenburg își va avea de 
altfel rolul lui în aducerea lui Hitler la putere, nu din vreo apreciere pentru 
micul caporal austriac, pe care el, mareșalul prusian, nu putea decât să-l 
privească de sus, ci din încă si mai puţină consideraţie pentru republica al 
cărei președinte era. Toate acestea nu vor să spună că Republica de la 
Weimar nu s-ar fi putut menţine, cu toate insuficientele ei: însă pe o mare 
calmă, sau moderat agitată, nu pe o mare în furtună. 

Nici economia germană n-a mai fost după război ceea ce fusese înainte: s- 
a dereglat, cum s-au dereglat toate. Nu e singura ţară care trece prin 
dificultăţi, dar nici o altă mare naţiune industrială n-a avut între 1918 și 
1933 atât de mulţi ani economici dezastruoși precum Germania. Firește, nu 
doar consecinţele războiului sunt la originea disfunctionalitätilor, dar partea 
lor, incontestabil, e substanţială. Din nou trebuie însă spus că rolul-cheie 
este al „reprezentărilor“ mai mult decât al ,realitätilor“. Dincolo de 
ponderea reală — de altfel imposibil de cuantificat — a efectelor înfrângerii, 
rămâne faptul că în percepţia germană constrângerile tratatului de la 


Versailles și îndeosebi reparaţiile de război au devenit cauza principală a 
sărăcirii ţării („Oamenii de afaceri în dificultate, profesorul prost plătit, 
muncitorul șomer, toţi au aruncat vina pentru necazurile lor pe 


reparaţii“27). 

Pentru a ţine în frâu tensiunea socială și potrivit propriei filozofii sociale 
și etatiste, Republica de la Weimar intervine în domeniile cele mai sensibile 
și ajunge să cheltuiască peste limita prudentei. Sume considerabile sunt 
îndreptate spre asistența acordată victimelor războiului (aproape 2,7 
milioane de invalizi, peste o jumătate de milion de văduve, peste un milion 
de orfani...). Costă mult și sprijinul pentru construcţia de locuinţe, unde 
criza e acută, în urma sistării construcţiilor în anii războiului, ca și prin 
afluxul refugiaților din teritoriile cedate. În sfârșit, e completat și amplificat 
sistemul de asigurări sociale, existent încă din vremea lui Bismarck. 
Presiunea asupra bugetului a fost enormă, cu riscul greu de ocolit al infla- 
tiei. Intervine în ianuarie 1923 ocuparea Ruhrului de către francezi, iar 
rezistența pasivă decretată de guvern împotriva ocupantului, cu oprirea 
transporturilor și a activităţilor industriale, provoacă aproape o paralizie 
economică. Inflaţia, deja în creștere, devine hiperinflatie, cu „recorduri“ 
neegalate în istorie. În ianuarie 1923, un dolar american valora nu mai puţin 
de 18 000 de mărci, dar era abia începutul; în noiembrie 1923 atinsese cota 
de 4 200 de miliarde de mărci! 

Situaţia se stabilizează în 1924, dar anii cu adevărat buni sunt puţini, doar 
până în 1928. Indicele producţiei industriale abia depășește nivelul din 1913 
(față de 100 în 1928, curba indică 98 în 1913, 37 în 1919, 70 în 1922). 
Creșterea nu a fost prea sănătoasă. Penuria capitalurilor — care nu 
abundaseră în Germania nici înainte de 1914 — devenise acută; de aici, 
necesitatea creditării externe și sensibilitatea la orice seism financiar pornit 
din afară. Marea criză economică atinge Germania încă înaintea celorlalte 
principale țări industriale, primele semne arătându-se în partea a doua a 
anului 1928. Dependentă îndeosebi de finanțarea americană, economia ger- 
mană a resimţit din plin în anii următori șocul crizei care a afectat Statele 
Unite. În raport cu indicele producţiei industriale de 100 în 1928, nivelul 
rămâne tot la 100 în 1929, pentru a se prăbuși la 87 în 1930, 70 în 1931, 58 
în 1932 și — început de relansare — 66 în 1933. Numărul șomerilor, în medie 
anuală, este de aproape 1,9 milioane în 1929, peste 3 milioane în 1930, 4,5 


milioane în 1931 și 5,6 milioane în 1932, ceea ce în procente înseamnă 
8,5% din populaţia activă în 1929 și 29,9% în 1932. Dezastrul de după 
război, urmat de o scurtă perioadă de speranţă, apoi de o nouă cădere: 
germanii au avut parte de un tratament de șoc de o rară violenţă. 

Ani de umilință se succed începând cu armistițiul din noiembrie 1918, 
pentru a culmina cu ocuparea Ruhrului în 1923. Deznodământul acestui din 
urmă episod e însă în defavoarea Franţei, care se trezește izolată fără a-și 
realiza vreun obiectiv. Se petrece o întorsătură: Germania preia iniţiativa și 
o va menţine cât timp la cârma politicii sale externe se va afla Gustav 
Stresemann (din 1923 până în 1929). Pariul lui Stresemann a fost acela de 
a-și readuce ţara în poziţia de putere de dinaintea Primului Război Mondial, 


nu prin forță, ci printr-o treptată înțelegere cu foștii învingători.28 O 
politică a pașilor mici: Germania trebuia să convingă de buna ei credinţă și 
să recâștige cu timpul măcar o parte din ceea ce pierduse, și poate chiar mai 
mult. Cu abilitate, Stresemann a știut să exploateze disensiunile franco- 
britanice, ca și dispoziţia pacifică și reconciliatoare a omologului său 
francez, Aristide Briand. În 1925, prin acordul de la Locarno, puterile 
occidentale garantează frontierele comune ale Germaniei, Franţei și Belgiei, 
lăsând implicit deschisă soluţia unor revizuiri spre est. În 1926, Germania 
este admisă în Societatea Naţiunilor, cu alte cuvinte iese din carantina 
politică de până atunci. Stresemann avea în vedere, pe termen ceva mai 
lung, obţinerea unei noi frontiere cu Polonia (în principal, recuperarea 
Danzigului și a  „coridorului“), unirea Austriei (Anschluss-ul) și 
redobândirea unui spaţiu colonial. În fapt însă, n-a reușit să atingă nici 
obiectivele care păreau mai simple: teritoriul Eupen, atașat abuziv Belgiei, 
recuperarea Saarlandului, fără să se mai procedeze la un referendum, și 
retragerea anticipată a trupelor franceze din Renania. În ce privește strategia 
lui Stresemann, opinia publică germană a fost împărţită, între cei care 
sperau că se va putea dobândi ceva, fie și cu prețul unor renuntäri, și cei 
care considerau că, intrând într-un joc „legalist“, Germania nu face decât să 
ratifice ordinea impusă de învingători. Iniţial speranţele au fost mai mari, 
spre sfârșit s-a accentuat însă sentimentul de insatisfactie. În fond, în ce 
privește problema crucială: recuperarea, fie și parţială, a teritoriilor 
pierdute, nu se realizase nimic! 


Ar fi izbândit Stresemann până la urmă? Greu de crezut: învingătorii n-ar 
fi acceptat să mutileze sistemul de la Versailles. La drept vorbind, 
alternativa era sau nici o revizuire, sau o revizuire radicală, însă nu cu 
mijloacele lui Stresemann, ci cu cele puse în acțiune de Hitler un deceniu 
mai târziu. Dar chiar în varianta cea mai optimistă i-ar fi trebuit abilului 
diplomat foarte mult timp pentru a obţine minime concesii și un timp 
liniștit, de consolidare a încrederii între puterile europene. N-a fost să fie 
nici una, nici alta. În 1929, Stresemann a murit pe neașteptate; avea doar 50 
de ani. O dispariţie, s-ar spune, simbolică. Nereușita lui deschidea calea 
unor abordări mai puţin diplomatice. Nu doar Germania, ca stat, ci și 
germanii, ca națiune, n-aveau deloc intenția să renunțe la obiective 
teritoriale pe care le considerau absolut justificate. 


Note 


36. Mai multe dintre informaţiile privitoare la Republica de la Weimar sunt preluate din cartea lui 
Christian Baechler, L'Allemagne de Weimar. 1919-1933, Paris, 2007. 

37. A.J.P. Taylor, Originile celui de-al doilea război mondial, lași, 1999, p. 48 (ediţia originară: 
The Origins of the Second World War, 1961). 

38. O excelentă analiză a demersului lui Stresemann, la Henry Kissinger, Diplomaţia, cap. XI: 
„Stresemann si revirimentul învinsilor“. 


Hitler și al Treilea Reich 


E instructiv de urmărit procentajul voturilor obţinute de naziști la alegerile 
legislative, din 1924 până în 1933. lată cum se prezintă: 


mai 1924 6.5% 

decembrie 1924 

mai 1928 26% 

septembrie 1930 18,39 

iulie 1932 37,4% 
noiembrie 1932 33,1% 


martie 1933 


Se constată lesne că perioada de relativ echilibru si de creștere economică 
dintre 1924 și 1928 nu le-a priit deloc. Criza economică, în schimb, i-a 
favorizat masiv. Chiar și așa, scorul cel mai ridicat obţinut a fost 37,4%. 
După care, la câteva luni, urmează un recul de câteva procente: 33,1%. Mai 
putin decât au înregistrat socialiștii și comuniștii împreună (doar că 
socialiștii și comuniștii nu mergeau împreună). Semn că Partidul Naţional 
Socialist își atinsese limitele. Scăderea, cu siguranță, ar fi continuat, odată 
cu semnele ieșirii din criză. Dacă Hitler nu reușea să ajungă la putere în 
ianuarie 1933 — așa cum s-au petrecut lucrurile —, nici n-ar mai fi avut vreo 
altă ocazie. Desigur, l-a ajutat democraţia. Fără vot universal și largi 
libertăţi politice, naziștii n-ar fi avut cum să ajungă atât de sus. Însă 
democraţia (pe fond de criză) nu le-a asigurat decât o treime din voturi. S-a 
adăugat sprijinul de conjunctură al unei drepte ostile Republicii de la 
Weimar, dar prea puţin apropiată de intenţiile revoluţionare ale nazismului: 
o dreaptă care a jucat greșit și s-a păcălit. Rămâne faptul că Hitler n-a avut 
niciodată o majoritate în Germania până când a devenit stăpânul ţării. Si 
alegerile din martie 1933 sunt semnificative: 43,9% din voturi, mai puţin de 
jumătate, în condiţii de intimidare, chiar de teroare, împotriva adversarilor 
politici. 

Naziștii au beneficiat în cursa lor pentru putere, la începutul anilor *30, de 
un vot masiv al clasei de mijloc și de o parte, mai mică, a voturilor 
muncitorești. Motivele pentru care s-au îndreptat spre nazism n-au fost însă 


acelea care s-ar putea presupune astăzi dintr-o lectură superficială a istoriei. 
Ideile fixe ale lui Hitler, exprimate în cartea sa programatică Mein Kampf 


(1925-1926), erau nimicirea evreilor și extinderea Germaniei cât mai 
departe spre Răsărit, prin distrugerea Rusiei. Rasa germană, purificată, avea 
astfel să populeze un întins imperiu. Aceste ţinte Fiihrerul le-a urmărit cu 
tenacitate odată ce a ajuns la putere. Însă prin ele, și doar prin ele, n-ar fi 
ajuns la putere niciodată. Câţi germani l-ar fi votat doar ca să scape de evrei 
sau pentru a coloniza Rusia? Problema germanilor era criza cu repetiție a 
societăţii în care trăiau și umilința în care îi împinsese sistemul de la 
Versailles. Perfect regizată de Goebbels, imbatabilul specialist al 
domeniului, propaganda electorală nazistă a mizat pe nemulţumirea pro- 
fundă și pe așteptările oamenilor, adaptându-și discursul, pe lângă temele 
generale, pentru fiecare categorie în parte. O Germanie puternică și unită, 
fără bariere între clase, fără conflicte sociale, o Germanie prosperă și 
reașezată între marile puteri ale lumii: aceasta era esența mesajului. 
Rasismul și antisemitismul, nucleul tare al doctrinei naziste, au fost lăsate la 
o parte sau în orice caz mult atenuate, socotite, pe drept cuvânt, 
contraproductive ca teme electorale. Nu numai că majoritatea germanilor n- 
au votat nazist, dar și majoritatea celor care au votat în acest fel n-au votat 
în fond pentru ceea ce constituia profilul specific al doctrinei naziste. A fost 
un vot al disperării și al speranţei. Plătit scump. 

În ce măsură s-au raliat germanii în anii următori regimului nazist? Pentru 
a răspunde la această întrebare, consultările electorale nu mai au nici o 
relevanţă; în 1938, 48 850 000 de alegători spun „da“ listei unice și doar 75 
000 se pronunță împotrivă. În crearea acestei aparente cvasiunanimitäti în 
jurul proiectului nazist a contat, firește, anihilarea opoziţiei. Liderii politici 
sau de opinie, socialiști, liberali, comuniști, universitari, evrei... sunt sau în 
închisori și lagăre, sau în exil. Au avut un impact, pe de altă parte, succesele 
regimului, care își ţine într-adevăr o parte din făgăduieli. Economia se 
relansează, șomajul scade de la aproape 6 milioane în 1932 la un milion 
spre sfârșitul anului 1937. Regimul face, se înțelege, mare caz de reușitele 
sale economice. Istoricii le-au mai redus ceva proporțiile. Şi fără nazism, 
Germania, odată ieșită din criză, ar fi înregistrat, ca și celelalte ţări, o 
creștere economică și o diminuare a șomajului. Este însă drept că, în 
condiţiile date, un regim totalitar a dispus de mijloace mai eficiente pentru a 
mobiliza resursele și oamenii. Marile lucrări, îndeosebi construcţia de 
autostrăzi, investiţiile în industria grea, în primul rând în fabricile de 
armament, au stimulat economia în ansamblul ei și au oferit numeroase 


locuri de muncă; reintroducerea serviciului militar obligatoriu avea, de 
asemenea, să contribuie la resorbtia șomajului. Pe baza unor estimări 
recente, socotind 100 nivelul PIB-ului în 1932, se ajunge în Germania, în 
1938 (fără Austria și regiunea sudetă) la 155, în timp ce Marea Britanie 


înregistrează numai 125, și Franţa, încă mai jos, doar 113.40 Au crescut si 
salariile, nu foarte mult, însă au crescut. În ansamblu și mai ales în 
comparație cu dezastrul anilor de criză, situaţia socială s-a îmbunătăţit 
sensibil, cu un preţ, este drept, pe măsură: pierderea libertăţilor. În același 
timp, punctele marcate de Hitler în plan european, prin anexarea teritoriilor 
germane (Austria și regiunea sudetă) și reafirmarea poziţiei de prim rang a 
Reichului nu puteau să nu dea satisfacţie unei naţiuni care simtise din plin 
umilinţa de la Versailles. 

Impresia este a unei aderări masive la politica lui Hitler, cel puţin în 
perioada marilor succese (erodată treptat în ultimii ani, odată cu întoarcerea 
războiului în defavoarea Germaniei). De aici s-ar putea trage uşor — prea 
ușor — concluzia unei responsabilităţi colective. Judecata s-ar cuveni să ţină 
seama de condiţia specifică a sistemelor totalitare. Nazismul nu poate fi 
privit doar în sine, ci în contextul unei tipologii pe care o regăsim și în Italia 
mussoliniană (deși în forme mai putin accentuate) si, cu prisosintä, în 
regimurile comuniste. Nu e deloc adecvată cântărirea comportamentului 
unei societăți „închise“ prin analogie cu valorile și reacţiile unei societăți 
„deschise“. O chemare la urne, de pildă, într-un regim totalitar, este o 
ceremonie unanimistă, și nicidecum o consultare electorală autentică. 
Imnurile de slavă înălțate conducătorului suprem sau partidului unic tin tot 
de ritual și nu definesc vreun grad anume de convingere. Oamenii sunt 
manipulati și în democraţii; dintotdeauna au fost manipulati! Dar, cel putin, 
în regimurile democratice, sunt manipulati în mai multe sensuri, ceea ce se 
traduce printr-o diversitate a opţiunilor. În totalitarisme se petrece o unică și 
masivă manipulare, al cărei rezultat e spălarea parțială sau totală a 
creierelor (imună la acest procedeu rămânând o minoritate destul de 
restrânsă). Sunt, desigur, și destui entuziaști, seduși de ceea ce percep a fi 
noua condiţie eroică a existenţei, sunt desigur și cei legaţi prin tot felul de 
interese și avantaje de regimul totalitar. Majoritatea formează însă o masă 
influentabilä și manevrabilă. De la bun început, există o teamă generalizată: 
individul se simte lipsit de apărare, prins într-un angrenaj implacabil, care-l 


poate zdrobi în orice moment. Decisivă, peste toate, e răsturnarea derutantă 
a reperelor. Lumea totalitarismelor se înfățișează ca o lume nouă, clădită pe 
criterii sociale și morale cu totul altele, opuse celor din lumea „anterioară“. 
Lasă impresia de a se instala definitiv în istorie, pe ruinele „lumii vechi“. 
Așa se prezintă „Reichul de 1000 de ani“, așa se prezintă comunismul, 
proclamat ca încununare a întregii evoluţii umane. Judecata individuală 
cedează în fața a ceea ce pare a fi verdictul istoriei (adesea, într-un 
schizofrenic amestec contradictoriu, definit de Orwell sub sintagma de 
„dublă gândire“). Istoria are întotdeauna dreptate. Puţini își păstrează 
deplina independenţă de spirit, încă și mai puţini au îndrăzneala — sau 
inconstienta — de a se opune efectiv. Activiștii regimului, instrumentele sale 
directe, sunt o minoritate. Dar și majoritatea îl susține în fapt, prin 
docilitatea cu care se supune comenzilor. O „responsabilitate colectivă“ 
există, așadar, dar nu ca urmare a unei opţiuni libere și voluntare si, în acest 
caz, a unei vinovätii pe măsură, ci în sensul unei alinieri pasive, în lipsa, 
reală sau aparentă, a oricărei alternative. Nu germanii sunt problema. 
Problema e mecanismul însuși al totalitarismului — în Germania, ca si 
pretutindeni unde asemenea regimuri au existat —, pe fondul fragilitätii 
convingerilor și comportamentelor umane. 

Loviturile de forță ale lui Hitler de până la război reprezintă doar o primă 
etapă a planului său de expansiune și dominație. Dacă le detașăm însă de tot 
ce a urmat, apar drept rezolvări, desigur brutale (dar se putea altfel?), ale 
imensei frustrări germane, rezultată din deciziile impuse la Versailles. 
Intrarea armatei germane în Renania, în martie 1936 — pe propriul teritoriu 
— confirma în fond un drept al oricărui stat suveran, care Germaniei îi 
fusese știrbit. Anschluss-ul — în martie 1938 — înfăptuia în sfârșit unirea 
Austriei cu Germania, un mai vechi deziderat al germanilor, ca și al 
austriecilor (ei înșiși germani!); ar fi fost, desigur, preferabil să se facă în 
condiții democratice, și nu ca încă un pas spre război întreprins de un regim 
totalitar. Dictatul de la Miinchen, din octombrie 1938, a fost o încălcare 
flagrantă a suveranității (Cehoslovaciei, însă nu trebuie uitat că 
Cehoslovacia însăși fusese o „invenţie“ a sistemului de la Versailles. 
Potrivit principiilor wilsoniene, aplicate celorlalte națiuni, regiunea sudetă 
s-ar fi cuvenit să fie considerată germană, și nu cehoslovacă. Totul arată 
urât fiindcă e vorba de Hitler, de metodele și de obiectivele sale, dar faptul 
că Germania își avea dreptatea ei în aceste dispute teritoriale n-ar trebui 


ignorat sau negat (fără ca o asemenea afirmaţie să însemne — mai e cazul să 
o spunem? — readucerea în actualitate a unor dosare definitiv închise). Dacă 
Versailles-ul ar fi fost întocmit altfel, nu s-ar fi ajuns aici, nici la Hitler, nici 
la al Doilea Război Mondial. Timiditatea Franţei și a Marii Britanii, care au 
cedat cu ușurință la München, se explică prin dorinţa de pace a guvernelor 
și opiniei publice din ţările respective, ceea ce le-a pus în netă poziţie de 
inferioritate în faţa unui dictator gata oricând să joace totul pe o carte. Dar 
explicaţia stă, parţial, și în lipsa de convingere a celor două puteri 
occidentale cu privire la validitatea Cehoslovaciei, și în recunoașterea tacită 
a faptului că exista totuși o parte de dreptate și în revendicările germane. În 
discuţie e problema de principiu, și nu strategia lui Hitler, căruia nici prin 
gând nu-i trecea să se limiteze la frontierele etnice: numai la câteva luni 
după Miinchen, întreaga Cehie a fost anexată, cu statutul de „protectorat“. 

În urma acestor anexiuni, Reichul ajunsese la o întindere de 637 000 km? 
și la o populaţie de aproape 87 milioane de locuitori, cu mult peste 
dimensiunile dinainte de 1918; populaţia era aproape la fel de mare cât a 
Marii Britanii (47 de milioane) și Franţei (42 de milioane) la un loc. Dacă 
Hitler s-ar fi oprit aici, Germania ar fi rămas, de departe, cea mai mare 
putere europeană. Desigur, din proiectul pur „german“ mai rămânea de 
recuperat Danzigul; a fost de altfel picătura care a revărsat paharul: Marea 
Britanie și Franţa n-au mai acceptat această nouă pretenţie, care viza de fapt 
întreaga Polonie (destinată a fi împărțită între Germania și Uniunea 
Sovietică) și așa s-a ajuns la al Doilea Război Mondial. Hitler n-avea nici 
cea mai mică intenţie să se oprească: împlinirea unităţii naţionale germane 
nu însemna pentru el sfârșitul, ci începutul unui proiect de mult mai mare 
anvergură. Marea majoritate a germanilor s-ar fi mulțumit cu siguranță cu 
ceea ce se realizase; vrând-nevrând, au trebuit să-l urmeze. Nimeni nu i-a 
întrebat și, chiar dacă i-ar fi întrebat, răspunsurile într-un regim totalitar se 
știu dinainte. 

Cu Polonia, lucrurile sunt rezolvate repede; decisiv înfrântă, în numai trei 
săptămâni, jumătatea ei occidentală (cu Varșovia) e anexată Reichului. În 
iunie 1940, Franţa e scoasă din război, o parte ocupată direct de armata ger- 
mană, cealaltă parte, în sud, sub autoritatea guvernului de la Vichy, 
dependent la rându-i de puterea învingătoare. Armatele germane mai 
invadaseră între timp Danemarca și Norvegia, Olanda, Belgia și 
Luxemburgul. Proiectul unei invazii în Marea Britanie avea însă să eșueze, 


„bătălia Angliei“ soldându-se cu pierderi dureroase pentru aviația germană; 
condiţia lor insulară îi salva încă odată pe britanici. Întrebarea revine: ce s- 
ar fi întâmplat dacă Hitler se oprea aici? Răspunsul este că avea șanse mari 
să câștige războiul, sau cel puţin să nu-l piardă. Spre răsărit, Uniunea 
Sovietică ar fi stat liniștită, satisfăcută de ceea ce îi oferise pactul 
Ribbentrop-Molotov din august 1939; Polonia orientală, ţările baltice, 
Basarabia si Bucovina de Nord răpite României... Anglia cu greu ar fi putut 
fi scoasă din luptă, doar că nici Anglia nu avea cum să scoată din luptă 
Germania. Nici intrarea în război a Statelor Unite n-ar fi avut un efect 
decisiv. Cu forțele germane concentrate în întregime pe frontul de vest, o 
invazie anglo-americană devenea cu totul problematică. 

Logica aceasta nu era și a lui Hitler. Războiul lui trebuia să fie, cu orice 
pret, războiul, războiul total, războiul de nimicire, împotriva Uniunii 
Sovietice (aliatul provizoriu din 1939). Hitler sperase de altfel că francezii 
și britanicii vor ceda în chestiunea Poloniei, aşa cum cedaseră mai înainte în 
momentul Anschluss-ului și apoi al dezmembrării Cehoslovaciei. El nu a 
vrut război cu Franţa și cu Anglia, cu atât mai puţin cu Statele Unite. Cu 
Franţa, e drept, trebuiau reglate socotelile, Alsacia-Lorena, și mai cu seamă 
neuitata umilință de la Versailles, care i se datora în cea mai mare măsură. 
Pentru Hitler, aceasta rămânea totuși o chestiune secundară. Cu Anglia, țară 
și ea de „rasă“ germanică, ar fi dorit mai curând o alianţă, o înţelegere 
vizând împărţirea lumii: Angliei, mările, Germaniei, continentul. 

Încă din Mein Kampf, Hitler îşi exprimase convingerea, la care n-a 
renunțat nici un moment, potrivit căreia Germania nu mai trebuia să-și 
conceapă expansiunea spre vest și spre sud, ci spre răsărit. S-a trezit fără să 
vrea cu un război în vest, pentru un prim pas făcut spre răsărit, prin 
desființarea Poloniei. Ideea lui era că Germania, așa cum se înfățișa ea, nu 
putea fi socotită cu adevărat o mare putere. Nu fusese o mare putere nici la 
1914 (de aceea, înfrângerea), nu devenise o putere suficient de mare nici 
măcar prin anexiunile succesive din 1938-1939. Päri mari, și doar cu acelea 
se putea face comparatia, erau Imperiul Britanic, în felul său, deși mult prea 
fragmentat, și mai ales întinsele puteri continentale: Statele Unite, Rusia și 
China. Dintre toate, Statele Unite erau modelul de urmat. Interesant de 
constatat cât de sensibilă a fost Germania la diverse modele imitate 
succesiv. Mai întâi, s-a mulţumit să ia locul Franței, ca putere continentală. 
Apoi a râvnit la poziţia Angliei, de putere maritimă și colonială. Odată cu 


Hitler, Statele Unite trec în prim-plan: o parte întreagă de continent, 
populată de coloniști de rasă „nordică“, în detrimentul indienilor autohtoni, 


expulzați de pe pământurile lor sau, pur și simplu, exterminați. 4 Hitler se 
pasionase în adolescență de romanele de aventuri ale lui Karl May cu 
subiecte din vestul sălbatic și din războaiele cu indienii, acestea aflându-se 


în bună parte la originea interesului său pentru spaţiul american.42 Frus- 


trarea pricinuită de înfrângerea din 1918 și-a găsit la el o soluţie tocmai prin 
raportarea la imaginarul său american. Pentru cei mai multi germani ar fi 
fost de ajuns ca ţara lor să-și recapete poziţia din 1914. Pentru Hitler, 
dimpotrivă, frontierele din 1914 nu însemnau o rezolvare, nici măcar 
extinse prin includerea teritoriilor germane limitrofe. S-ar fi ajuns din nou 
la situaţia care se soldase cu înfrângerea Germaniei, nimic mai mult. 
Singura soluţie era ca Germania să devină o Americă a Europei, un stat care 
să stăpânească cea mai mare parte a continentului, și nu prin simpla 
confederare a unor popoare puse sub dominaţia ei (așa cum se prezentau 
scopurile germane în Primul Război Mondial), ci prin popularea cu element 
germanic a unor teritorii care urmau să fie „curățate“ de prezenţa celorlalți. 


Un asemenea proiect nu putea să poarte decât un nume: Rusia. 42 Aici, și 
doar aici, se aflau acele întinderi nesfârșite de care avea nevoie Reichul 
pentru a deveni o ţară cu adevărat mare, ca și o populaţie de calitate socotită 
inferioară, menită a fi alungată, adusă în stare de sclavie sau exterminată. 
După logica strictă a războiului, Hitler a greșit, declanșând în iunie 1941 
războiul împotriva Uniunii Sovietice, atunci când continua încă războiul cu 
Marea Britanie și când se întrevedea deja intrarea în conflict a Statelor 
Unite. Nu a greșit însă cu nimic potrivit propriei sale logici. Misiunea lui 
istorică era să întindă stăpânirea germană peste stepele rusești. Considera nu 
mai puţin că o victorie asupra Rusiei, pe care o credea rapidă, punându-i la 
dispoziţie imensele resurse ale acestei ţări, îi va consolida șansele și în 
înfruntarea ulterioară cu anglo-americanii. Rușii însă au rezistat, așa încât 
Germania a ajuns, ca și în Primul Război Mondial, să lupte pe două 
fronturi, sau chiar pe trei, socotind la un moment dat și frontul din Italia. Un 
asemenea război nu putea fi decât pierdut. 

Desigur, Hitler n-a inventat din toate piesele expansiunea spre Răsărit. 
Drang nach Osten a fost o constantă a istoriei germane: partea răsăriteană a 
Reichului se întindea pe teritorii cândva slave, iar insulele germane 


răspândite până la Volga păreau a indica drumul unui viitor marș glorios. În 
preajma Primului Război Mondial, persoane sau organizaţii mai 
înfierbântate, precum „Liga pangermană“, au imaginat și vagi proiecte de 
anexări și colonizări spre Baltica și Polonia (deși, în fapt, germanii nu 
reușiseră până la capăt nici colonizarea internä, în zonele estice ale 
Reichului, unde se menținea încă o majoritate poloneză). Chestiunea a 
devenit de actualitate în anii războiului, pe măsura înaintării trupelor 
germane pe țărmurile Balticei, în Bielorusia și Polonia și, încă și mai mult, 
în urma păcii de la Brest-Litovsk. În viziunea lui Ludendorff, Crimeea ar fi 
fost locul ideal pentru o colonizare germană. Responsabilii politici s-au 
arătat însă reticenti, din grija de a nu stârni susceptibilitätile popoarelor care 
tocmai se desprinseseră de fostul imperiu al țarilor: cum să atragi Ucraina 
plănuind colonizarea Crimeii? Imposibil de spus cât de departe ar fi mers 
expansiunea est-europeană a Germaniei în cazul victoriei definitive. În anii 
Republicii de la Weimar, doi autori cu deosebire au contribuit la dezbaterea 
în jurul „spaţiului vital“ (Lebensraum): „geopoliticianul“ Karl Haushofer, 
profesor la Universitatea din München, ale cărui argumente, prin 
admiratorul său Hess, au putut ajunge la Hitler, și Hans Grimm, autorul 
romanului cu titlu explicit Volk ohne Raum („Un popor fără spaţiu“), 
publicat în 1926 și devenit un bestseller. Însă, în ce privește stricta 
expansiune teritorială, Haushofer nu mergea mai departe de unificarea 
tuturor teritoriilor germane și restaurarea imperiului colonial, iar Grimm era 


preocupat strict de colonii. 44 Cum se vede, chiar dacă a preluat tendinţe 
existente, Hitler a mers incomparabil mai departe: de la o Europă de Est, 
zonă de influenţă și hinterland economic al Germaniei, la o Europă de Est 
anexată și colonizată. 

Să mai spunem că istoria i-a atras încă o dată pe germani într-o cursă. 
Când a început războiul, supușii Fiihrerului nu s-au arătat prea optimiști și 
până și generalii aveau îndoieli. Înfrângerea, cu o ușurință neînchipuită, a 
armatei franceze, considerată cea mai bună din lume, a creat, deodată, un 
sentiment de invincibilitate și l-a propulsat pe Hitler, în propriii săi ochi, ca 
și ai altora, în postura de geniu militar fără egal. Cu puţin înainte, imensa 
Rusie fusese la un pas de înfrângere în războiul cu mica Finlandă: un 
examen penibil pentru Armata Roșie! Dacă Franţa ar fi rezistat mai bine, iar 


Rusia i-ar fi înfrânt fără efort pe finlandezi, poate că și Hitler s-ar fi gândit 
mai temeinic la pașii următori. Dar așa, cum să se îndoiască de succesul 
campaniei din Răsărit? 

În lunile care au urmat invadării Rusiei (vara şi toamna anului 1941), 
Hitler se delecta evocând, în faţa invitatiilor săi, grandioasele proiecte 
răsăritene. O reţea de orașe și de sate germane, precum și de căi rapide de 
comunicaţie, avea să acopere fostul spaţiu sovietic. Slavii urmau să rămână 
în afara civilizaţiei — într-un fel de rezervaţii, s-ar spune — și, zbătându-se în 
lipsuri, să piară treptat de boli și de mizerie (iarăși, analogia cu indienii 
americani). În douăzeci de ani, coloniștii vor fi douăzeci de milioane. Peste 
un secol, populaţia slavă va fi fost complet înlocuită prin germani. S-a 
adoptat oficial în iulie 1942 un „Plan general pentru Răsărit“. Se prevedea 
evacuarea (spre est), a peste 30 de milioane de oameni: 80-85% din 
populaţia poloneză, 64% din populaţia ucraineană și 75% din populaţia 


bielorusă. Le-ar fi luat locul 10 milioane de germani. Şi era numai 
începutul! 

E straniu cum Hitler nu și-a dat seama de diferența enormă de nivel 
istoric, demografic, social, tehnologic, între triburile răzlețe ale indienilor 
americani și masivul imperiu al Rusiei. I-a subapreciat în asemenea măsură 
pe ruși, încât, împotriva oricărei raţiuni militare, a lansat ofensiva în 1941 
nu într-o singură direcție decisivă, ci în trei direcţii: spre Leningrad, 
Moscova și Kiev, iar în anul următor și-a divizat din nou forţele între 
Stalingrad și Caucaz. Un sprijin preţios pentru germani ar fi fost atragerea 
popoarelor dominate de ruși, în primul rând a celui mai mare dintre ele, 
ucrainenii. S-a schițat o asemenea strategie, dar nu a mers prea departe: nu 
ucrainenilor avea Hitler intenţia să le ofere teritoriile cucerite! 


Note 


39. Richard J. Evans, op. cit., vol. I, p. 528. O serie de informaţii sunt extrase în continuare din 
această lucrare. 

40. Procente calculate pe baza statisticilor realizate de Angus Maddison, op. cit., pp. 428-429. 

41. O abordare originală, în sensul analogiei cu Statele Unite, la Philip Eidelberg, „German 
National Socialist Foreign Policy Aspirations (1919-1941), în History B.A. Honours Guide, Inter- 
national Relations, 1890-1945, ed. P.G. Eidelberg and B.J. Liebenberg, Dept. of History, University 
of South Africa, 1977, pp. 143-161. 


42. Interesul cu totul special al lui Hitler pentru romanele lui Karl May este subliniat și de 
biograful său lan Kershaw care arată că pasiunea din copilărie s-a prelungit Si în perioada când, 
cancelar al Reichului, „continua să citească povestirile lui May, recomandându-le și generalilor săi, 
cărora le reproșa lipsa de imaginaţie“ (lan Kershaw, Hitler, vol. I (1889-1936), Londra, 2001, prima 
ediţie, 1998), p. 15. 

43. Argumente avansate în Mein Kampf; vezi Adolf Hitler, Mein Kampf. Lupta mea, ed. Beladi, f. 
loc., f.d., vol. II, cap. XIV, „Orientarea către Est sau politica Estului“, pp. 229-251. 

44. Cu privire la originile expansionismului nazist, în dubla versiune Weltpolitik (politica 
mondială) și Lebensraum (spaţiul vital), lucrarea lui Woodruff D. Smith, The Ideological Origins of 
Nazi Imperialism, Oxford, 1986. 

45. Detalii la Richard J. Evans, op. cit., vol. III, partea a doua, cap. 7, paragraful II. 


„Soluţia finală“ 


Grozăvia tratamentului aplicat evreilor constituie în prezent capitolul cel 
mai des invocat din istoria celui de-al Treilea Reich. Pare aproape de 
necrezut până unde s-a putut ajunge, însă, în fond, totul este explicabil, nu 
în logica normală, desigur, ci potrivit logicii perverse a nazismului (și a lui 
Hitler în particular). Problema evreiască se integrează, de fapt, pentru 
naziști, într-o filozofie mai cuprinzătoare a raselor. Pe urmele lui Gobineau 
și Chamberlain, Hitler consideră că singurii creatori autentici de civilizaţie, 
pretutindeni în lume, sunt arienii. Evreii sunt întru totul opusul lor: lipsiţi de 
spirit creator, egoiști, parazitari și subversivi. Sângele arian a rămas predo- 
minant doar la popoarele germanice. În alte părți, amestecul rasial a 
dizolvat minoritatea creatoare ariană. Nimic mai destructiv decât metisajul. 
Rusia a apărut si s-a consolidat timp de secole, prin virtutiile elementului 
germanic, care a catalizat o masă slavă de calitate inferioară; nucleul acesta 
conducător a dispărut, și i-a luat locul, în Rusia bolșevică, elementul 
evreiesc dizolvant. În felul acesta, Rusia se apropie de pieire. Un fenomen 
de metisaj se petrece și în Franţa, prin aportul de „sânge“ negru din colonii; 
se întrevede un imens teritoriu, de la Rin până în Congo, populat de o rasă 
mulatră: teribilă degradare! Pentru Germania, nu există altă șansă decât 
cultivarea purității rasiale. O strategie cu multiple fațete. Trebuiau eliminaţi 
cei cu tare biologice: handicapati, homosexuali... Trebuiau eliminaţi țiganii. 
Dar, mai cu seamă, evreii. Din motivele mitologice pomenite, ca și din 
motivul mai concret — care infirma în fapt presupusul parazitism și lipsa de 
creativitate — al prezenţei lor, cu o pondere semnificativă, în sectoare-cheie 
ale societăţii și culturii germane. Ascensiunea evreilor chiar în inima cetăţii 
— dovadă că până la 1933 Germania n-a fost chiar atât de antisemită — 
desemna în ei „ţapul ispăşitor“ ideal pentru toate eșecurile înregistrate de la 
sfârșitul Primului Război Mondial și până la venirea lui Hitler la putere. Tot 
ce s-a întâmplat cu evreii a fost pus la cale de un grup restrâns de persoane, 
executat de asemenea de o minoritate și, din păcate, acceptat tacit de o 
majoritate de germani, care n-au știut sau n-au știut decât partial, și asta 
fiindcă n-au vrut să știe, deoarece așa i-a condiționat psihologia totalitaris- 
mului. Același gen de atitudine întâlnită și în ţările comuniste în raport cu 
crimele comunismului. 


Trebuie admis că, într-o primă etapă, nazismul lui Hitler a fost mai puţin 
exterminator decât comunismul lui Lenin și Stalin. Acesta din urmă are o 
prioritate incontestabilă la capitolul crimelor în masă, chiar dacă nu e 
convingătoare teza potrivit căreia nazismul s-ar fi inspirat din exemplul 


său; nazismul a fost mânat de propria concepţie și de propriul impuls, 


într-o societate totuși de tip occidental, unde, de bine de rău, se mai păstra 
ceva dintr-o tradiţie de legalitate, care n-a existat nicicând în Rusia. Fapt 
este că, până la război, tactica nazismului a fost aceea de a le face evreilor 
viața de nesuportat, pentru a-i determina să părăsească ţara. Au fost scoși 
din universităţi, din școli, din funcţiile publice și, treptat, din mai toate 
sectoarele de activitate, li s-a retras, prin legile de la Nürnberg, cetăţenia 
germană (1935); n-au lipsit nici episoadele violente, culminând, în „noaptea 
de cristal“ (9-10 noiembrie 1938), cu incendieri de sinagogi, distrugeri de 
magazine si evrei asasinați sau maltratati. Până la 1 septembrie 1939, cam 
400 000 de evrei au părăsit Germania, ceea ce însemna majoritatea 
populaţiei evreiești. 

Odată cu invadarea Poloniei si anexarea jumätätii ei occidentale, în 
septembrie 1939, aproape două milioane de evrei polonezi intră între 
frontierele Marelui Reich. Era deja o problemă mult mai greu de rezolvat 
decât fusese împingerea spre emigrare a evreilor germani. S-au imaginat 
scenarii iluzorii, precum deplasarea lor spre est (dar trebuia mai întâi 
cucerită Rusia!) sau, și mai departe, în Madagascar, parte a imperiului 
colonial al Franţei înfrânte. În aşteptarea unei soluţii, au fost înghesuiți în 
ghetouri, în condiţii incredibile de mizerie, unde multi și-au găsit sfârșitul. 

Etapa ultimă se profilează în strâns raport cu războiul împotriva Uniunii 
Sovietice, început în iunie 1941. „ludeo-bolșevicii“ erau primii care 
trebuiau eliminaţi din teritoriul ocupat; masacrele s-au ţinut lanţ. Spre 
sfârșitul anului 1941, înfrângerea în fata Moscovei a ruinat iluzia Blitzkrieg- 
ului; victoria se îndepărta, războiul avea să se prelungească și nu mai era de 
ignorat nici varianta unui sfârșit defavorabil pentru Germania. În aceste 
condiţii, ale unui război generalizat și de durată, evreii nu mai aveau cum și 
unde să fie evacuaţi. În urma ocupării Poloniei răsăritene și a Ucrainei și 
Rusiei occidentale, numărul lor, în teritoriul controlat de germani, se 
ridicase la vreo 5 milioane. Proiectul nazist de a scăpa de evrei se asocia 


xec 


acum cu proiectul mai larg de „purificare etnică“ a unui spațiu întins spre 


Răsărit; după evrei, urmau slavii, polonezii sau rușii (supuși deja și ei unui 
început de genocid). Se adăugau, din punct de vedere nazist, și alte motive. 
Hitler îi avertizase pe evrei că vor plăti dacă America va intra în război; 
înţelegea acum să se ţină de cuvânt. Războiul prelungindu-se, tot mai multi 
germani piereau pe front. Şi mureau și tot mai multi civili, în orașele 
germane, în urma bombardamentelor anglo-americane. Pentru regimul 
nazist ar fi fost de neconceput ca germanii să dea un tribut mai mare de 
sânge decât evreii. lar ipoteza unei eventuale înfrângeri nu făcea decât să 
accentueze urgenţa eliminării lor: cel puţin asta trebuia să rămână din opera 
lui Hitler, nu li se putea permite să supravieţuiască Reichului. Suficiente 
argumente pentru a motiva trecerea — decisă spre sfârșitul anului 1941 și la 


începutul anului 1942 — la noua fază a unei exterminări sistematice. 47 


Cele două proiecte exterminatoare, nazist și comunist, au determinări 
similare, în ciuda diferenţelor. Comuniștii își propun să elimine dușmanul 
de clasă, iar naziștii, dușmanul de rasă. Crimele naziste sunt practicate 
metodic, într-o organizare de tip industrial, ceea ce le dă un aer și mai 
sinistru, deși, în ce privește numărul total al victimelor, comunismul stă de 
departe pe primul loc (beneficiind, e drept, de mai mult timp și de mai mult 
spațiu decât experimentul nazist). Ceea ce apropie ambele sisteme este 
imaginarul ieșirii din istorie și al inaugurării unei ere postistorice de 
armonie și perfecţiune, în sens universalist la comuniști, în sens rasial și 
etnic la naziști. Construcţii de tip milenarist, variante secularizate ale mai 
vechilor scenarii milenariste de factură religioasă, vizând schimbarea din 
temelii a lumii; deloc întâmplător, lucrurile au luat o asemenea întorsătură 
în Rusia și în Germania, două societăţi, altminteri foarte diferite, dar unde, 
în egală măsură, clocoteau contradicţiile și resentimentele. Perfectiunea de 
mâine trece prin violenţa de azi. Corpul social (sau rasial) trebuie purificat. 
Printre călăi, se întâlnesc si monștri sadici, cărora chiar le place să tortureze 
și să ucidă. Cei mai multi sunt însă banali funcţionari ai noii ordini (cazul 
tipic al lui Eichmann). Nu ucid din plăcere, ci din datorie. Au o misiune 
istorică de îndeplinit. Pagina trebuie întoarsă cât mai repede, pentru a se 
instaura definitiva armonie. 


Note 


46. Punct de vedere susținut de Ernst Nolte, într-o carte controversată: Războiul civil european. 
1917-1945. National-socialism și bolsevism, București, 2005 (ediţia originară: Der Europăische 
Biirgerkrieg. 1917-1945. Nationalsozialismus und Bolschewismus, Frankfurt am Main, 1987). 

47. O periodizare a „soluţiei finale“, la Florent Brayard, La „solution finale de la question juive“. 
La technique, le temps et les categories de la decision, Paris, 2004. 


Germania, printre victime? 


Nenorocirea abătută de naziști asupra lumii a trecut într-un plan secundar, 
abia perceptibil, suferințele pe care, nu în mică măsură, le-au îndurat 
germanii înșiși. După cum vinovăția germană a acoperit aproape în 
întregime partea de vinovăţie a celorlalți. „Reechilibrarea“ se petrece încet, 
cu prudenţă și cu destulă ipocrizie. Printre altele, se exprimă temerea că 
punerea în evidență a crimelor săvârșite de alţii sau compasiunea arătată 
pentru victimele din partea germană ar avea ca obiectiv sau ca rezultat 
relativizarea crimelor nazismului, așezarea lor pe același plan cu 
numeroasele fărădelegi comise de-a lungul istoriei. Istoricul nu mai poate 
accepta să fie prizonierul unei asemenea dialectici. A venit timpul în 
Europa de astăzi ca responsabilitätile istorice să fie cântărite cu mai mult 
echilibru și cu mai multă detașare. 


Ar fi indecent să se conteste legitimitatea sentinței de la Nürnberg.48 
Oamenii aceia, care au însângerat Europa si au trimis la moarte, cu sânge 
rece, milioane de semeni ai lor, meritau să plătească, și doar o singură dată, 
cu propria viaţă. Dacă sentinţa este justificată, aceasta nu înseamnă că totul 
a fost în regulă cu tribunalul de la Nürnberg. Soluţia cea mai putin 
contestabilă s-ar fi înfățișat sub forma unui tribunal cu adevărat 
internaţional; or, a fost un tribunal al puterilor învingătoare și, mai precis, al 
marilor puteri din tabăra victorioasă (Statele Unite, Uniunea Sovietică, 
Marea Britanie si Franţa). Desigur, ţări neutre rămăseseră puține, dar, într-o 
formulă mai echitabilă, s-ar fi cuvenit să se apeleze si la judecători neutri si 
chiar la judecători germani. Încă o dată, rezultatul nu e de contestat, dar 
metoda poate să fie. Ca și faptul că tribunalul și-a întocmit singur propriile 
norme juridice, în timp ce o regulă bine cunoscută de drept stipulează că 
nimeni nu poate fi judecat decât pe baza unor legi deja în vigoare în mo- 
mentul comiterii faptelor. Din cele patru capete de acuzare: conspirație, 
agresiune împotriva păcii, crime de război, crime împotriva umanităţii, 
primele două nu se înfățișau prea convingător; după unii autori, absenţa lor 
ar fi fost în avantajul acuzării, prin concentrarea asupra punctelor 3 și 4, 
greu de contestat („conspiraţia“ era un concept familiar doar juristilor 
anglo-saxoni si destul de neclar pentru ceilalţi, iar „agresiunea împotriva 


păcii“ simplifica prea mult, în defavoarea Germaniei, problematica istorică 
a originilor celui de-al Doilea Război Mondial; era o problemă cu care să-și 


bată capul istoricii și mai puţin potrivită pentru dezbaterile unui tribunal).42 
Prezenta sovieticilor în tribunalul de la Nürnberg a fost în acelasi timp 
justificată si sfidätoare; și-ar fi găsit locul la fel de bine printre acuzaţi ca 
printre acuzatori. Pe de o parte, dăduseră cele mai mari jertfe, și militare, și 
civile, în războiul antihitlerist, pe de altă parte, reprezentau un regim nu mai 
puţin criminal decât cel nazist; ca să nu mai vorbim de faptul că războiul s-a 
declanșat în 1939 ca urmare a încheierii unei alianțe de facto între Hitler și 
Stalin. Au avut, printre altele, nerușinarea să pună în seama germanilor 
masacrul de la Katyn, al mai multor mii de ofițeri polonezi, despre care se 
știe și se știa și atunci că a fost ordonat de Stalin. Sovieticii au cerut de 
asemenea pentru toți cei judecaţi pedeapsa cu moartea (soluţie care le 
intrase în reflex!) și au fost foarte nemulţumiţi când unii dintre acuzaţi, prin 
decizia majoritară a celorlalţi judecători, au fost condamnaţi numai la 
închisoare, iar unii chiar achitati (cei mai clementi s-au dovedit judecătorii 
francezi, deși, dintre ţările occidentale, Franţa suferise cel mai mult de pe 
urma nazismului). Crimele de război ale aliaţilor nu le-a judecat, firește, 
nimeni. Rușii comiseseră nenumărate acte de barbarie în teritoriile pe care 
le ocupaseră, în Germania cu deosebire. Dar și anglo-americanii aveau o 
pată pe conștiință: bombardamentele aeriene, îndreptate în mare parte 
împotriva populaţiei civile. Germanii dăduseră tonul la Varșovia, la 
Rotterdam, la Londra și Coventry. Englezii și americanii amplificaseră însă 
cu mult această strategie de frângere a moralului prin terorizarea populaţiei 
civile. În consecință, la Nürnberg nici n-a fost vorba de așa ceva: e singurul 
gen de crimă, pe care și germanii îl comiseseră, dar pentru care n-au fost 
acuzaţi! 

Neincriminate juridic, bombardamentele anglo-americane ar trebui supuse 
unei drastice judecăţi morale și istorice. La Dresda, în zilele de 13—14 
februarie 1945, au pierit sub bombe vreo 40 000 de oameni. Comparatia, 
care s-a putut sugera, cu Auschwitzul este nepotrivită. Auschwitzul a fost, 
incontestabil, o crimă de mult mai mari proporţii și cu siguranță mai 
sordidă, atât prin mijloacele folosite, cât și prin țelul urmărit al anihilării 
unei întregi comunități. Dar, dacă Auschwitzul a fost o crimă mai mare, nu 
înseamnă că Dresda nu a fost o crimă. Puţine orașe germane au scăpat de 


acest calvar. Vizate au fost, firește, obiective militare sau industriale, dar, 
într-o măsură considerabilă, populaţia civilă (este ceea ce s-a petrecut, la 
scară mai mică, și în România, îndeosebi bombardamentul de la 4 aprilie 
1944 asupra Bucureștiului, soldat cu 3 000 de morţi). Numărul victimelor 
civile (majoritatea femei și copii), în Germania, este apreciat, cu destulă 
aproximaţie, la a fi în jur de 500 000 de persoane. Istoricul Jörg Friedrich a 
stârnit senzaţie publicând în 2002 o carte minuţios documentată despre 


„incendiul“ care a mistuit orașe și oameni.20 Spunea ceea ce se știa prea 


bine, dar timp de decenii nu se pomenise decât într-un registru discret, din 
grija desigur de a nu se „relativiza“ crimele naziste prin aducerea în discuţie 
a unor crime „concurente“. 

Pentru regimul sovietic, evident, oamenii nu contau, nu numai germanii, 
dar nici rușii. Stalin a forțat cucerirea Berlinului, cu preţul mai multor 
pierderi sovietice decât au fost pierderile germane (raportul pierderilor 
umane a fost în tot cursul războiului mult în defavoarea sovieticilor). În 
asemenea condiţii, ce respect li se putea acorda germanilor din teritoriile 
intrate sub controlul Armatei Roșii? S-a manifestat din plin și dorinţa de 
răzbunare, dorința de a da dușmanilor o lecţie pe care să n-o uite generații 
de-a rândul. Era si uluiala unei societăţi putin evoluate (cel putin la nivelul 
ei de jos), intrată brusc în contact cu o ţară mult mai avansată în civilizaţie. 
A devenit proverbială atracţia irezistibilă a rușilor pentru ceasurile de mână, 
primele obiecte pe care le confiscau. Tot ce putea fi luat a fost luat. Mulţi 
civili au fost uciși fără vreun motiv, în afara jafului sau a răzbunării. Iar 
femeile violate într-o proporție nemaiîntâlnită: violuri în genere colective, 
săvârșite sub supravegherea atentă a ofițerilor și încheiate uneori cu 
uciderea victimei. S-a avansat cifra de 1 400 000 de femei violate, 
majoritatea în repetate rânduri. Dincolo de simpla satisfacere a instinctelor, 
era un ritual menit să desăvârșească umilinţa învinșilor. Un mare număr de 
germani, militarii căzuţi prizonieri, firește, dar și civili, au ajuns în lagărele 
sovietice, unde o bună parte şi-au sfârșit zilele, abia după un deceniu, în 
1955, fiind eliberaţi supraviețuitorii. Alţii, și nu numai naziști, au fost 
internaţi chiar în zona sovietică de ocupaţie, inclusiv în fostul lagăr nazist 
de la Buchenwald; și dintre aceștia au pierit zeci de mii. Germanii nu se 
purtaseră mai bine în Uniunea Sovietică, probabil chiar mai rău. Dar erau 
acum supuși oprobriului lumii și unii dintre ei aveau să cunoască ștreangul, 


pe când un imn de slavă se înălța către „glorioasa armată sovietică elibe- 
ratoare“. 

Partea estică a Germaniei — Pomerania, Prusia Orientală, Silezia — a fost 
retezată și încorporată în Polonia, un mic teritoriu revenind și Uniunii 
Sovietice, cu orașul Königsberg (patria lui Kant), devenit Kaliningrad (după 
numele mai putin onorabil al unui lider bolșevic, unul dintre puţinii crutati 
de Stalin). Din aceste locuri, ca și din fâșia sudetă a Cehoslovaciei, au fost 
expulzați toţi etnicii germani. Era totuși pământul lor, de mai multe secole. 
Argumentul că mai înainte de germani locuitorii fuseseră slavi este absurd 
și lipsit de onestitate: ar însemna să se refacă întreaga hartă a continentului, 
luând eventual ca reper anul 1000 (sau, în varianta mussoliniană, epoca 
Imperiului roman!). În total au fost evacuaţi — socotindu-i și pe cei care 
fugiseră deja de teama Armatei Roșii — vreo 11 milioane de germani. 
Iniţiativa a aparținut sovieticilor, dar nici aliaţii occidentali nu s-au 
împotrivit. E cea mai amplă purificare etnică pe care a cunoscut-o Europa. 
laräsi se poate spune — si cu deplin temei — că germanii ar fi procedat si mai 
rău. Dar asta nu face ca lucrurile să arate mai echitabil. Subiectul continuă 
să fie abordat cu destulă discreţie. În atât de detaliata sa istorie a celui de-al 
Treilea Reich, Richard J. Evans îi acordă abia câteva rânduri, fără să riște 
vreun comentariu. Evident, subiectul e delicat, în măsura în care regiunile 
respective aparţin acum Poloniei, Cehiei și chiar Rusiei, iar componenţa lor 
etnică a devenit cu totul alta; Germania însăși a renunţat fără echivoc la 
orice pretenție de rectificare a frontierelor. Lucrurile, se înțelege, așa trebuie 
să rămână, dar asta nu înseamnă că ele au fost altfel de cum au fost. 

Să mai spunem că în partea ocupată de ei din Germania, occidentalii s-au 
comportat în genere corect. Doar francezii, reprezentanți prin de Gaulle, 
care aspira să refacă poziţia de mare putere a ţării sale, și-au manifestat 
intenţia, încă odată, și pentru ultima oară, de a anexa Renania. N-au reușit 
nici de această dată; cel puţin, dacă ar fi făcut-o, n-ar fi procedat, precum 
rușii, cehii și polonezii, la expulzarea locuitorilor; s-ar fi străduit să-i con- 
vingă să devină francezi. 


Note 

Nu doar germanii... 


La 8 mai 1945, chiar în ziua încheierii războiului în Europa, izbucnește o 
revoltă în Algeria; sunt victime printre colonii europeni. Ordonată de 
generalul de Gaulle, represiunea este nemiloasă: 1 500 de morţi, după 
cifrele oficiale franceze; 45 000, spun oficialităţile algeriene; între 6 000 și 
15 000, apreciază istoricii. Francezii nu-i tratau pe algerieni mai bine decât 
îi trataseră germanii pe ei. Şi n-a fost doar o întâmplare nefericită și izolată. 
Tot atunci, tulburări petrecute în Siria (ţară proclamată formal 
independentă, dar încă sub control militar francez) sunt reprimate în același 
mod, bilanţul ridicându-se la peste 1 000 de morți. În raporturile cu 
„ceilalţi“, europenii continuau să-și permită ceea ce devenise blamabil în 
interiorul Europei. 

Americanii, angajaţi peste Ocean împotriva unui regim rasist, își cultivau 
netulburati la ei acasă propriile prejudecăţi rasiale. Discriminarea se 
practica și în armata trimisă împotriva lui Hitler, unde militarii de culoare se 
aflau strict în poziţii subalterne. Pe teritoriul Statelor Unite, discriminarea 
legală a negrilor, în jumătatea de sud a ţării, s-a prelungit peste două 
decenii. 

O distincţie au făcut autoritățile americane și între germanii albi (chiar 
mai mult decât albi, „nordici“) și japonezii „galbeni“. Când au intrat Statele 
Unite în război, americanii de origine japoneză (unii dintre ei perfect inte- 
grati) au fost internați în lagăre, ceea ce nu li s-a întâmplat celor de origine 
germană (e drept, mult mai numeroși). Războiul cu Japonia a fost mai 
necruţător, și de o parte, și de alta, întrucât și japonezii erau nu mai puţin 
rasiști decât americanii; se manifesta, evident, mai multă ură pe teatrul de 
operațiuni din Pacific. Bombardarea orașelor japoneze a fost de o violență 
care a depășit violenţa bombardamentelor din Europa. Ar fi recurs până la 
urmă americanii la arma atomică împotriva Germaniei? Nu e deloc sigur. 
Au făcut-o însă, fără o umbră de remuscare, fiind vorba de japonezi. Am 
spus că n-ar fi decent să comparăm Auschwitz cu Dresda. Dar cu Hiroshima 
și Nagasaki? Există, firește, justificări strategice și chiar „umanitare“: 
scurtarea războiului, crutarea vieții soldaților americani... Rămâne dreptul 


oricui de a pronunța o judecată morală. Desigur, criminalii de război 
japonezi au fost judecaţi și condamnaţi, ca si cei naziști. 

E o măsură în toate. Nu pot sta pe același plan derapajele colonialiste ori 
rasiste ale francezilor sau americanilor cu rasismul cinic, asumat și 
dezläntuit al naziştilor. Însă toate aceste manifestări au un aer de familie, 
chiar dacă intensitatea lor nu este egală. Ele se petrec într-o lume în care 
ierarhizarea raselor sau a diverselor comunităţi pare un lucru de la sine 
înţeles, cu toate consecințele care decurg dintr-o asemenea perspectivă 
discriminatorie. 


Tragedia Germaniei: note finale 


Ceea ce s-a petrecut în Germania a fost o tragedie în sensul propriu al 
termenului: o înlănțuire de evenimente conducând inexorabil spre un 
deznodământ nefericit. 

Nimic nu anunţa în momentul declanșării mecanismului fatal ceea ce avea 
să se întâmple. Contrar judecății cam prea sumare a unor istorici, Germania 
nu era „programată“ pentru așa ceva. Era poate doar mai fragilă decât alte 
țări occidentale, în ciuda aparentelor de forță și soliditate. Crescuse prea 
repede timp de o jumătate de veac și creșterea aceasta rapidă generase tot 
felul de dezechilibre, în structuri, ca și în mentalități. Nici o naţiune nu 
combina, într-un contrast de asemenea amplitudine, complexul masiv de 
superioritate cu o gamă tulbure de neliniști și de frustrări. 

Odată ce Germania a optat pentru război în 1914, totul a mers, aproape 
automat, în direcţia cea mai defavorabilă. Chiar deciziile care pot să pară 
complet neinspirate s-au înscris între 1914 și 1918 într-o suită logică: era 
greu să se procedeze altfel. După cum era greu să nu se alunece de la 
Primul Război Mondial spre al Doilea, date fiind tensiunile rezultate în 
urma deciziilor de la Versailles și a restructurării Europei. Marea criză 
economică a intervenit, la rându-i, cu urmări mai dramatice în Germania 
decât în alte ţări, tocmai fiindcă lovea într-o societate traumatizată: a fost, 
într-un fel, lovitura de pe urmă. O ultimă șansă ar mai fi existat: aceea ca 
Hitler să nu fie chemat la putere în ianuarie 1933 (deși presiunea nazistă 
devenise greu de stăvilit). Într-adevăr, dacă nu și-ar fi atins atunci 
obiectivul, şansele lui scădeau considerabil. A fost un ultim rafinament al 
destinului: încă o alegere dezastruoasă. 

Pentru ca tragedia să fie împlinită, trebuia să existe un Hitler. Nimeni nu 
poate spune ce curs ar fi luat istoria fără el, dar e de presupus că n-ar fi fost 
același. Oricât am dori să abordăm trecutul în termeni strict structurali, 
dispensându-ne de eroi și de evenimente, adevărul este că fără Hitler e 
aproape imposibil să ne imaginăm al Treilea Reich și al Doilea Război 
Mondial. Este probabil, dintre toţi, personajul politic care a avut cel mai 
puternic impact asupra istoriei. Şi fără el ar fi existat mișcarea nazistă, dar 
este cu totul îndoielnic că naziștii ar fi ajuns la putere; și așa, cu el în frunte, 
au reușit la limită. Şi chiar la putere fiind, ce alt lider ar fi asociat 


nebuneasca lui determinare pusă în slujba unei viziuni fără de măsură cu 
forţa de convingere a unei stranii carisme? Putem presupune că, în lipsa lui 
Hitler, lanţul fatal s-ar fi rupt, iar istoriei i s-ar fi dat șansa unui alt drum 
decât cel bine știut. 

Există, desigur, un întreg context german, unde se pot identifica o 
varietate de trăsături si de tendinţe. Acestea își au partea lor în evoluțiile 
petrecute, o parte însă greu de apreciat, cu atât mai mult cu cât unele sunt 
comune întregii civilizaţii occidentale. În ce privește trăsăturile specific 
germane, și acestea s-ar fi putut combina în fel și chip, într-o diversitate de 
scenarii. Se invocă de regulă tradiţia aristocratică și militară, cu valorile și 
tentatiile corespunzătoare: autoritarism, naționalism, expansionism... Doar 
că în preajma Primului Război Mondial, mișcarea socialistă era nu mai 
puţin caracteristică pentru societatea germană căreia îi propunea valori 
complet opuse celor menţionate mai înainte. După cum integrarea, în 
ansamblu reușită, a evreilor în corpul naţiunii era poate o trăsătură mai 
specific germană decât fenomenul antisemitismului. Nici un scenariu 
imaginabil la 1914, pornind de la societatea germană așa cum se înfățișa ea, 
nu conducea la nazism, la un război devastator și la exterminarea populaţiei 
evreiești. Istoricii au însă avantajul de a ști cum s-au petrecut lucrurile, așa 
că le e la îndemână să potrivească interpretările, pentru a le prinde mai bine 
într-o logică istoriografică, nu neapărat aidoma cu logica efectivă a istoriei. 
Se pot construi multe scenarii, se pot propune multe explicaţii. Singura 
certitudine însă, în problematica pe care am urmărit-o, rămâne firul 
evenimential care leagă atentatul de la Sarajevo din 1914 de prăbușirea 
Reichului în 1945. Privită în această perspectivă, tragedia Germaniei pare a 
sta mai putin sub semnul unor deficiențe structurale, cât al unei perverse 
îmbinări de evenimente neașteptate și de decizii cu urmări nebănuite. 


